America ge than thanah ithuru hamalaa thah dheyn Iran thayyaaru vejje - vNews.mv\nއެމެރިކާއިން ހަމަލާދީ އީރާން ގުދުސް ފޯރސްގެ ކޮމާންޑަރ މޭޖަރ ޖެނެރަލް ގާސިމް ސުލައިމާން އަވަހާރަ ކޮށްލުމުން، ގުދުސްގެ ފޯރސްގެ އާ ކޮމާންޑަރަކަށް އައްޔަން ކުރެވުނު ޖެނެރަލް އިސްމާއިލް ޤާނީ:\nއެމެރިކާގެ ތަންތަނަށް އިތުރު ހަމަލާތައްދޭން އީރާން އަނެއްކާވެސް ތައްޔާރުވެއްޖެ\nސައިފް އަޒްހަރު 09 January 2020, 18:59\nއެމެރިކާގެ ތަންތަނަށް އަނެއްކާވެސް ވަރުގަދަ ހަމަލާތަކެއް ވަރަށް އަވަހަށް ދޭނޭ ކަމަށް، އީރާނުގެ ނުފޫޒުގަދަ ރިވޮލިއުޝަނަރީ ގާރޑްސް ކޮމާންޑްގެ ކޮމާންޑަރަކު ވިދާޅުވެއްޖެއެވެ.\nރިވޮލިއުޝަނަރީ ގާރޑްސް ކޮމާންޑުގެ ކޮމާންޑަރެއްގެ އިންޒާރު މިއައީ، އީރާނުން އިއްޔެރޭ ދިން މިސައިލް ހަމަލާތަކާ ގުޅިގެން އެމެރިކާގެ ރައީސް ޑޮނަލްޑް ޓްރަމްޕް ރޭގައި ވާހަކަފުޅު ދެއްކެވިފަހުންނެވެ.\nއެމެރިކާ ރައްޔިތުންނަ މުޚާތަބު ކުރައްވާ ޓްރަމްޕް ރޭގައި ވިދާޅުވީ، އީރާނުން ދިން މިސައިލް ހަމަލާތަކުން އެމެރިކާ ސިފައިންގެ އެއްވެސް މީހަކަށް ކަމެއްވެފައި ނުވާކަމަށާއި، ހަމަލާ ދިނުމަށްފަހު އީރާން ފަހަތަށް ޖެހިފައިވާ ކަމަށް ބެލެވޭ ކަމަށެވެ.\nމި ވާހަކަތަކަށް ރައްދު ދެއްވައި، އީރާނު ސިފައިންގެ އިސް ކޮމާންޑަރ އަބްދުﷲ އަރަޣީ ވިދާޅުވީ، އީރާނު ފަހަތަށް ނުވަތަ ފަސްޖެހިފައިވާކަން ވަރަށް އަވަހަށް އެނގިގެންދާނޭ ކަމަށެވެ. އީރާނުން ދެން ދޭ ހަމަލާތައް މާ ނުރައްކާވާނޭ ކަމަށާއި، އެކަން ވަރަށް އަވަހަށް ކުރާނޭ ކަމަށްވެސް އޭނާ ވިދާޅުވެފައި ވެއެވެ.\nއީރާނު ސިފައިންގެ އިސް ކޮމާންޑަރ އަބްދުﷲ އަރަޣީގެ މި ވާހަކަތައް ހާމަކޮށްފައިވަނީ، އީރާނު ސަރުކާރުގެ ތަސްނީމް ނޫސް އޭޖެންސީންނެވެ.\nއަނެއްކޮޅުން، އީރާނު ރިވޮލިއުޝަނަރީ ގާރޑްސް ކޮމާންޑުގެ ނާއިބް އަލީ ފަދަވީ ވިދާޅުވީ، އެމެރިކާގެ އަމާޒުތަކަށް އީރާނުން އިއްޔެރޭ ދިން މިސައިލް ހަމަލާތަކަކީ އީރާނުގެ އަސްކަރިއްޔާގެ ގާބިލްކަން އެމެރިކާއަށް ދައްކާލަން ދެވުނު ހަމަލާތަކެއް ކަމަށެވެ. އެ ހަމަލާތައް ހުއްޓުވަން އެމެރިކާ ސިފައިންނަށް ހަމަ އެއްކަމެއްވެސް ނުކުރެވުނުކަން އޭނާ ފާހަގަ ކުރައްވާފައި ވެއެވެ.\nއެމެރިކާގެ އަސްކަރިއްޔާއަކީ ދުނިޔޭގައި ބޭނުންކުރާ މިސައިލުން ދިފާއުވާ އެންމެވަރުގަދަ އައްޑަނަތައް ގެންގުޅޭ މީހުންނެވެ.\nއެހެންނަމަވެސް، އިރާގުގެ އަމްބާރު ޕްރޮވިންސްގައި ހުންނަ އައިނުލް އަސަދު އެއަރބޭސް އަށާއި، އިރްބީލް އެއަރބޭސްއަށް އީރާނުން އިއްޔެރޭ 22 މިސައިލް ފޮނުވާލިއިރު، އެއިން އެއްވެސް މިސައިލެއް އެމެރިކާ ސިފައިންނަށް ހުއްޓުވިފައެއް ނުވެއެވެ. އީރާނުން ފޮނުވާލި މިސައިލްތަކުގެ ތެރެއިން ދެ މިސައިލެއް ފިޔަވައި އެހެން ހުރިހާ މިސައިލެއް އަމާޒަށް ވާސިލްވެ ގޮވާފައިވާ ކަމަށް ރިޕޯޓްތައް ބުނެއެވެ.\nއީރާން ރިވޮލިއުޝަނަރީ ގާރޑްސް އެއިރޯސްޕޭސް ފޯރސްގެ ކޮމާންޑަރ އާމިރުއަލީ ހަޖީޒާދިހް ވިދާޅުވީ، އީރާނުން ދިން މިސައިލް ހަމަލާތަކަކީ އެމެރިކާ ސިފައިންނަށް އަމާޒުކޮށްދިން ހަމަލާތަކެއް ނޫން ކަމަށެވެ. އީރާނުން ހަމަލާދިނީ އެމެރިކާގެ އަސްކަރީ އާލާތްތައް ހަލާކުކޮށްލަން ކަމަށް އޭނާ ވިދާޅުވިއެވެ. އެގޮތުން، އެ ހަމަލާތަކުގައި އެމެރިކާ ސިފައިންގެ ހެލިކޮޕްޓަރުތަކާއި، އެނޫން، އަސްކަރީ އާލާތްތައް ހަލާކުކޮށްލެވުނު ކަމަށް ވިދާޅުވިއެވެ.\nއީރާނުން އިއްޔެރޭ ދިން ހަމަލާތަކަކީ، ސަރަހައްދުގައި ހުރި އެމެރިކާގެ ތަންތަނަށް ދޭންފަށާ ސިލްސިލާ ހަމަލާތަކުގެ ފެށުންކަމަށްވެސް އާމިރުއަލީ ވިދާޅުވެފައި ވެއެވެ.\nއާމިރުއަލީ ވިދާޅުވީ، އީރާނުގެ މަގްސަދަކީ މުޅި މެދުއިރުމަތިން އެމެރިކާ ބޭރުކޮށްލުން ކަމަށެވެ. އޭނާ ވިދާޅުވީ، އެމެރިކާގެ ތަންތަނަށް އަމާޒުކޮށް ފޮނުވާލަން މިހާރުވެސް އެތައްސަތޭކަ މިސައިލެއް ތައްޔާރީ ހާލަތުގައިވާ ކަމަށެވެ.


Italy minister ge vaahakathakah Ronaldo rahdhudheefi | Mihaaru\nކުޅިވަރު / ކްރިސްޓިއާނޯ ރޮނާލްޑޯ\nއިޓަލީ މިނިސްޓަރުގެ ވާހަކަތަކަށް ރޮނާލްޑޯ ރައްދުދީފި\nޓިއުރިން (އޮކްޓޫބަރު 17) - ކޮވިޑް-19 އާ ގުޅިގެން އިޓަލީގެ ސަރުކާރުން ހަދާފައިވާ ސިއްހީ ޕްރޮޓޮކޯލްތަކާއި ޔުވެންޓަސްގެ ތަރި ކްރިސްޓިއާނޯ ރޮނާލްޑޯ ހިލާފުވެފައިވާ ކަމަށް އިޓަލީގެ ސްޕޯޓްސް މިނިސްޓަރު ވިންޗެންޒޯ ސްޕަޑަފޯރާ ދެއްކެވި ވާހަކަތަކަށް ރޮނާލްޑޯ ރައްދުދީފި އެވެ.\nރޮނާލްޑޯ އިޓަލީ ދޫކޮށް ގައުމީ ޓީމާ ގުޅެން ޕޯޗުގަލަށް ދިޔައީ ކޮވިޑް-19 ޓެސްޓް ހެދުމަށް ފަހު ނަތީޖާ ނުލިބެނިސް އެވެ. މިއީ އިޓަލީގެ ސިއްހީ ގައިޑްލައިނާ ހިލާފުކަމެއްކަމަށްވާތީ އެ މައްސަލަ ދަނީ ބަލަމުންނެވެ. ޕޯޗުގަލް ގައުމީ ޓީމާ އެކު ހުއްޓައި ރޮނާލްޑޯ މިދިޔަ ހޯމަ ދުވަހު ކޮވިޑަށް ޕޮޒިޓިވްވިިއިރު، އިޓަލީ ސަރުކާރުގެ ހުއްދައާ އެކު މިދިޔަ ބުދަ ދުވަހު އޭނާ ވަނީ އަމިއްލަ ޖެޓުގައި އިޓަލީ އަށް ގޮސްފަ އެވެ.\nބުރާސްފަތި ދުވަހު އިޓަލީގެ ރޭޑިއޯ އަކަށް ދިން އިންޓަވިއުއެއްގައި ސްޕަޑަފޯރާ ވަނީ ރޮނާލްޑޯ އުސޫލާ ހިލާފުވި ކަމަށް ވިދާޅުވެފަ އެވެ. އެކަމާ ގުޅޭގޮތުން ވާހަަކަ ދައްކަވަމުން ޔުވެންޓަސްގެ ރައީސް އަންދްރެއާ އަގްނެލީ ވިދާޅުވީ ރޮނާލްޑޯ ހިލާފުވި އުސޫލެއް ބަޔާންކޮށްދޭން ޖެހޭނެ ކަމަށާއި އޭނާ އަށް އެނގިގެން ރޮނާލްޑޯ އަމަލުކުރީ ހުރިހާ އުސޫލަކާ އެއްގޮތަށް ކަމަށެވެ.\nމިކަމާ ބެހޭގޮތުން ރޮނާލްޑޯ އޭނާގެ ރަސްމީ އިންސްޓަގްރާމް އެކައުންޓުގައި ކުރި ލައިވް އިންޓަވިއުއެއްގައި ބުނެފައިވަނީ އެއްވެސް ޕްރޮޓޮކޯލަކާ ހިލާފުވެފައިނުވާނެ ކަމަށެވެ.\nކޮވިޑަށް ޕޮޒިޓިވްވެފައިވުމުން ޕޯޗުގަލްގެ ޓްރެއިނިން ސެންޓަރުގައި އައިސޮލޭޓްވެ ހުރެ ރޮނާލްޑޯ ގައުމީ ޓީމުގެ ޕްރެކްޓިސް ބަލަނީ.-- ފޮޓޯ: އޭއެފްޕީ\n"އެއްވެސް ޕްރޮޓޮކޯލަކާ ހިލާފެއް ނުވަން. އަހަރެން ދަތުރުފަތުރުކުރީ ހުރިހާ ހުއްދައެއް ހޯދައިގެން. އެކަމަކު ކޮންމެވެސް މީހެއް، އަހަރެން އެ މީހެއްގެ ނަމެއް އިޓަލީގައި ހުރެ ނުބުނާނަން، އެބަ ބުނޭ އަހަރެން ޕްރޮޓޮކޯލަށް އިހުތިރާމެއް ނުކޮށް އުސޫލާ ހިލާފުވެއްޖެއޭ. އެކަމަކު އެއީ ހަގީގަތާ ހިލާފު ދޮގު ވާހަކައެއް،" އިޓަލީގެ ސްޕޯޓްސް މިނިސްޓަރު ސްޕަޑަފޯރާ އަށް އިޝާރާތްކޮށް ރޮނާލްޑޯ ބުންޏެވެ.\nރޮނާލްޑޯ މި ވަގުތު އައިސޮލޭޝަނުގައި ހުރީ މި މަހު 21 އާ ހަމައަށެވެ. އޭރު ކުރާ ޓެސްޓުން އޭނާ ނެގެޓިވްވެއްޖެނަމަ ޓީމާ ގުޅުމުގެ ހުއްދަ ލިބޭނެ އެވެ. ރޮނާލްޑޯގެ އިތުރުން ޔުވެންޓަސްގެ އެމެރިކާ މިޑްފީލްޑަރު ވެސްޓަން މެކްކެނީ ވެސް ވަނީ ކޮވިޑަށް ޕޮޒިޓިވްވެފަ އެވެ.\nއިޓަލީގެ ސިއްހީ އިދާރާތަކުން ކަނޑައަޅާފައިވާ ނިއު ނޯމަލް ޕްރޮޓޮކޯލްގެ ތެރެއިން ޓީމެއްގެ ކުޅުންތެރިން ނޫނީ އޮފިޝަލެއް ކޮވިޑް-19 އަށް ޕޮޒިޓިވްވެފައިވަނިކޮށް ކޮވިޑް-19 އަށް ޓެސްޓްކުރުމަށް ފަހު ނަތީޖާ ނުލިބެނިސް ގައުމު ދޫކޮށް ނުދެވޭނެ އެވެ. އެކަމަކު ރޮނާލްޑޯގެ އިތުރުން ޔުވެންޓަސް އަށް ކުޅޭ ދެކުނު އެމެރިކާގެ ކުޅުންތެރިން ކަމަށްވާ ޕައޮލޯ ޑިބާލާ، ހުއާން ކުއަޑްރާޑޯ، ޑަނީލޯ އަދި ރޮޑްރީގޯ ބެންޓަންކޫރު ވަނީ ކޮވިޑް-19 ޓެސްޓްގެ ނަތީޖާ ނުލިބެނީސް ގައުމީ ޓީމުގެ މެޗުތައް ކުޅެން އެ ކުޅުންތެރިން ނިސްބަތްވާ ގައުމަށް ގޮސްފަ އެވެ. އިޓަލީގެ ހެލްތު އޮތޯރިޓީން އެ ކުޅުންތެރިންގެ މި މައްސަލަ ބަލަމުންނެވެ. ރިޕޯޓްތައް ބުނާގޮތުން އެ މައްސަލައިގައި ރޮނާލްޑޯ އާއި ބާކީ ކުޅުންތެރިން ޖޫރިމަނާއެއް ދައްކަން ޖެހުމުގެ ފުރުސަތު ބޮޑެވެ.\nކްރިސްޓިއާނޯ ރޮނާލްޑޯ އިޓަލީ ޔުވެންޓަސް


Singapore Safeeru Raees ge Arihah Vadhaaee Ziyaaraiy Kurahvaifi – Iru\nސިންގަޕޫރު ސަފީރު ރައީސްގެ އަރިހަށް ވަދާޢީ ޒިޔާރަތް ކުރައްވައިފި\nލަހޫ· 25 އޮގަސްޓް 2019\nސިންގަޕޫރު ސަރުކާރުން ދިވެހިރާއްޖެއަށް ކަނޑައަޅާފައި ހުންނަވާ ސަފީރު ހިޒް އެކްސެލެންސީ ޗުއާ ތިއާން ޕޯ، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ އަރިހަށް ވަދާޢީ ޒިޔާރަތް ކުރައްވައިފިއެވެ.\nރައީސުލްޖުމްހޫރިއްޔާގެ އޮފީހުގައި ބޭއްވި މި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ސިންގަޕޫރުގެ ސަފީރު، ފާއިތުވި4އަހަރުދުވަހު ދިވެހިރާއްޖެއާއި ސިންގަޕޫރުގެ ގުޅުން ބަދަހިކުރައްވަން ކުރެއްވި ޚިދުމަތުގެ އަގު ވަޒަން ކުރައްވައި، އެމަނިކުފާނަށް ޝުކުރު އަދާކުރައްވާފައެވެ.\nމި ބައްދަލުކޮށްލެއްވުމުގައި ރައީސުލްޖުމްހޫރިއްޔާ ވަނީ އެމަނިކުފާނާ އެމަނިކުފާނުގެ އަނބިކަނބަލުން ސިންގަޕޫރަށް ކުރެއްވި ފުރަމާނަ ދަތުރުފުޅުގައި ސިންގަޕޫރުގެ ސަރުކާރުން ދިވެހި ވަފްދާ ދޭތެރޭގައި ބެހެއްޓެވި ގާތްކަމާއި ބެހެއްޓެވި މެހެމާންދާރީ ފާހަގަކުރައްވާ އެކަމަށް ޝުކުރުއަދާކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާއާ ސިންގަޕޫރުގެ ސަފީރުވަނީ ދިވެހިރާއްޖެއާއި ސިންގަޕޫރާ ދެމެދުގައި އޮތް ދޭދޭ ގުޅުން ބިނާވެފައިވާ ދާއިރާތަކުގެ މައްޗަށް އަލިއަޅުއްވާލައްވައި، ރާއްޖޭގެ ތަރައްޤީގައި ސިންގަޕޫރުން މުހިންމު ދައުރެއް އަދާކުރަމުންގެންދާ ކަމަށާއި، ބޯހިޔާވަހިކަމާއި ތަޢުލީމީ ދާއިރާ އަދި، ކުނި މެނޭޖްކުރުމުގެ ދާއިރާއިން ވެދީފައިވާ އެހީތެރިކަން ފާހަގަކުރައްވާފައެވެ.\nފުލުހުންނަށް ހެދިގެން ގޮސް ފޭރުނު މައްސަލާގައި މީހަކު ހައްޔަރުކޮށްފި\nމީގެއިތުރުން ސިންގަޕޫރުގެ ސަފީރެއްގެ ގޮތުގައި ދިވެހިރާއްޖެއަށް ޚިދުމަތް ކުރެއްވުމަކީ އެމަނިކުފާނަށް ލިބިވަޑައިގެންނެވި ޝަރަފެއް ކަމުގައި ސިންގަޕޫރުގެ ސަފީރު ވިދާޅުވިއެވެ.


Philippines Gai Alifaan Farubadha Eh Govai Tsunami Ge Biru Ufedhijje - Vaguthu\nޓާލް ފަރުބަދަ ގޮވުމުގެ ސަބަބުން އުޑުމަތީ ދުންގަނޑު\nފިލިޕިންސްގެ ވެރިރަށް މަނިލާގައި އަލިފާން ފަރުބަދައެއް ގޮވުމުގެ ސަބަބުން ސުނާމީއެއް އަރައިފާނެ ކަމުގެ ބިރު އުފެދިއްޖެއެވެ.\nޓާލްގެ ނަމުން ނަން ދެވިފައިވާ މި އަލިފާން ފަރުބަދައަކީ މަނިލާއާއި 70 ވަރަކަށް ކިލޯމީޓަރު ދުރުގައި އޮންނަ ފެންގަނޑެއްގެ ތެރޭގައި އުފެދިފައިވާ އަލިފާން ފަރުބަދައެކެވެ. މި ފަރުބަދަ ގޮވުމުގެ ސަބަބުން މިހާރު ވަނީ މުޅި ހިސާބުގަނޑުގައި ދުން ފެތުރިފައެވެ.\nބައެއް ނޫސްތަކުން ބުނެފައިވަނީ، ފަރުބަދަ ގޮވި ގަޑީ އެސަރަހައްދަށް ބިންހެލުމެއްވެސް އައިސްފައިވާ ކަމަށެވެ. އެހެން ނަމަވެސް އަދި އެއްވެސް ފަރާތަކަށް އަނިޔާއެއް ވެފެއި ނުވާ ކަމަށް ނޫސްތަކުން ވަނީ ބުނެފައެވެ. ކަމާއި ބެހޭ ފަރާތްތަކުން މިހާރު އަންނަނީ ފަރުބަދަ ދެވަނަ ފަހަރަށް ގޮވުމުގެ ކުރިން އެ ސަރަހައްދުގައި ދިރިއުޅެމުން އަންނަ ފަރާތްތަކުން ރައްކާތެރި ސަރަހައްދަކަށް ބަދަލު ކުރުމުގެ މަސައްކަތް ކުރަމުންނެވެ. އެގޮތުން މިހާރު 8000 މީހުން ރައްކާތެރި ހިސާބުތަކަށް ބަދަލުކޮށްފައިވާ ކަމަށް އެފަރާތުން ވަނީ ބުނެފައެވެ.\nކަމާއި ބެހޭ މާހިރުން ބުނެފައިވަނީ ފެންގަނޑެއްގެ ތެރޭގައި ހުރި މި ފަރުބަދަ ފުރަތަމަ ފަހަރު ގޮވާފައިވަނީ ވަރަށް ކުޑަ ކޮށް ކަމަށާއި، އެފަހަރުވެސް ބިންހެލުމުގެ އަސަރެއް ކޮށްފައިވާ ކަމަށެވެ. އެހެންކަމުން ދެވަނަ ފަހަރަށް ގޮވާއިރު ކަމާއި ބެހޭ ފަރާތްތަކުން ވަނީ ސުނާމީއެއް އުފެދިދާނެ ކަމަށް ބުނެފައެވެ.\nބައެއް ފަރާތްތަކުން ބުނެފައިވަނީ ފަރުބަދަ ގޮވި އިރު ދުމުގެ އިތުރު އަލިފާން ކަނި، ވައިގެ 15 ކިލޯ މީޓަރަށް ގޮސްފައިވާ ކަމަށެވެ. އަދި މުޅި ސަރަހައްދަށް އަލިފާން ކަނި ގޮސްފައިވާ ކަމަށް އެފަރާތްތަކުން ބުނެފައިވެއެވެ.\nޓާލް ފަރުބަދަ ވަނީ ފާއިތުވި5ގަރުނުގެ ތެރޭގައި 30 ވަރަކަށް ފަހަރު ގޮވާފައެވެ. އެގޮތުން އެންމެ ގިނައިން ގޮވާފައިވަނީ 1977 ވަނަ އަހަރުގައެވެ. 1911 ވަނަ އަހަރުގައި ޓާލް ފަރުބަދަ ގޮވުމުގެ ސަބަބުން 1500 ވަރަކަށް މީހުން ވަނީ މަރުވެފައެވެ.\nޓާލް ފަރުބަދަ ގޮވުމުގެ ސަބަބުން މަނީލާ އެއާޕޯޓްގައި ޖައްސަން ހަމަޖެހިފަައިވާ ގިނަ ފްލައިޓްތައް ވަނީ ކެންސަލްކޮށްފައެވެ. އެގޮތުން 240 ވުރެ ގިނަ ފްލައިޓް މިހާރު ކެންސަލް ކޮށްފައިވާ ކަން ބައެއް މީޑިއާތަކުން ވަނީ ބުނެފައެވެ.\nޓާލް އަކީ ދުނިޔޭގައި ހުރި އެންމެ ކުޑަ އެންމެ ގިނައިން ގޮވަމުން އަންނަ އަލިފާން ފަރުބަދަ ކަމަށް ބައެއް ފަރާތްތަކުން އަންނަނީ ބުނަމުންނެވެ. އެހެން ކަމުން ފަރުބަދަ ބެލެވިފައިވަނީ ނުރައްކާތެރި ފަރުބަދައެއްގެ ގޮތުގައެވެ.\nކޮވިޑް-19: އިރުޝާދުތަކާ ހިލާފުވި މީހެއް ގަޔަށް ބަޑި ޖަހައި މަރާލައިފި\nފިލިޕީންސްގައި ދޫނި ރޯގާ ފެތުރެނީ


Mohamed Shafiu: 5/1/12 - 6/1/12\nޢަމަލުން ދިން ދަޢުވަތު\nޢަބްދުލްޣަނީ އަލްމަޤްދިސީ (ރަޙިމަހުﷲ) ވިދާޅުވިއެވެ. އަޞްބަހާނުގެ މީހެއްގެ މެހެމާންދާރީގައި އަހަރެން ވީމެވެ.\nނަމާދު ވަޤުތު ވަނުމުން ނަމާދުކުރުމަށް އަހަރެމެން އަވަސްވެގަތް ހިނދު، ނަމާދު ނުކުރާ މީހަކު ވިއެވެ. ބައެއް މީހުން ބުންޏެވެ. އެއީ އިރަށް އަޅުކަންކުރާ މީހެކެވެ. އަހުރުންގެ ހިތް ނުތަނަވަސް ވެގެން ދިޔައެވެ.\nރޭ އަޅުކަންކުރުމުގައި އަހަރެން ދެމިހުރީމެވެ. ދަމުނަމާދުގެ ރަކްޢަތްތަކުގައި އަޑުހަރުކޮށް ކިޔެވީމެވެ. އޭނާ އަޑުއަހާ ޙާލުގައެވެ. ދުވަސްތަކެއް ފަހުން އަހަރެން އެ މެހެމާންދާރީގައި ހުރި މެހެމާންސަރާއިން މީހަކު އައިސް އެއްކަލަ އިރަށް އަޅުކަންކުރާ މީހާ އިސްލާމްވާން ބޭނުންވާ ވާހަކަ ބުނެފިއެވެ. އަހަރެން އޭނާއާ ބައްދަލުކުރުމަށް އަވަސްވެގަތީމެވެ. އޭނާ އިސްލާމްވިއެވެ. އަދި ބުންޏެވެ. "ތިބާ ކީރިތި ޤުރުއާނުގައި އާޔަތްތައް ކިޔަވާ އަޑުއިވުމުން އަހަރެންނަށް އަސަރުކޮށް، އިސްލާމްދީން އަހަރެންގެ ހިތުގެ ތެރެއަށް ވަނީއެވެ."\n= އައްތަޤްވީމް 1433 – ޗާޕް އުބައިކާން=\nLabels: ވާހަކަ, މުޙައްމަދު ޝާފިޢު ބިން ޢަބްދުލްޣަފޫރު, ދައުވަތު\nPosted by Mohamed Shafiu at 9:33 AM0comments\nނިޢުމަތްތަކުގެ ތެރެއިން ޒުވާން ޢުމުރު\nއާދެ! އިންސާނާ ޚަލްޤު ކުރެއްވެވުމަށްފަހު ﷲ ތަޢާލާވަނީ އަދަދުނުކުރެވޭހާ ގިނަގުނަ ނިޢުމަތްތަކެއް އޭނާއަށް ދެއްވަވާފައެވެ. އެ ނިޢުމަތްތަކާމެދު ވިސްނައި، އޭގެ އަގުވަޒަންކޮށް، އޭގެ ބޭނުން ﷲ އެންގެވި ގޮތަށް ހިފައި، އެ ނިޢުމަތް ދެއްވިކަމަށްޓަކާ އެއިލާހަށް ޝުކުރު އަދާކުރަނީ ކޮންބައެއްތޯބެއްލެވުމަށްޓަކައެވެ.\nއެހެންވީމާ ނިޢުމަތްތަކާއިމެދު ވިސްނައި އެއަށް ޝުކުރު އަދާކުރާ އަޅުންތަކެއްކަމުގައިވެވޭތޯ ގަދައަޅާ މަސައްކަތްކުރަމާތޯއެވެ!\nއާދެ! ﷲ ތަޢާލާ އަޅުގަނޑުމެންނަށް ދެއްވެވި ނިޢުމަތްތަކުގެ ތެރެއިން ޒުވާންކަމުގެ ނިޢުމަތަކީ ވަރަށް ބޮޑު އަހައްމިއްޔަތުކަމެއް އިސްލާމްދީނުގައި ދެވިފައިވާ ނިޢުމަތެކެވެ. މިކަން އަޅުގަނޑުމެންނަށް ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްފުޅުތަކުން ވަރަށް ރަނގަޅަށް ހާމަވެގެންދެއެވެ. އެކަލޭގެފާނުގެ ޙަދީޘްފުޅެއްގައި އައިސްފައި ވެއެވެ. عن معاذ بن جبل قال : قال رسول الله صلى الله عليه و سلم : لا تزول قدما عبد يوم القيامة حتى يسأل عن أربع خصال عن عمره فيما أفناه وعن شبابه فيما أبلاه وعن ماله من أين اكتسبه وفيما أنفقه وعن علمه ماذا عمل فيه. " މުޢާޒް ބިން ޖަބަލް ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްފުޅު ކުރެއްވެވިއެވެ. ހަތަރު ކަމަކާ ބެހޭގޮތުން ސުވާލު ކުރެވުމަށްފަހު މެނުވީ، ޤިޔާމަތްދުވަހު އަޅާގެފައި ހަރަކާތްނުކުރެވޭ ހުއްޓެވެ. އޭނާގެ ޢުމުރު ހޭދަކުރި ގޮތާ ބެހޭގޮތުންނެވެ. އަދި އޭނާގެ ޒުވާންދުވަސްވަރު ހޭދަކުރި ގޮތާ ބެހޭގޮތުންނެވެ. އަދި އޭނާ މުދާ ހޯދި ގޮތާއި، ހޭދަކުރި ގޮތާ ބެހޭގޮތުންނެވެ. އަދި އޭނާ ޢިލްމަށް ޢަމަލުކުރި ގޮތާ ބެހޭގޮތުންނެވެ." މި ޙަދީޘްފުޅުގައި ރަސޫލުﷲ ޞައްލަﷲ ޢަލައިހި ވަސައްލަމަ ބަޔާންކޮށްދެއްވަވާފައިވަނީ ޤިޔާމަތް ދުވަހު އަޅާއާއި ކުރެވޭނޭ ސުވާލުތަކުގެ ތެރެއިން ބައެއް ސުވާލުތަކެވެ. ފުރަތަމަ އޭނާގެ ޢުމުރު ހޭދަކުރި ގޮތާއި ބެހޭ ގޮތުންނެވެ. ﷲ ތަޢާލާ ރުހި ވޮޑިގަންނަވާ ގޮތުގައިތޯއެވެ. ނުވަތަ ޝައިޠާނާ ރުހޭ ގޮތަށްތޯއެވެ. އެއަށްފަހު އޭނާގެ ޒުވާންދުވަސްވަރު އޭނާ ހޭދަކުރި ގޮތާއި ބެހޭ ގޮތުންނެވެ.\nއޭ ލޮބުވެތި އަޚުންނާއި އުޚްތުންނޭވެ! ސާޅީސް ނުވަތަ ފަންސާސް އަހަރުވީމާ އަޅުކަންކުރުމަށް ނުތިއްބަވާށެވެ.އެހެނީ ސާޅީސް ނުވަތަ ފަންސާސް އަހަރުވަންދެން ދުނިޔޭގައި ހުންނާނޭ ކަމުގެ ޔަޤީންކަން އޮތީ ފަހެ ކާކަށްތޯއެވެ؟ މަރު އައިސް ޖެހުމާއެކު މި ދުނިޔެއަށް އަލްވަދާޢު ކިޔަން ޖެހޭނެއެވެ. މި ދުނިޔޭގައި ހޭދަކުރާ ކޮންމެ ދުވަހަކީ އަޅުގަނޑުމެން މަރާއި ގާތް ކުރާ ދުވަހެކެވެ. އެދުވަހަކާއި ބެހޭގޮތުން ސުވާލުވެވޭނޭ ދުވަހެކެވެ. ވަގުތު ފާއިތުވުމަށްފަހު ކުރާނޭ އެއްވެސްކަމެއް ނޯންނާނެއެވެ. ޤިޔާމަތްދުވަހު 'ތިމަންނަ ވެއްޔަށްވީނަމަ ކިހާ ރަނގަޅުހޭ ' ބުނާ މީހުންގެ ތެރެއިން ނުވުމަށް މަސައްކަތްކުރުމުގައި އަޅުގަނޑުމެން އެކަކު އަނެކަކަށް އެހީތެރިވަމާ ހިންގަވާށެވެ. އަޅުގަނޑުމެންގެ ޒުވާންދުވަސްވަރުއްސުރެ މަރުވަންދެން ﷲ އެންގެވިގޮތަށް އުޅުމުގައި ދެމިތިބެން މަސަކަތްކުރަމާ ހިންގަވާށެވެ. އޭރުން ﷲ އިރާދަކުރެއްވިއްޔާ އަޅުގަނޑުމެން ވެގެންދާނީ ކާމިޔާބު ލިބޭމީހުންގެ ތެރެއިންނެވެ. އެހެނީ އަބޫހުރައިރާ ރަޟިޔައްﷲ ޢަންހުގެ އަރިހުން ރިވާވެގެން އައިސްފައިވާ ޙަދީޘްފުޅެއްގައިވެއެވެ. سَبْعَةٌ يُظِلُّهُمْ اللَّهُ فِي ظِلِّهِ يَوْمَ لَا ظِلَّ إِلَّا ظِلُّهُ. " ﷲ ގެ ހިޔާވަހިކަން ފިޔަވާ އެހެން އެއްވެސް ހިޔާވަހިކަމެއް ނުވާދުވަހު (ޤިޔާމަތްދުވަހު)، ﷲ ތަޢާލާ ހަތް ބަޔަކަށް އެއިލާހުގެ ހިޔާވަހިކަމުން ހިޔާވަހިކަން ދެއްވަވައެވެ." އޭގެ ތެރެއިން ދެވަނަ މީހަކަށް އައިސްފައި ވަނީ وَشَابٌّ نَشَأَ فِي عِبَادَةِ رَبِّهِ . " ﷲ އަށް އަޅުކަންކުރުންމަތީ ދެމިހުރެ ބޮޑުވެގެން އައި ޒުވާނާއެވެ."\nPosted by Mohamed Shafiu at 4:17 PM0comments\nLabels: މުޙައްމަދު ޝަމްޢޫން, ތަރުބިއްޔަތު, ޒުވާނުން, ޒުވާންކަން\nތައުޙީދުގެ މާތްކަމާއި ތައުޙީދުގެ އަހުލުވެރީންނަށް ހުރި ޘަވާބާއި ނިޢުމަތަކީ ހިމަނާ ކޮޅުންލާކަށް ހުރި ކަމެއްނޫނެވެ. ޤިޔާމަތް ދުވަހުގެ ބިރުވެރިކަމާއި ނުރައްކަލުން ސަލާމަތް ވެގެންވާ ބަޔަކީ ހަމައެކަނި ތައުޙީދުގެ އަހުލުވެރިންނެވެ.\nﷲ ސުބްޙާނަހޫ ވަތަޢާލާ ވަޙީ ކުރައްވާފައިވެއެވެ.\nالَّذِينَ آمَنُوا وَلَمْ يَلْبِسُوا إِيمَانَهُمْ بِظُلْمٍ أُوْلَئِكَ لَهُمْ الأَمْنُ وَهُمْ مُهْتَدُونَ (الانعام 82)\nމާނައީ: "ﷲއަށް އީމާންވެ، އަދި އެއީމާންކަމާ އެއްވެސް ބާވަތެއްގެ އަނިޔާއެއް (ޝިރުކެއް) ނުކޮށް، މަސްހުނިނުކޮށް ތިބި މީހުން ދަންނައެ، އަމާން ކަމުގައިވާނީ ހަމަ އެމީހުންނެވެ. އަދި ތެދު މަގުގައިވާ މީހުންނަކީ ހަމައެއީއެވެ."\nއައްތިރްމިޛީ ގައި އަނަސް ރަޟިޔަﷲ ޢަންހުގެ ކިބައިން ރިވާ ވެގެންވެއެވެ. އޭނާ ވިދާޅުވިއެވެ. ﷲގެ ރަސޫލާ ޞައްލަﷲ ޢަލައިހި ވަސައްލަމަ ހަދީޘް ކުރެއްވީތީ ތިމަން އެއްސެވީމެވެ. قَالَ الله تَعَالَى يَا ابْنَ آدَمَ إِنَّكَ لَوْ أَتَيْتَنِي بِقُرَابِ الْأَرْضِ خَطَايَا ثُمَّ لَقِيتَنِي لَا تُشْرِكُ بِي شَيْئًا لَأَتَيْتُكَ بِقُرَابِهَا مَغْفِرَةً (رواه الترمذي (3540) وحسنه ، وحسنه الألباني) މާނައީ: "މާތް ﷲވަޙީ ކުރެއްވިއެވެ. އޭ އާދަމުގެ ދަރިޔާއެވެ. ކަލޭ ތިމަން އިލާހުގެ ހަޟުރަތަށް އައިސް ތިމަން އިލާހާ ބައްދަލުވާ ހިނދު ބިން ފުރޭހައި ފާފައައިގެން އައި ނަމަވެސް، ތިމަން އިލާހާ އެހެން އެއްވެސް އެއްޗަކާ ޝަރީކުނުކޮށް ހުރިކަމުގައިވާނަމަ، އެހާ ގިނައިން ފާފަ ފުއްސެވުން ތިމަން އިލާހު ދެއްވާހުށީމެވެ."\nމިބަސްފުޅުން އެނގޭ ކަމަކީ އާދަމުގެ ދަރިޔާ ކިތަންމެ ބޮޑު ފާފައެއް ކުރިކަމުގައި ވީނަމަވެސް ޝިރުކު ނުކޮށް ހުރިއްޔާ، ﷲ ސުބްޙާނަހޫ ވަތަޢާލާ، އެފާފަ އޭނާގެ ކިބައިން ޢަފޫ ކުރައްވައި ފުއްސަވައި ފާނެކަމެވެ. އަދި ޝިރުކު ކުރުމުގެ ފާފަ ނުފުއްސަވާނެކަމެވެ.\n(1) ޤިޔާމަތް ދުވަހުގެ ނުރައްކަލުން އަމާން ވެގެންވާ ބަޔަކީ ކޮން ބައެއް ހެއްޔެވެ؟\n(2) ތައުޙީދުގެ މާތްކަމުގެ މައްޗަށް ދަލީލް ކުރާ އާޔަތެއް ބަޔާން ކުރޭ!\n(3) ތައުޙީދުގެ އަހުލުވެރިން ޤިޔާމަތް ދުވަހުން ސަލާމަތްވާނޭ ކަމުގެ މައްޗަށް އިޝާރާތް ކުރާ ހަދީޘެއް ބަޔާން ކުރޭ!\nPosted by Mohamed Shafiu at 2:52 AM0comments\nLabels: އަބޫބަކްރު އިބްރާހިމް ޢަލީ, ޢަޤީދާ, ތައުޙީދަކީ ކޮބާ, ތައުޙީދުގެ މާތްކަން, ތަޥްޙީދު


“ކޯޗެއް ތިކަނީ؟” އަހްސަން ސުވާލުކުރިއެވެ.\n“ރާޝިދުގެ ސިޓީއެއް.” އަހަރެން ބުނީމެވެ.\n“އެހެންތަ؟” މަލާމާތުގެ ރާގެއްގައި އަހްސަން އެހިއެވެ. “ކީކޭ އޭގަ އޮތީ؟”\n“އަހަރެން ގާތުން ވަރިވެގެން އަންނާށޭ؟” މަލާމާތުގެ ރާގަކަށް އަހްސަން ބުންޏެވެ. “ބުނޭ މަ ބުންޏޭ ހިޔާލީފޮލާ ނުކައްކާށޭ. މޫނި ވަރިކުރާނެ ގޮތެއް އެއީ ނެތް ގޮތެކޭ.”\n“ހަލޯ!” ވަރަށް ލޯބިން އަހަރެން ބުނީމެވެ.\n“ހާދަހާ އިޝްގީ އަޑަކުން؟” އަހްސަން ބުންޏެވެ. “ދުވަހަކު ވެސް ފޯނު ނުނަގާހާ އަވަހަށް ފޯނު ތި ނެގީ ހާއްސަ ކޯލެއް އަންނަނީތަ؟ ނޫނީ ތީ ހަމަ މޫނިތަ؟”\n“ކިހިނެއްހަދަންވީ؟” ވަގުތުން އަހަރެންގެ ރާގު ބަދަލުވިއެވެ.\n“އާނ! ތީ މަގޭ މޫނި!” ޔަގީންކަމާ އެކުގައި އަހްސަން ބުންޏެވެ. “ތި ފޯނު ކައިރީގަ ކޮންމެވެސް ދިމާލެއްގަ އޮންނާނެ ސިޓީއުރައެއް. އެބަ ފޮނުވަން މީހަކު ބަލާ! އޭނަޔާ ހަވާލުކޮށްލާ!”\n“އިރުއެރުމުގެ ކުރިން ރާޝިދު ނުގުޅައިފިއްޔާ ދެން ދުވަހަކު ވެސް އަހަރެން ފޯނަކަށް ޖަވާބެއް ނުދޭނަން،” މަޑުމަޑުން އަހަރެން ބުނީމެވެ. “ދުވަހަކު ވެސް މީހަކަށް އިންތިޒާރެއް ނުކުރާނަން. މީހެއް ދެކެ ލޯތްބެއް ވެސް..”\n“ރާޝިދު؟” އަހަންނަށް ބުނެވުނެވެ.\n“ކިހިނެއް ހާލު؟” ރާޝިދުގެ އަޑު އަހަރެންގެ ކަންފަތުގައި ޖެހުނެވެ.\n“ދެން ހުއްޓާލާ!” ރާޝިދު ހިތްވަރުދިނެވެ. “މޫނި ރޮއްވާކަށް ނޫނޭ މި ގުޅީ. ރަނގަޅު ގަޑިއެއްގަތަ މި ގުޅުނީ؟ ކޮބާ އަހްސަން؟ ގޭގެ ކަންތައް ކިހިނެއް؟”\n“ރާޝިދު.. ދެކިލާހިތް.. ވަނީ!” ތުރުތުރުއަޅާ އަޑަކުން، ގިސްލަމުން އަހަރެން ބުނީމެވެ. “ހެޔޮނުވާނެ! ހަމަ އެންމެ ފަހަރަކު..”\n“އެނގޭތަ އަހަރެން މިހާރު މިހިރީ ކޮންތާކުކަން؟” ރާޝިދު އެހިއެވެ. “އެނގިއްޖެއްޔާ ހައިރާންވާނެ.”\n“ކޮން.. ކޮންތާކު؟” އަހަރެން އެހީމެވެ.\n“ސިފައިންގޭގަ،” ރާޝިދު ބުންޏެވެ. “މިއަދު ވަޒީފާ ހަމަޖެހުނީ. ފުރަތަމަ ވެސް މި ގުޅީ މަގޭ މޫނިއަށް.”\n“މޫނީ!” ރާޝިދު ސަމާސާ ރާގެއްގައި ބުންޏެވެ. “ތިހާ ދެރަވާނެކަން އެނގުނު ނަމަ މި ވަޒީފާއަށް ނުވެސް ވަނީމުސް. މޫނި ބައްޕަ ގާތުގަ ބުނޭ ދަރުފަޅަން ނޫނީ ގާތަޅަން އަހަންނަށް ވަޒީފާއެއް ދޭށޭ. ނޫނީ ވަރިހަމަ މޫނި ނިންދަވަން ވާހަކަކިޔައިދޭ ވަޒީފާ ހުސްކޮށްއޮތިއްޔާ އެ ކަން ހަވާލުކުރިޔަސް. އޭރުން ކިހިނެއްބާ ވާނީ؟”\n“އޭރުން.. އޭރުން ރާޝިދުގެ.. ރާޝިދުގެ ރީތި އަޑުގެ އަސަރުގަޖެހިފަ ހަތަރުދަމު.. ހޭލާއޮންނާނީ!” އަހަރެން ބުނީމެވެ. “ނުކެރޭނެ ނިންދަވާލާކަށް.”\n“މޫނި ގޮވައިގެން އުނދޯއްޔަށްއަރާ ނާނާކިޔަން ފަށާފާނަމޭ!” ރާޝިދު ހީނ ވެސް ނުލައި ބުންޏެވެ. “އަހަރެން ކިޔާނީ ބާއޮކަލޯ ނާދޭ! މިގޭ ދޮށަށް ނާދޭ!”\n“މޫނި ހޭއަޑުއިވުނީމަ އަހަރެންގެ ހިތްފުރިއްޖެ!” ރާޝިދުގެ އަޑުގައި ހިތްދަތިކަމެއް ހުއްޓެވެ. “ތި ގޮތަށް އަބަދުވެސް އުފާވެފަ ހުރެބަލަ! އަހަރެން ދޭނަން އަހަންނާ ގުޅޭނެ ނަންބަރު. އެކަމަކު މޫނި ނުގުޅާތި! އަހަރެން ބަރާބަރަށް ގުޅާނަން. އަޑުއެހިން މޫނި ނުކާ ވާހަކަ. އެހެން ނަހަދައްޗޭ! ރަނގަޅަށް ކައިގެން ހިތްހަމަޖެހިގެން އުޅެންވާނީ. ކަންކަމާ ދިމާވާނެ. އެއްވެސް ކަމަކީ އަބަދަކު އެއްގޮތަކަށް އޮންނަ ކަމެއް ނޫނެއްނު ދޯ. ގެއިން ނެރެލިޔަސް ކޮން ދެރައެއް އަހަންނަށް ލިބުނީ؟ އެއްވެސް މީހަކަށް އަނެކަކަށް ދެރައެއް ނުދެވޭނެ. އެ ގޮތަށް ވިސްނާނީ އިނގޭ! މޫނި ދެރަވެެގެންއުޅެންޏާ އަހަންނަށް ކޮން ހިތްހަޖެހުމެއްލިބޭނީ؟ ދޯ!”\n“އޭ! އިހަށް ބާއްވާނަން އިނގޭ!” ރާޝިދު ގާތުގައި އަހަރެން ބުނީމެވެ.\n“ކިހާއިރެއް ތި ފޯނަށް މަ ގުޅާތާ!” ރުޅިއައިސްފައި އަހްސަން ބުންޏެވެ. “ކާކަށް ގުޅައިގެންއުޅުނީ؟”\n“ރާޝިދަށް!” އަހަރެން އެ ފަހަރު ވެސް ބުނީ ތެދަށެވެ.\nމި ސަރުކާރުން އަންހެނުންގެ ކުރިއެރުމަށް ހެޔޮ ބަދަލުތަކެއް ގެނެސްދެމުންގެންދޭ: އެމްއާރްއެމް


Eh kulhuntheriaku madhukoh kulhunu Barca ah faseyha molheh\nއެއް ކުޅުންތެރިއަކު މަދުކޮށް ކުޅުނު ބާސާއަށް ފަސޭހަ މޮޅެއް\nސެލްޓާ އަތުން ބާސާ މޮޅުވީ 3-0 ގެ ނަތީޖާއަކުން\nފުރަތަމަ ހާފުގައި ބާސާގެ ލޯންގްލޭއަށް ވަނީ ދެވަނަ ރީނދޫ ކާޑާއެކު ރަތް ކާޑެއް ދައްކާފައި\nކ. މާލެ |2އޮކްޓޯބަރ 2020 | ހުކުރު 03:42 | 9,046\nސެލްޓާ އާއި ބާސާ ބައްދަލުކުރި މެޗުގެ ތެރެއިން: މި މެޗުން ބާސާ މޮޅުވީ 3-0 ން - ގެޓީ އިމޭޖާސް\nސްޕެނިޝް ލީގުގައި ބުރާސްފަތި ދުވަހުގެރޭ އެއް ކުޅުންތެރިއަކު މަދުކޮށް ކުޅެ ބާސެލޯނާއިން ސެލްޓާ ވީގޯ އަތުން ފަސޭހަ މޮޅެއް ހޯދައިފިއެވެ.\nސެލްޓާގެ ދަނޑުގައި ކުޅުނު މި މެޗުން ބާސާ މޮޅުވީ 3-0 ންނެވެ. މިއީ މިދިޔަ ފަސް އަހަރުގެ ތެރޭ ސެލްޓާގެ ދަނޑުގައި ބާސާ މޮޅުވި ފުރަތަމަ މެޗެވެ.\nބުރާސްފަތި ދުވަހުގެރޭ ކުޅުނު މެޗު ފަށައިގެން ބާސާއިން ރަނގަޅު ކުޅުމެއް ދެއްކިއިރު، އެ ޓީމުން ވަނީ މެޗުގެ 11 ވަނަ މިނެޓުގައި ލީޑު ނަގާފައެވެ. ފިލިއްޕޭ ކުޓީނިއޯ ދިން ޕާހަކުން މި ލަނޑު ބާސާއަށް ކާމިޔާބުކޮށްދިނީ ޒުވާން ތަރި އަންސޫ ފަޓީއެވެ. މިއީ މި ސީޒަނުގެ ސްޕެނިޝް ލީގުގައި ކުޅުނު ދެ މެޗުގައި ފަޓީ ކާމިޔާބުކުރި ތިންވަނަ ލަނޑެވެ.\nމި މެޗުގައި ބާސާއަށް މައްސަލަތަކެއް ކުރިމަތިވީ ފުރަތަމަ ހާފު ނިމެން ތިން މިނެޓަށް ވެފައިވަނިކޮށް އެ ޓީމުގެ ޑިފެންޑަރު ކްލެމެންޓް ލޯންގްލޭއަށް ދެވަނަ ރީނދޫ ކާޑާއެކު ރަތް ކާޑެއް ދެއްކުމާ ގުޅިގެންނެވެ.\nއެކަމަކު އެއް ކުޅުންތެރިއަކު މަދުކޮށް ކުޅެން ޖެހުނު ނަމަވެސް، ބާސާއިން ވަނީ ދެވަނަ ހާފުގައިވެސް ރަނގަޅު ކުޅުމެއް ދައްކާފައެވެ. އެގޮތުން ދެވަނަ ހާފު ފަށައިގެން ހަވަނަ މިނެޓުގައި އެ ޓީމުން ވަނީ ލީޑު ފުޅާކޮށްފައެވެ. ބާސާގެ ކެޕްޓަން ލިއޮނެލް މެސީ އޭރިއާ ތެރެއިން ފޮނުވާލި ބޯޅަ ގޯލަށް ވަނީ ސެލްޓާގެ ލޫކަސް އޮލާޒާ އަތުން ބައިކޮޅަށެވެ.\nމި މެޗުގައި ބާސާއިން އެ ޓީމުގެ ތިންވަނަ ލަނޑު ކާމިޔާބުކޮށްފައިވަނީ އިތުރު ވަގުތުގެ ފަސްވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ޑިފެންޑަރު ސާޖީ ރޮބާޓޯއެވެ.\nބާސާއިން ލީގުގައި ކުޅުނު ދެވަނަ މެޗުންވެސް މޮޅެއް ހޯދިއިރު، އެ ޓީމު އޮތީ ތާވަލުގެ ފަސްވަނައިގައި ދެ މެޗުން ހަ ޕޮއިންޓާއެކުއެވެ. ބާސާ އަތުން ބަލިވި ސެލްޓާ އޮތީ ތާވަލުގެ 11 ވަނައިގައި ހަތަރު މެޗުން ފަސް ޕޮއިންޓާއެކުއެވެ.\nލީގުގައި ދެން ބާސާއިން މެޗެއް ކުޅޭނީ އަންނަ އާދީއްތަ ދުވަހުގެރެއެވެ. އެރޭ އަމިއްލަ ދަނޑުގައި ބާސާ ނުކުންނާނީ ސެވިއްޔާއާ ދެކޮޅަށެވެ.


Raees Yameen jalahlee mududhaarukoh judiciary ah aihbaanaigen: Dr.Jameel - vNews.mv\nރައީސް ޔާމީން ޖަލަށްލީ މުޑުދާރުކޮށް ޖުޑިޝަރީއަށް އަތްބާނައިގެން: ޑރ.ޖަމީލް\nރިފާޢަތު Male' | 27 July 2020, 17:10\nކުރީގެ ރައީސް އބްދުﷲ ޔާމީން އަބްދުލްގައްޔޫމް ޖަލަށްލީ މުޑުދާރުކޮށް ޖުޑިޝަރީއަށް އަތްބާނައިގެން ކަމަށް ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޑރ. ޖަމީލް މިހެން ވިދާޅުވީ މިއަދު ކުރެެއްވި ޓްވީޓެއްގައެވެ.\nއިދިކޮޅު ކޯލިޝަނުން ސަރުކާރާ ދެކޮޅަށް ރޭ މުޒާހަރާވެސް ކޮށްފައިވާއިރު، ޑރ.ޖަމީލް ކުރެއްވި ޓްވީޓުގައި ވިދާޅުވެފައިވަނީ، ހުރިހާ ކަމެއް ބޮއްސުންލައިފި ކަމަށާއި އިދިކޮޅު ލީޑަރު ޖަލަށްލީ މުޑުދާރުކޮށް ޖުޑިޝަރީއަށް އަތްބާނައިގެން ކަމަށެވެ.\nއަދި ސަރުކާރުން މިހާރު ދިމާކޮށްފައިވަނީ މިނިވަންކަން ވިއްކާލަން ކަމަށާއި އިދިކޮޅުގެ މުޒާހަރާ ކުރިއަށްދާނެ ކަމަށްވެސް ޑރ..ޖަމީލް ކުރެއްވި ޓްވީޓުގައި ވެއެވެ.\nއިރާދަކުރެއްވިއްޔާ ނަތީޖާ ފޮނިވާނެ. ހިލާ ގައުމު ވިއްކައެއް ނުލެވޭނެ. ކުރިންވެސް ނިމިދިޔައީ ގަދަބަސް ބުނަނިކޮށް."\nޑރ.ޖަމީލް މިފަދަ މޭރުމަކުން ޓްވީޓު ކުރައްވާފައިވާއިރު ދިވެހިރާއްޖޭގެ 55 ވަނަ މިނިވަން ދުވަހުގެ މުނާސަބަތުގައި ގައުމާ މުޚާތަބު ކުރައްވާ ވާހަކަފުޅު ދައްކަވަމުން ރައީސް ވިދާޅުވެފައިވަނީ، މަލްޓި ޕާޓީ ޑިމޮކްރެސީއެއްގެ ތެރެއިން، ގައުމު އާރާސްތުކުރަމުންދާނީ، ސިޔާސީ ވާދަވެރިންގެ އަޑުވެސް އަހައިގެން ކަމަށާއި ގާނޫނުއަސާސީވެސް ބިނާވެފައިއޮތީ، ތަފާތު ޚިޔާލުތަކާ އެކުގައި އެންމެންގެ ބައިވެރިވުން ޝާމިލުވާގޮތަށް، ގައުމުގެ ކަންކަން ހިންގުމުގެ މައްޗަށް ކަމަށެވެ.\nސިޔާސީ ކަންކަމުގައި ޚިޔާލު ތަފާތުވިޔަސް، ގައުމުގެ އެންމެ މަތީ މަސްލަހަތާ ގުޅޭގޮތުން، އެންމެން އެއްބަސްވާންޖެހޭ ކަންކަން ހުންނާނެ ކަމަށާއި ކޮންމެ ކަމަކީ، ސިޔާސީ ވާދަވެރިކަމުގައި ބައިބައިވުމަށް ފުރުސަތު ދެވޭ ކަމަކަށް ހެދުމަކީ، ރަނގަޅު ކަމެއް ނޫން ކަމަށްވެސް ރައީސް ވިދާޅުވެފައެވެ.\nއަދި އެފަދަ ކަންކަމުގެ ސަބަބުން ގެއްލުން ލިބެމުންދަނީ، ހުރިހާ ރައްޔިތުންނަށް، މުޅި ގައުމަށް ކަމަށާއި ގައުމުގެ އެންމެ މަތީ މަސްލަހަތު ހިމެނޭ ކަންކަމުގައި، ސަރުކާރާ އެކުގައި މަސައްކަތް ކުރައްވަން ފެށްޓެވުމަށް، ހުރިހާ ސިޔާސީ ބޭފުޅުންނަށް ގޮވާލާ ކަމަށްވެސް ރައީސްގެ ވާހަކަފުޅުގައި ވިދާޅުވިއެވެ.\nސިޔާސީ ޕާޓީތަކުގެ ޚިޔާލާއި މަޝްވަރާއަށް އެމަނިކުފާނު އަބަދުވެސް މަރުހަބާ ކިޔާނެ ކަމަށްވެސް ވިދާޅުވިއެވެ.\nއަބްދުﷲ ޔާމީން ޑރ. މުހައްމަދު ޖަމީލް އަހުމަދު ރާއްޖެ ސިޔާސީ ޕާޓީ ސިޔާސީ


ފަލަސްތީނަށް އެހީތެރިވުމަށް ކެޕްޓަން މޯލްޑިވްސްއިން ބޮޑު އިވެންޓެއް – Dhen.mv\nފަލަސްތީނަށް އެހީތެރިވުމަށް ކެޕްޓަން މޯލްޑިވްސްއިން ބޮޑު އިވެންޓެއް\nމުޙައްމަދު ސަނީޙް June 2, 2021 - 12:03 am\nރާއްޖޭގައި ފުޅާ ދާއިރާއެއްގައި ކަސްޓަމް ޑިޒައިންތަކަށް ޖާޒީ ޕްރިންޓް ކުރަމުން އަންނަ ކެޕްޓަން މޯލްޑިވްސްއިން ފަލަސްތީނަށް އެހީތެރިވުމުގެ ގޮތުން އައިއޭސީއާ ގުޅިގެން ޓީޝާޓު ވިއްކަން ފަށައިފިއެވެ.\nކެޕްޓަން މޯލްޑިވްސްގެ މެނޭޖިން ޑިރެކްޓަރ މަލިކް ޢަބްދުލް ޣަފޫރް "ދެން" އަށް ވިދާޅުވީ، ފަލަސްތީނަށް އެހީތެރިވުމަށް ހިންގާ މި އިވެންޓްގެ ދަށުން ވިއްކާ ހުރިހާ ޓީޝާޓަކުން ލިބޭ ފައިދާ ވެސް ހަދިޔާ ކުރާނީ ފަލަސްތީނަށް އެހީތެރިވުމަށް ކަމަށެވެ.\n"100 ޕަސެންޓް ޕްރޮފިޓް ހަދިޔާ ކުރަނީ ފަލަސްތީނުގެ ރައްޔިތުންނަށް. އަޅުގަނޑުމެން މި އިވެންޓް ކުރިޔަށް ގެންދަން ނިންމީ ގިނަ ބައެއްގެ އެދުމުގެ މަތިން. ރީތި ޑިޒައިން ތަކަކާއެކު ޓީޝާޓުތަކުގެ ކޮލިޓީ ވެސް ރަނގަޅުވާނެ." މަލިކް ވިދާޅުވިއެވެ.\nމަލިކް ވިދާޅުވީ، ކެޕްޓަން މޯލްޑިވްސްއިން ވިއްކުމަށް ހަމަޖެހިފައިވާ ޓީޝާޓުތައް ޑިޒައިންކޮށްފައިވަނީ، ފަލަސްތީނުުގެ ތާރީޚާއި ގުޅުވައިގެން ކަމަށާއި އަދި ފަަލަސްތީނުގެ ޤައުމީ ޖާޒީ އަސްލަކަށް ބަލައިގެން ފަރުމާކޮށްފައިވާ ޖާޒީއެއް ވެސް ގަންނަން ލިބޭނެ ކަމަށެވެ.\n"ޓީޝާޓުތަކުގެ ޑިޒައިން ހެދީ ފަލަސްތީނުގެ ތާރީޚާ ވީހާވެސް ގުޅުވާފަ. ޓީޝާޓުގެ އިތުރުން ފަލަސްތީންގެ ދިދަވެސް އަޅުގަނޑުމެން ވިއްކަން" މަލިކް ވިދާޅުވިއެވެ.\nކެޕްޓަން މޯލްޑިވްސްއިން ވިއްކަމުން އަންނަ ފަލަސްތީނުގެ ދިދައިގެ އަގަކީ 150 ރުފިޔާއެވެ. އެއީ3ފޫޓް2ފޫޓްގެ ދިދައެވެ. އަދި އަތް ދިގު ޓީޝާޓް ވިއްކަމުން އަންނަނީ 210 ރުފިޔާއަށެވެ. އަދި އަތް ކުރު ޓީޝާޓްގެ އަގަކީ 200 ރުފިޔާއެވެ. ޓީޝާޓުގައި ބޭނުންނަމަ ނަންބަރު އަދި ނަން ޖެހުމުގެ ފުރުސަތު ވެސް ވަނީ ހުޅުވާލާފައެވެ.\nޓީޝާޓް އޯޑަރު ކުރުމުގެ އެންމެ ފަހުގެ ތާރީޚަކީ9ޖޫން އެވެ.\nކެޕްޓަން މޯލްޑިވްސްއިން ކުރިޔަށް ގެންދާ މި އިވެންޓަކީ އިންޓަރނޭޝަނަލް އެއިޑް ކެންޕެއިންގެ އިތުރުން އިތުރު 10 ޖަމިއްޔާ އަކާ ގުޅިގެން ކުރިޔަށް ގެންދާ ހަރަކާތެކެވެ. މިހަރަކާތުގައި ބައިވެރިވާ ޖަމިއްޔާތަކަކީ، އުންމީދު (ރ.މީދޫ)، ޖަމިއްޔަތުއްސަލާޙް (ރ.މީދޫ)، ޑޫޒައިންސް ފައުންޑޭޝަން (ރ.މީދޫ)، މީދޫ އެކުވެރި ކްލަބް (ރ.މީދޫ)، ދަނޑިމަގު ޒުވާނުންގެ ޖަމިއްޔާ (ޏ.ފުވައްމުލަށް)، ޑާކް ޕާކް (ރ.ދުވާފަރު)، ގަބުރު އެފްސީ (ސ.މަރަދޫ)، ތަންގަނޑު އެފްސީ (ރ.މީދޫ)، މާންސް ގްރޫޕް (އއ.މަތިވެރި)، ވެސްޓް ވިންގް (ބ.އޭދަފުށި) އެވެ.\nކެޕްޓަން މޯލްޑިވްސްއިން ބުނީ މިފަދަ ހަރަކާތެއްގައި މިޖަމިއްޔާތަކުން ޝައުގުވެރިކަން ފާޅުކޮށް، ހަރަކާތުގައި ބައިވެރިވެދެއްވި ކަމަށް ޓަކައި ހުރިހާ ޖަމިއްޔާތަކަށް ވެސް ޝުކުރު އަދާ ކުރާ ކަމަށެވެ.\nކެޕްޓަން މޯލްޑިވްސް ފަލަސްތީނާއެކު


Barca balikoh Super Cup Bilbao kaamiyaabu kohfi\nފައިނަލުގައި އެފްސީ ބާސެލޯނާގެ މައްޗަށް 3-2 ގެ ނަތީޖާ އަކުން ކާމިޔާބު ހޯދައި ސްޕެނިޝް ސުޕަ ކަޕް އެތުލެޓިކް ކުލަބު ބިލްބާއޯ އިން ކާމިޔާބު ކޮށްފި އެވެ.\nމެޗުގެ 90 މިނެޓްގެ ކުޅުނު 2-2 ން އެއްވަރު ވެގެން ނިމުމުން، އިތުރު ވަގުތުގެ ދެ ހާފަށް ގޮސް، ފުރަތަމަ ހާފުގެ ދެ ވަނަ މިނެޓްގައި ބިލްބާއޯ މޮޅު ކޮށްދިން ލަނޑު ކާމިޔާބު ކުރީ އިނާކީ ވިލިއަމްސް އެވެ. އިތުރު ވަގުތުގެ ދެވަނަ ހާފުގެ އެންމެ ފަހު ވަގުތުގައި ބާސާގެ ކެޕްޓަން ލިއޮނެލް މެސީއަށް ރަތް ކާޑު ދައްކައި ދަނޑުން ފޮނުވާލި އެވެ.\nމެޗުގެ ފުރަަތަމަ ލީޑް ނެގީ ބާސާއިންނެވެ. އެ ޓީމުގެ ލަނޑު މެޗގެ 40 ވަނަ މިނެޓްގައި ކަމިޔަބު ކުރީ އެންޓްއާން ގްރީޒްމަން އެވެ. އޭގެ ދެ މިނެޓް އޮސްކާ ޑީ މާކޯސް ވަނީ ބިލްބާއޯއަށް ނަތީޖާ ހަމަހަމަަ ކޮށްދީފަ އެވެ.\nމެޗގެ 77 ވަނަ މިނެޓްގައި ގްރީޒްމަން އަނެއްކާ ވެސް ބަސާ އަށް ލީޑް ނަގައިދިނެވެ. އޭނާ ލަނޑު ކާމިޔާބު ކުރީ ޖޯޑީ އަލްބާ ތަނަވަސް ކޮށްދިން ފުރުސަތަކުންނެވެ.\nމެޗުން ބާސާ މޮޅުވާނެ ކަމަށް ބެލެވުނު ނަމަވެސް، މިދިޔަ އަަހަރުގެ ޗެމްޕިއަން ރެއާލް މެޑްރިޑް ކަޓުވާލުމަށް ފަހު ފައިނަލަށް ދަތުރު ކުރި ބިލްބާއޯގެ އަސިއާ ވިޔާލިބްރޭ ވަނީ މެޗުގެ 90 ވަނަ މިނެޓްގައި ލީޑް ނަގައިދީފަ އެވެ.\nއެތުލެޓިކް ބިލްބާއޯ އާއި އެ ޓީމުގެ ކޯޗް މާސެލީނޯ ގާސީއާ ޓޯރަލް އަކީ ފައިނަލުގައި ބާސާ ބަލި ކުރުމުގެ ތަޖުރިބާ ހުރި ކޮމްޕޯނަންޓްތަކެވެ. ބާސާގެ ކުރީގެ ކޯޗް އެރުނަސްޓޭ ވަލްވެރުޑޭ ބިލްބާއޯގެ ކޯޗް ކަމުގައި ހުރިއިރު އޭނާ ވަނީ 2016 ވަނަ އަހަރު ސުޕަ ކަޕްގައި ވެސް ބާސާ ބަލި ކޮށްފަ އެވެ. ސުޕެނީޝް ކަޕްގެ ފައިނަލުގައި 2019 ގައި ވެލެންސިއާ ގޮވައިގެން ނުކުމެ މާސެލީނޯ ވަނީ ބާސާ ބަލިކޮށް ވެލެންސިއާ އަށް ތަށި ހޯދައި ދީފަ އެވެ.


އެމްޑީޕީގެ ޕާލަމެންޓްރީ ގްރޫޕަށް ރައީސް ޝުކުރު އަދާކުރައްވައިފި – Maldivian Democratic Party\n27 މާޗް 2011\nއެމްޑީޕީގެ ޕާލަމެންޓްރީ ގްރޫޕަށް ރައީސް ޝުކުރު އަދާކުރައްވައިފި\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ޕާލަމެންޓްރީ ގްރޫޕުން ވަޒީރުންނަށް ރުހުން ދިނުމުގެ މައްސަލައިގައި ސަރުކާރަށް ދީފައިވާ އެއްބާރުލުން ފާހަގަކުރައްވައި، ރައީސުލްޖުމްހޫރިއްޔާ މުޙަންމަދު ނަޝީދު، އެ ގްރޫޕަށް ޝުކުރުއަދާ ކުރައްވައިފިއެވެ.\n” 21 މާޗް 2011 ވި ހޯމަ ދުވަހު އޮތް ރައްޔިތުންގެ މަޖިލީހުގެ ޖަލްސާއަށް ހުށަހެޅުނު ވަޒީރުންނަށް ރުހުން ދިނުމުގެ މައްސަލާގައި، މަނިކުފާނާއި ޕާލަމެންޓްރީ ގްރޫޕްގެ އެންމެހައި މެންބަރުން އަޅުގަނޑަށާއި، ސަރުކާރަށް ވެދެއްވި ފުރިހަމަ އެއްބާރުލެއްވުމާއި އެހީތެރިކަމަށްޓަކައި ނުހަނު އިޚްލާސްތެރިކަމާއެކު ޝުކުރު ދަންނަވަމެވެ.” އެމްޑީޕީގެ ޕާލަމެންޓްރީ ގްރޫޕްގެ ރައީސް މޫސާ މަނިކަށް ރައީސުލް ޖުމްހޫރިއްޔާ ފޮނުއްވި ޝުކުރުގެ ސިޓީފުޅުގައި ވެއެވެ.\nރައީސްގެ ސިޓީ ފުޅުގައި ކުރިޔަށް އޮތް ތަނުގައި ވެސް އެމްޑީޕީގެ ޕާލަމެންޓްރީ ގްރޫޕްގެ ފުރިހަމަ އެއްބާރުލެއްވުމާއި އެހީތެރިކަން އެމަނިކުފާނަށާއި، ސަރުކާރަށް ލިބެމުންދާނޭ ކަމަށް ޔަޤީން ކުރައްވާ ކަމަށް ވެސް ވިދާޅުވެފައިވެއެވެ.\n5 ވަޒީރަކަށް ރުހުން ދިނުމުގެ މައްސަލައިގައި، އިދިކޮޅު ޑީއާރުޕީން3ވަޒީރަކަށް ރުހުން ނުދޭނޭ ކަމަށް ބުނަމުން ދަނިކޮށް، އެމްޑީޕީން ވަނީ އިދިކޮޅު ފަރާތްތަކުގެ މައްޗަށް ވަރަށް ބޮޑު ކާމިޔާބީއެއް ހޯއްދަވައި4ވަޒީރަކަށް ރުހުން އޮތް ކަމަށް ފާސްކޮށްފައެވެ.


Criminal court ah beynunvaa fandiyaarunge adhadhu2akah ithurukoffi | Mihaaru\nކްރިމިނަލް ކޯޓަށް ބޭނުންވާ ފަނޑިޔާރުންގެ އަދަދު ދޭކަށް އިތުރުކޮށްފި\n09 އޯގަސްޓް 2020 - 18:302comments\nކްރިމިނަލް ކޯޓަށް ހޯދަން އިއުލާން ކޮށްފައިވާ ފަނޑިޔާރުންގެ އަދަދު ޖުޑީޝަލް ސާވިސް ކޮމިޝަން (ޖޭއެސްސީ) އިން މިއަދު ދޭކަށް އިތުރުކޮށްފި އެވެ.\nއެ ކޯޓަށް ފަނޑިޔާރަކު ހޯދަން މިދިޔަ ބުރާސްފަތި ދުވަހު ޖޭއެސްސީން ވަނީ އިއުލާން ކޮށްފަ އެވެ.\nނަމަވެސް އެ ކޮމިޝަނުން މިއަދު ކުރި އިއުލާނެއްގައި ބުނީ ކްރިމިނަލް ކޯޓަށް ބޭނުންވާ ފަނޑިޔާރުންގެ އަދަދު ދޭކަށް އިތުރުކުރަން ނިންމާފައިވާ ކަމަށެވެ. އެ ކޯޓުން ދެ ފަނޑިޔާރެއްގެ މަގާމު ހުސްވެފައި ވާތީ އެ ދެ މަގާމަށް ކުރިމަތި ލުމުގެ ފުރުސަތު މިއަދު ހުޅުވައިލާފައިވާ ކަމަށް ވެސް އިއުލާނުގައި ވެ އެވެ.\nއެ ދެ މަގާމަށް ޝަރުތު ހަމަވާ ބޭފުޅުން އަންނަ އާދިއްތަ ދުވަހުގެ މެންދުރު 2:00 ގެ ކުރިން އީމެއިލް މެެދުވެރިކޮށް ޖޭއެސްސީ އަށް ހުށަހެޅުމަށް އެ ކޮމިޝަނުން އެދެ އެވެ.\nCriminal Court ah Fandiyaaraku hoadhumah koffaivaa iulaanugaivaa magaam ge adhadhu2akah badhalu kurumah nimmaifi,https://t.co/puQD5chRiD pic.twitter.com/GW75rexjoo\n— JSC Maldives (@MaldivesJSC) August 9, 2020\nކްރިމިނަލް ކޯޓަށް އިތުރު ފަނޑިޔާރަކު ހޯދަން އިއުލާން ކުރުން\nފަނޑިޔާރު ކަމަށް ކުރިމަތިލުމުގެ ޝަރުތުތަކުގެ ތެރޭގައި އިސްލާމީ ޝަރީއާ ނުވަތަ ގާނޫނު ނުވަތަ ގާނޫނާއި އިސްލާމީ ޝަރީއާގެ ރޮނގުން ފަސްޓް ޑިގްރީ ހާސިލްކޮށްފައިވާ މީހަކަށް ވާން ޖެހެ އެވެ. އެހެން ބައެއް ޝަރުތުތަކުގެ ތެރޭގައި ހިމެނެނީ އުމުރުން 25 އަހަރު ވެފައިވާ ދިވެއްސަކަށް ވުމާއި ގާޒީ ކަމުގައި ނުވަތަ ގާނޫނީ ވަކީލު ކަމުގައި މަދުވެގެން ތިން އަހަރުގެ ތަޖުރިބާ ލިބިފައި ވުމެވެ.\nސަސްޕެންޑްކޮށް، މައްސަލައެއް ބަލަން ޖޭއެސްސީން ފެށުމާއެކު، ކްރިމިނަލް ކޯޓުގެ އިސް ގާޒީ އަހުމަދު ހައިލަމް ވަނީ މިދިޔަ އަހަރުގެ ޑިސެމްބަރު މަހު އިސްތިއުފާ ދެއްވައިފަ އެވެ. އެ ކޯޓުގެ ގާޒީ ކަމުން ވަކިކުރުމަށް ޖޭއެސްސީން ނިންމުމުން ގާޒީ ހަސަން ނަޖީބު ވެސް ވަނީ މިދިޔަ ޖޫން މަހު އިސްތިއުފާ ދެއްވައިފަ އެވެ.\nކްރިމިނަލް ކޯޓުގެ ފަނޑިޔާރުންނަށް މުސާރަ އާއި އިނާޔަތްތަކާ އެކު މަހަކު 48،000 އަށް ވުރެ ގިނަ ރުފިޔާ ލިބެ އެވެ.\nއިތުރު ލިޔުންތައް ކްރިމިނަލް ކޯޓް ފަނޑިޔާރުން ޖުޑީޝަލް ސާވިސް ކޮމިޝަން ޖުޑީޝަރީ


Amaankamaai kurierumah India in kuraa masakkathun ummeedhu genuvaa: Raees - vNews.mv\nއަމާންކަމަށް ކުރިއެރުމަށް އިންޑިއާއިން ކުރާ މަސައްކަތުން އުންމީދު ގެނުވާ: ރައީސް\nޠާހިރާ އަޒްހާރު Male' | 15 August 2020, 13:45\nއިންޑިއާއަކީ އަބަދުވެސް މުޅި ދުނިޔެއަށް އަމާންކަމާއި ކުރިއެރުން ގެނެސްދިނުމުގައި ގިނަ މަސައްކަތްތަކެއް ކުރާ ގައުމެއްގެ ގޮތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ސިފަކުރައްވައިފިއެވެ.\nރައީސުލްޖުމްހޫރިއްޔާ މިފަދައިން ސިފަކުރައްވާފައިވަނީ އިންޑިއާގެ 74 ވަނަ މިނިވަން ދުވަހާއި ގުޅިގެން އެގައުމުގެ ރައްޔިތުންނަށާއި، ރައީސް ރާމްނާތު ކޯވިންދަށާއި އެގައުމުގެ ބޮޑު ވަޒީރު ނަރެންދުރަ މޯދީއަށް ތަހުނިޔާގެ މެސެޖެއް ފޮނުއްވައި ކުރެއްވި ޓްވީޓެއްގައެވެ.\nރައީސުލްޖުމްހޫރިއްޔާގެ ޓްވީޓުގައި ވިދާޅުވީ އިންޑިއާ މިނިވަން ގައުމެއްގެ ގޮތުގައި ހިނގަންފެށިތާ މިހާރު އެތައް އަހަރެއް ވެފައިވާއިރު، މިވީހާ ދުވަހުވެސް އިންޑިއާއިން މަސައްކަތްކޮށްފައިވަނީ ހަމަޖެހުމާއި އަމާންކަމާއެކު ކުރިއެރުން ހޯދުމަށް ކަމަށެވެ. އަދި ޑިމޮކްރަޓިކް ހަމަތަކާއެކު އިންޑިއާއިން ކުރާ މަސައްކަތްތަކަކީ މުޅި ދުނިޔެއަށް އުންމީދު ގެނެސްދޭ ކަމެއް ކަމަށް ރައީސް ސޯލިހު ވިދާޅުވިއެވެ.\nރާއްޖެއާއި ދުރުނޫން ހިސާބެއްގައި އޮންނަ އިންޑިއާއާއި ރާއްޖެއާއި ދެމެދު އޮތް އަވައްޓެރިކަމުގެ ގުޅުން ކުރީގެ ރައީސް އަބްދުﷲ ޔާމީންގެ ސަރުކާރުގައި ވަނީ ވަރަށް ބޮޑަށް ހީނަރުވެފައެވެ. އެހެންނަމަވެސް މިހާރުގެ ސަރުކާރުން ހީނަރުވެފައި އޮތް މި ގުޅުން އިތުރަށް ހަރުދަނާކުރުމަށް ގިނަ މަސައްކަތްތަކެއް ކޮށްފައިވެއެވެ. މި މަސައްކަތްތަކާއެކު މިހާރު އިންޑިއާއަކި ދިވެހިރާއްޖެއާއި ވަރަށް ގާތް ގުޅުމެއް އޮންނަ ގައުމަކަށް ވަނީ ވެފައެވެ.\nއަދި ރާއްޖެެއާއި އިންޑިއާއާއި ދެމެދު އޮންނަ ގުޅުން އިތުރަށް ބަދަހިކުރުމަށް އިންޑިއާއިން ގެންދަނީ އެކި ގޮތްގޮތުން ރާއްޖެއަށް އެހީ ފޯރުކޮށްދެމުންނެވެ.\nރާއްޖެ ނަރެންދުރަ މޯދީ ރައީސް އިބްރާހިމް މުހައްމަދު ސޯލިހު


Hanimaadhoo gai miadhu jessi surveillance backup Flight furaifi - AO News\nހަނިމާދޫގައި މިއަދު ޖެއްސި އިންޑިއާގެ ނޭވީ މަތިންދާބޯޓު/ފޮޓޯ ސޯޝަލް މީޑިއާ\nހަނިމާދޫ އިންޓަރނޭޝަނަލް އެއަރޕޯޓުގައި މިއަދު ޖެއްސި އިންޑިއާގެ އަސްކަރީ2ފްލައިޓްގެ ތެރެއިން ބެކަޕް ފްލައިޓް ފުރައިފިއެވެ.\nއެމްއެންޑީއެފްގެ ތަރުޖަމާން މޭޖަރ އިބްރާހިމް އާޒިމް ވިދާޅުވީ މިއަދު ހަނިމާދޫއަށް ޖެއްސި ދެ ފްލައިޓަކީ ސަވައިލެންސް ޕެޓްރޯލް އޮޕަރޭޝަން ގައި ބޭނުން ކުރާ ފްލައިޓަކާއި އަދި ބެކްއަޕް ފްލައިޓަކަށްވެފައި އާދައިގެ މަތިން ބެކަޕް ފްލައިޓް މިހާރު ފުރާފައިވާ ކަމަށެވެ.\nއެމްއެންޑީއެފް ކޯސްޓްގާޑާއި އިންޑިއަން ނޭވީ ގުޅިގެން ހިންގާ ސަވައިލަންސް ޕެޓްރޯލުގައި ބައިވެރިވުމަށްއައީ އިންޑިއަން ނޭވީގެ ޑޯނިޔާ ދެ ފްލައިޓެވެ.\nމިއީ ރާއްޖޭގެ ޚާއްސަ އިޤްތިސާދީ ކަނޑުގެ ޞަރަހައްދުގެ އޭރިއަލް ސަވައިލަންސް ޕެޓްރޯލް ކުރުމަށް ކުރިއަށްގެންދާ ސިލްސިލާ އޮޕަރޭޝަނަށް އައި ފްލައިޓެއްކަމަށާއި އޭގެ ތެރެއިން އޮޕަރޭޝަންގައި ބޭނުންކުރާ ފްލައިޓް މިމަހުގެ 16 ވަނަ ދުވަހުގެ ނިޔަލަށް ރާއްޖޭގައި ޙަރަކާތްތެރިވާނެކަމަށް އެމްއެންޑީއެފުން ވިދާޅުވިއެވެ.\nމިއީ އެމްއެންޑީއެފް ކޯސްޓްގާޑާއި އިންޑިއާ ނޭވީ ގުޅިގެން ހިންގާ 54 ވަނަ އޭރިއަލް ސަވައިލަންސް ޕެޓްރޯލްކަމަށާއި 2009 ވަނަ އަހަރުން ފެށިގެން އެމްއެންޑީއެފް ކޯސްޓްގާޑާއި އިންޑިއާ ނޭވީ ގުޅިގެން ކުރިޔަށްދާ މި ޕެޓްރޯލަކީ، ރާއްޖޭގެ ކަނޑައެޅޭ ވަކި ސަރަޙައްދެއްގައި ސިލްސިލާކޮށް ހިންގަމުންދާ ޕެޓްރޯލްތަކުގެ ތެރެއިން ހިންގޭ އޮޕަރޭޝަނެއް ކަމަށް އެމްއެންޑީއެފުން ވިދާޅުވިއެވެ.\nމި ސަވައިލަންސް ޕެޓްރޯލްގައި ރާއްޖޭގެ ޚާއްސަ އިޤްތިޞާދީ ސަރަޙައްދުގައި ޤާނޫނާއި ޤަވާއިދާ ޚިލާފަށް ކަނޑުމަތީގެ އެއްވެސް ކަމެއް ހިނގާތޯވެސް ބަލާނެއެވެ.\n(މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފްހަނިމާދޫއިންޑިއާއިންޑިއާ ސިފައިންދިވެހި ސިފައިން\nނީޝާރަވަލް އަށް އަނިޔާ ނުކުރާ ކަމަށް ކަރަން ބުނެފި\n“ބްލެކްފަންގަސް” އަށްފަހު “ވައިޓްފަންގަސް”ގެ4ކޭސް އިންޑިއާއިން ފެނިއްޖެ\nކޮވިޑްބަލީގައި ހިތްވަރާއެކު ހަނގުރާމަ ކުރަމުންދިޔަ ޒުވާނާއަށް އައިސީޔޫއިން ޖާގަނުލިބި މަރުވެއްޖެ


Israel In Palestine Ga Hingaa Amaluthah Dhivehi Sarukaarun Kuhveri Kohfi - Vaguthu\nއިޒްރޭލުން ފަލަސްތީނުގައި ހިންގާ އަމަލުތައް ދިވެހި ސަރުކާރުން ކުށްވެރިކޮށްފި\nފަލަސްތީނުން ރާއްޖެއަށް ކަނޑައަޅާފައި ހުންނަ ސަފީރާއި އެކު ރާއްޖޭގެ ފޮރިން މިނިސްޓަރ\nއިޒްރޭލުން ފަލަސްތީނުގެ ރައްޔިތުންނާ ދެކޮޅަށް ހިންގާ އަނިޔާވެރި އަމަލުތައް ދިވެހި ސަރުކާރުން ކުށްވެރި ކޮށްފިއެވެ.\nއިޒްރޭލުން ފަލަސްތީނުގައި ހާއްސަ އޮޕަރޭޝަނެއް ހިންގައި ދަނީ ހަމަލާތަކެއް ދެމުންނެވެ. އިރުމަތީ ގުދުސްގެ ބައެއް ސަރަހައްދު ތަކުގައި ދިރިއުޅޭ ފަލަސްތީނުގެ ރައްޔިތުން އެމީހުން ދިރިއުޅޭ ގެދޮރުން ބޭރުކޮށް، އެ ބިންތަކުގައި ޔަހޫދީންގެ އާބާދީތައް ގާއިމްކުރުމަށް އިޒްރޭލުން ވަނީ މަސައްކަތް ފަށާފައެވެ. މިކަމާއި ދެކޮޅަށް ފަލަސްތީނުގެ ރައްޔިތުން ނުކުމެ މުޒާހަރާ ކުރުމުން އިޒްރޭލުން ސިފައިން ވަނީ މުޒާހަރާގެ ބައިވެރިންނާއި ދެކޮޅަށް ބާރުގެ ބޭނުން ކޮށްފައެވެ. މިވަރުން ނުފުދިގެން މަސްޖިދުލް އަގްސާއަށް އިޒްރޭލުގެ ސިފައިން ވަދެ ހަމަނުޖެހުން ހިންގާފައިވެއެވެ.\nއިޒްރާލުން ފަލަސްތީނުގެ ރައްޔިތުންނާއި ދެކޮޅަށް ކުރާ އަނިޔާވެރި މިފަދަ ކަންކަން ކުށްވެރިކޮށް ދިވެހި ސަރުކާރުން ނެރުނު ބަޔާނެއްގައި ބުނެފައިވަނީ، ފަލަސްތީނުގެ ރައްޔިތުންނާއި ދެކޮޅަށް އިޒްރާއިލްގެ ސިފައިން ހިންގާ އަމަލުތައް ކުށްވެރިކުރާ ކަމަށެވެ. ޝައިހް ޖައްރާހު ސަރަހައްދުގައި އުޅޭ ފަލަސްތީނުގެ އާއިލާތައް އެމީހުންގެ ގެދޮރުން ނެރުމާއި، މިސްކިތުގައި އަޅުކަމުގައި ޝާމިލްވެގެން ތިއްބައި އިޒްރޭލުން ހިންގާ މި އަމަލުތަކަކީ ބައިނަލްއަޤްވާމީ ގާނޫނުތަކާއި އދ.ގެ ސެކިރުރިޓީ ކައުންސިލާއި ޖެނެރަލް އެސެމްބްލީއިން ނިންމާފައިވާ ގަރާރުތަކާއި ވެސް ހިލާފުވެފައިވާ އަމަލުތަކެއް ކަމަށެވެ.\nދިވެހި ސަރުކާރުން ނެރުނު ބަޔާނުގައި ފާހަގަ ކޮށްފައިވަނީ ވޭތުވެ ދިޔަ ހަފްތާ ތަކުގައި ފަލަސްތީނުގެ ރައްޔިތުންނަށް އިޒްރާއިލުން ދެމުންދާ އަނިޔާތައް އިތުރުވެފައިވާ ކަމަށެވެ. އަދި އިޒްރާއިލުން ހިންގާ އަނިޔާވެރި އަމަލުތަކުގެ ސަބަބުން މެދު އިރުމަތީގެ ސުލްހަ ގާއިމުކުރުމަށް ހުރަސް އެޅޭ ކަމަށް ސަރުކާރުން ނެރުނު ބަޔާނުގައިވެއެވެ.\nއެ ބަޔާނުގައި ބުނެފައިވަނީ މެދު އިރުމަތީގައި ސުލްހަ ގާއިމް ކުރެވޭނީ 1967 ވަނަ އަހަރު އޮތް ބޯޑަރު ގާއިމްކޮށް އިރުމަތީ ގުދުސް އަކީ ފަލަސްތީނުގެ ވެރި ރަށް ކަމުގައި ކަނޑައަޅައިގެން ކަމަށެވެ. އަދި ފަލަސްތީނާއި އިޒްރާއީލަކީ ވަކި ދެ ދައުލަތެއްގެ ގޮތުގައި ކަނޑައަޅައިގެން ކަމަށެވެ.\nދިވެހި ސަރުކާރުން ނެރުނު ބަޔާނުގައި އޮތީ ފަލަސްތީނުގެ ސަރުކާރާއި އެކީގައި ދިވެހި ދައުލަތު އޮތްކަން ކަށަވަރު ކޮށްދީފައެވެ. އަދި އިޒްރާއިލުން ފަލަސްތީނުގައި ހިންގާ އަނިޔާވެރި އަމަލުތަކާއި، ފަލަސްތީނު ރައްޔިތުންގެ ހައްގުތަކަށް އިޒްރާއިލުން އަރައިގަތުމަކީ ދިވެހި ސަރުކާރުން ރުހޭ ކަމެއް ނޫންކަން ޔަގީން ކޮށްދީފައެވެ.


BML ge eheegai Fuvahmulah Library ah foiy hadhiya koffi\nބީއެމްއެލް ކޮމިއުނިޓީ ފަންޑުގެ ދަށުން ފުވައްމުލަކު ލައިބްރަރީ އަށް ބޭނުންވާ ފޮތް ހަދިޔާކޮށްފިއެވެ.\nމި ޕްރޮޖެކްޓްގެ ދަށުން ބީއެމްއެލް އިން ވަނީ އެކި އުމުރު ފުރާތަކާ ގުޅޭ 400 އަށް ވުރެ ގިނަ ފޮތް ހަދިޔާކޮށްފައެވެ. އެގޮތުން އިނގިރޭސި، ދިވެހި އަދި ދީނީ ފޮތްތަކުގެ އިތުރުން އޭލެވެލް އިން މަތީގެ ދަރިވަރުންނަށް ބޭނުންވާ ޓެކްސްޓް ފޮތްތައް ވަނީ ހަދިޔާކޮށްފައެވެ. މި ލައިބްރަރީ މިހާރު ވަނީ އާންމުންނަށް ހުޅުވާލައިފައެވެ.\nކޮމިއުނިޓީ ފަންޑުގެ ދަށުން މި ޕްރޮޕޯސަލް ކާމިޔާބު ކުރި ފާތިމަތު ރަޝީދު ވިދާޅުވީ އެ ރަށުގައި ލައިބްރަރީ އެއް ނުވަތަ ރަނގަޅު ފެންވަރުގެ ފޮތް ވިއްކާ ފިހާރައެއް ނެތުމުގެ ސަބަބުން ގިނަ ކުދިން ކިޔެވުމުގެ މާހައުލުގައި ބޭނުންވާ އިތުރު މައުލޫމާތު ހޯދައި، ދެނެގަތުމަށް ފޮތް ކިޔުމުގެ ފުރުސަތު ލިބިފައިނުވާ ކަމަށެވެ.\n“މި ރަށުގައި 2464 ދަރިވަރުން ދަނީ އެކި ގްރޭޑް ތަކުގައި ކިޔަވަމުން. އަދި މީގެ އިތުރުން ރަށުގައި ގާއިމްކުރެވިފައިވާ ކޮލެޖް ކެމްޕަސްގައިވެސް 500 އަށް ވުރެ ގިނަ ދަރިވަރުން ދަނީ ކިޔަވަމުން. ރަށުގައި ލައިބްރަރީ އެއް ނުވަތަ ރަނގަޅު ފެންވަރުގެ ފޮތް ވިއްކާ ފިހާރައެއް ނެތުމުގެ ސަބަބުން ގިނަ ކުދިން ކިޔެވުމުގެ މާހައުލުގައި ބޭނުންވާ އިތުރު މައުލޫމާތު ހޯދައި، ދެނެގަތުމަށް ފޮތް ކިޔުމުގެ ފުރުސަތު މިވަނީ ނުލިބިފައި. އެހެން ކަމުން އަޅުގަނޑުގެ އަމާޒަކަށް ވީ މި ފުރުސަތު ހުރިހާ ކުދިންނަށްވެސް ފަހިކޮށްދިނުން،” ރަޝީދާ ވިދާޅުވި އެވެ.


ސިކުނޑި އާއި ނާރުގެ މައްސަލަތައް ދެނެގަތުމަށް ހަދާ ނިއުރޯޑައިގްނޮސްޓިކްގެ ހިދުމަތް ކުޅުދުއްފުށީގައި ފަށައިފި - Voice of Meedhoo Voice of Meedhoo\nނާރުގެ މައްސަލަތަކާ ގުޅުން ހުރި ބަލިތައް ދެނެގަތުމަށް ހަދާ ނިއުރޯޑައިގްނޮސްޓިކްގެ ހިދުމަތް ކުޅުދުއްފުށީ ރީޖަނަލް ހޮސްޕިޓަލު (ކޭއާރުއެޗް) ގައި ތައާރަފުކޮށްފި އެވެ. މިއީ ސިކުނޑިއާއި ނާރުގެ މައްސަލަތައް ދެނެގަތުމަށް ހަދާ މުހިންމު ޓެސްޓްތަކެކެވެ\nކޭއާރުއެޗުން ބުނީ ތައާރަފު ކުރެވުނު މި ހިދުމަތާއެކު އީއީޖީ އާއި އާރުއެންއެސް އަދި އެސްއެސްއާރުގެ ޓެސްޓް ހެދޭނެ ކަމަށެވެ. އެ ހޮސްޕިޓަލުގައި މަސައްކަތްކުރާ ނިއުރޯ ޓެކްނީޝަންއެއް ކަމަށްވާ އަނޫފް ވިދާޅުވި ގޮތުގައި މި ޓެސްޓްތަކަކީ ކޮންމެ އުމުރުފުރާއެއްގެ މީހަކަށްވެސް ހެދިދާނެ ޓެސްޓްތަކެއް ކަމަށާއި މިއިން އެއްވެސް ގެއްލުމެއް ނުވާނެ ކަމަށެވެ.\nއީއީޖީއަކީ ސިކުނޑީގެ ކަރަންޓް ސިގުނަލްތައް ހުންނަ ގޮތް ދެނެގަތުމަށްކުރާ ޓެސްޓެކެވެ. މި ޓެސްޓުން ފިޓް ޖެހޭ ކުދިންގެ ސިކުނޑީގެ ކޮން ހިސާބަކުންކަން ދެނެގަނެވޭކަމަށާއިއަދި ފިޓްގެ ތަފާތު ވައްތަރުތައްވެސް ދެނެގަނެވޭނެކަމަށް ކޭއާރުއެޗުގެ ކުޑަކުދިންގެ ހާއްސަ ބަލިތަކުގެ ޑރ ފައިސަލް ވިދާޅުވި އެވެ.\nއެހެންވުމުން ބަލި ނުވަތަ މައްސަލަ ހުރި ހިސާބު ދެނެގަނެވި މައްސަލައިގެ ބާވަތް ދެނެގަނެވި ފަރުވާ ކުރިއަށްގެންދަންވީ ގޮތް ދެނެގަނެވޭނެ އެވެ.\nއާރުއެންއެސްއަކީ ހަށިގަނޑުގެ ވަކިވަކި ނާރުތަކުގެ މައްސަލަ ދެނެގަތުމަށް ކުރާ ޓެސްޓެއްކެވެ. މި ޓެސްޓްގައި ވަކިވަކި ނާރަކަށް ހަރަކާތްތަކެއް ފޮނުވައިލުމަށްފަހު އެއިން އަންނަ ތަފާތު ރެކޯޑްކުރެވޭ އަދި މައްސަލަ ހުންނަ ހިސާބެއްގައި މައްސަލަ ހުންނަނީ ދެ ނާރު ގުޅޭ ހިސާބުގައިތޯ ނުވަތަ ކުރިއަށް/ފަހަތަށް އިންނަ ނާރުގެ މައްސަލައެއް ތޯ ދެނެގަނެވޭނެކަމަށް ޑރ ފައިސަލް ވިދާޅުވި އެވެ.\nއަދި މިއިން ބައެއްގެ ގުނަވަންތައް ނުވަތަ މަސްގަނޑުތައް އަވަހަށް ވާޅުވުން (މަޔަސްތޭނިއާ ގްރޭވީސް) ފަދަ މައްސަލަތައް ދެނެގަތުމަށް އާރުއެންއެސް ޓެސްޓަކީ ވަރަށް މުހިންމު ޓެސްޓެކެވެ\nއެސްއެސްއާރު ޓެސްޓަކީ ނާރުތަކުގެ ބާވަތެއްކަމަށްވާ ސިމްޕަތެޓިކް ނާރުތަކުގެ މަސައްކަތް ދެނެގަތުމަށްކުރާ ޓެސްޓެކެވެ. މިއީ ޓެސްޓް ހާއްސަ ގޮތެއްގައި އަތާއި ފައިގެ ޕެރިފެރަލް ނިއުރޮޕަތީ ފަދަ ނާރުތަކުގެ ބައެއް ބަލިތައް ދެނެގަތުމަށް ކުރާ ޓެސްޓެކެވެ. މި ޓެސްޓުން ސިސްޓެމިކް ސްކެލެރޯސިސް އާއި ހުޅުތަކުގައި ރިއްސުން ފަދަ ބައެއް ބަލިތައް ދެނެގަތުމަށްވެސް ބޭނުންކުރެ އެވެ.\nމިހާރު މިފަދަ ޓެސްޓް ހެދުމަށް ދާން ޖެހެނީ މާލެ އެވެ. ކުޅުދުއްފުށިން މި ޓެސްޓް ހެދެން ފެށުމުން މި ސަރަހައްދުގައި ދިރިއުޅޭ ރައްޔިތުންނަށް ލުއި ފަސޭހަވެގެންދާނެ އެވެ.\nވޯލްޑް ކަޕް ކޮލިފައިންގައި އެކުއެޑޯ ބަލިކޮށް ބްރެޒިލުން ދެކުނު އެމެރިކާގެ ސަރަހައްދުން ޕޮއިންޓް ޓޭބަލްގެ އެއްވަނައިގައި ލީޑް ފުޅާކޮށްފިއެވެ.ރޭ ...


America eh baehge gothu thedhuvan Trump govaalahvaifi\nއެމެރިކާގެ ރިޔާސީ ރޭހުގައި ވާދަ ކުރައްވާ ރިޕަބްލިކަން ޕާޓީގެ ރިޔާސީ ކެންޑިޑޭޓް ޑޮނަލްޑް ޓްރަމްޕް. --- ފައިލް ފޮޓޯ: އޭޕީ\nއެމެރިކާގެ ހުރިހާ ރައްޔިތުން އެއް ބައެއްގެ ގޮތުގައި ތެދުވެ، އެކުގައި މަސައްކަތް ކުރުމަށް، މުޅި ދުނިޔެ ސިއްސުވާލުމަށްފަހު އެމެރިކާގެ ރިޔާސީ އިންތިހާބު ކާމިޔާބު ކުރެއްވި ރިޕަބްލިކަން ޕާޓީގެ ކެންޑިޑޭޓް ޑޮނަލްޑް ޓްރަމްޕް ގޮވާލައްވައިފި އެވެ.\nއިންތިހާބު ކާމިޔާބުކުރައްވާނެ ކަމަށް ގިނަ ބަޔަކު ލަފާކުރި، ޑިމޮކްރެޓިކް ޕާޓީގެ މަގްބޫލު ކެންޑިޑޭޓް، ހިލަރީ ކްލިންޓަން ބަލި ކުރެއްވުމަށްފަހު، މީގެ ކުރިން ހިލަރީ އަށް ވަރަށް ފާޑު ވިދާޅުވި ޓްރަމްޕް ވަނީ ފުރަތަމަ ފަހަރަށް ސަޕޯޓަރުންނާއި މުހާތަބު ކުރައްވަމުން ހިލަރީގެ "ވާދަވެރި" އަދި "ވަރުގަދަ" ކެމްޕޭނަށް އެ ކަމަނާ އަށް މުބާރަކްބާދީ އަދާކުރައްވާފަ އެވެ.\n"އެންމެ ފުރަތަމަ ކަމަކަށް މި ގައުމުގައި އުފެދިފައިވާ ބައިބައިވުންތައް ނައްތާލާ، އެންމެން އެކަތިގަނޑަކަށް ވާން މަސައްކަތް ފަށަންވީ،" ނިޔު ޔޯކްގައި ހުރި އެ މަނިކުފާނުގެ ކޭމްޕޭނުގެ މައި މަރުކަޒު ގައި ޓްރަމްޕް ގޮވާލެއްވި އެވެ.\nޓްރަމްޕްގެ ކެމްޕޭނު ތެރޭގައި މުސްލިމުން ގައުމުން ބޭރުކޮށް، އަވަށްޓެރި މެކްސިކޯ އިން މީހުން އެތެރުވުން ހުއްޓުވުމަށް ފާރެއް ރާނާނެ ކަމުގެ އިންޒާރު ކުރިން ދެއްވާފައިވީ ނަމަވެސް، މިއަދު އެމަނިކުފާނު ވަނީ "ހުރިހާ ރައްޔިތުންގެ" ރައީސަކަށް ވެ ވަޑައިގަންނަވާނެ ކަމަށް ވައުދުވެ ވަޑައިގެންފަ އެވެ.\n"އަޅުގަނޑަށް ސަޕޯޓް ނުކުރެއްވި ބޭފުޅުންނަށް ވެސް އަޅުގަނޑު މި ގޮވާލަނީ، އަޅުގަނޑަށް ތިބޭފުޅުންގެ އެހީތެރިކަމާއި އެއްބާރުލުން ދެއްވާށޭ މި ގައުމުގެ ބައިބައިވުންތައް ނައްތާލުމަށް،" ޓްރަމްޕް އެދިވަޑައިގެންނެވި އެވެ.\nނަސްލީ ގޮތުން ތަފާތު ކުރުމުގެ ބިރުވެރި ވިސްނުމެއް ގެންގުޅޭ މީހެއްގެ ގޮތުގައި އިދިކޮޅު ފަރާތްތަކުން ސިފަ ކުރައްވާފައިވާ ޓްރަމްޕް މިއަދު ވަނީ ކޮންމެ ރައްޔިތަކަށް ވެސް، ދީނަކަށް، ނަސްލަކަށް އަދި ގަބޫލު ކުރުންތަކަކަށް ބެލުމެއް ނެތި ހިދުމަތް ކުރައްވާނެ ކަމުގެ ފުރިހަމަ ޔަގީންކަން ދެއްވާފަ އެވެ.\nޓްރަމްޕް ވަނީ އެމަނިކުފާނުގެ ވާހަކަފުޅުގައި މުޅި ދުނިޔެ އަށް ވަރުގަދަ އަދި އުއްމީދީ މެސެޖެއް ދެއްވާފަ އެވެ.\n"އަޅުގަނޑު މެން ހުރިހާ ގައުމުތަކާއެކު ވެސް އަމަލު ކުރާނީ ހަމަހަމަ ކަމާއެކު،" ޓްރަމްޕް ވިދާޅުވި އެވެ.\nބޮޑެތި ގިނަ ސްޓޭޓްތަކުގައި ހިލަރީ ބަލިކޮށް ޓްރަމްޕް އިންތިހާބު ކާމިޔާބުކުރެއްވީ އިލެކްޓޯރަލް ވޯޓުގައި ހޯއްދަވަން ޖެހިވަޑައިގަންނަވާ 270 ވޯޓަށް ވުރެ މަތިން އެ އަދަދު ކާމިޔާބު ކުރައްވައި ޕޮޕިއުލާ ވޯޓުގައި ވެސް މި ވަގުތަށް ހިލަރީ އަށް ވުރެ ގިނަ ވޯޓު ކާމިޔާބު ކުރައްވައިގެންނެވެ.\nހިލަރީގެ އުންމީދީ މެސެޖް ތަކެއް! ޓްރަމްޕްގެ އިންޒާރު ތަކެއް!


"Fitoor": undhagoo loaibeh hoadhumah Katrina aai Aditya kuraa dhathuru\n"ފިތޫރް": އުނދަގޫ ލޯތްބެއް ހޯދުމަށް ކެޓްރީނާ އާއި އަދިތްޔަ ކުރާ ދަތުރު!\n"ފިތޫރް"ގެ މަންޒަރެއްގައި އަދިތްޔަ އާއި ކެޓްރީނާ\nޗާލްސް ޑިކެންސްގެ ވާހަކަ ''ދަ ގްރޭޓް އެކްސްޕެކްޓޭޝަން'' ގެ މައްޗަށް އުފައްދާފައިވާ ހިންދީ ފިލްމު "ފިތޫރް"ގެ ފުރަތަމަ ޓްރެއިލާ އިއްޔެ ވަނީ އާންމުކޮށްފަ އެވެ.\nޒުވާން ދެތަރިން ކަމަށްވާ އަދިތްޔަ ރޯއި ކަޕޫރާއި ކެޓްރީނާ ކައިފް ލީޑްރޯލުން ފެނިގެންދަ މިފިލްމަކީ ކުޑައިރުއްސުރެން ފެށިގެން އެކަކު އަނެކަކު ދެކެ އިންތިހާއަށް ލޯބިވާ ދެމީހެއްގެ އަސަރުގަދަ ލޯބީގެ ވާހަކަ އެވެ.\nކަޝްމީރަށް ނިސްބަތްވާ މިދެމީހުންގެ ތެރެއިން ކެޓްރީނާއަކީ ވަރަށް މުއްސަނދި އާއިލާއަކަށް ނިސްބަތްވަ ކުއްޖަކަށްވީއިރު، އޭނާގެ ލޯބީގައި ދީވާނާވެފައިވާ އަދިތްޔަ އަކީ އާދައިގެ އާއިލައަކަށް ނިސްބަތްވާ ކުރެހުންތެރި އެކެވެ.\nކެޓްރީނާ އާއި އަދިތްޔަ އެކަކު އަނެކަކު ދެކެ އިންތިހާއަށް ލޯބިވާއިރުވެސް މިދެމީހުނަށް އެކުގައި ނުއުޅެވެނީ ކެޓްރީނާގެ މަންމަ، ތާބޫހެ ނުފޫޒުން މިދެލޯބިވެރިން ވަކިކުރުވަ އެވެ. އޭނާ ދެކޭ ގޮތުގައި އަދިތްޔަ އަކީ އެމީހުންނާއި އެކަށީގެންވާ ފެންވަރެއްގެ މީހެއްނޫނެވެ.\nއާއިލާގެ ތެރެއިން ކެޓްރީނާއަށް އަދިތްޔަ ދޫކޮށްލަން ކިތަންމެ ބާރު އަޅައި މިދެލޯބިވެރިންގެ ދުރުކުރުމަށް ކުރެވެން އޮތްހާ ކަމެއް ތާބޫ ކުރަމުން ދިޔ ނަމަވެސް ތަގުދީރު މިދެލޯބިވެރިން އެކުގައި ވުމަށް ލިޔެވިފައިވާތީ، ޓްރެއިލާ ނިމޭއިރު ބޯކޮށް ވެހެމުންދާ ސްނޯގެ ތެރެއިން ކެޓްރީނާ އަދިތްޔަ ކައިރިއަށްދާތަން ފެނެ އެވެ.\nއަންނަ މަހުގެ 12 ވަނަ ދުވަހު ރިލީޒްކުރާ މިފިލްމަކީ ކެޓްރީނާ އާއި އަދިތްޔަ އެކުގައި ފެނިގެންދާ ފުރަތަމަ ފިލްމެވެ. މިފިލްމުގެ ފުރަތަމަ ޓްރެއިލާއާއެކު މިދެތަރިންގެ ކެމިސްޓްރީ ވަރަށް ފުރިހަމަ ކަމަށް ބުނަމުން އަންނައިރު، މިފިލްމަށް ބެލުންތެރިންކުރާ އިންތިޒާރު މިހަރު ވަނީ އެތައް ގުނައަކަށް އިތުރުވެފަ އެވެ.\nތަބޫގެ ފަރާތުން ފެނިގެންދާ ތަފާތު ޕާފޯމެންސްއާއި، ކަޝްމީރުގެ ރީތި ހިތްގައިމުކަމާއި ކެޓްރީނާ އާއި އަދިތްޔަގެ ކެމިސްޓްރީ އާއި ކެޓްރީނާ ނުލިބުމުން އަދިތްޔަ ކުރާ ހިތާމައަކީ މިފިލްމުގެ ޓްރެއިލާއިން ފާހަގަކޮށްލެވޭ މަންޒަރުތަކެވެ.\nއަބީޝެކް ކަޕޫރު ޑައިރެކްޓްކޮށްފައިވާ މިފިލްމުގެ މުހިންމު ރޯލުން ލާރާ ދައްތާ އާއި އަދިތީ ރާއޯ ހައިދްރީ ވެސް ފެނިގެންދާނެ އެވެ. އަދި ހާއްސަ ފެނިލުމަކުން އަޖޭ ދޭވްގަން ވެސް ފެނިގެންދެ އެވެ.


ފުލުހުންގެ ކޮމިޝަންޑް އޮފިސަރުންނާ ކޮމިޝަނަރ އޮފް ޕޮލިސް ބައްދަލު ކުރައްވައިފި\nބުރާސްފަތި ،15 އޮކްޓޯބަރ 2015 / 15:23\nމޯލްޑިވްސް ޕޮލިސް ސަރވިސްގެ ކޮމިޝަންޑް އޮފިސަރުންނާ ކޮމިޝަނަރ އޮފް ޕޮލިސް ޙުސައިން ވަޙީދު މިއަދު ބައްދަލުކުރައްވައިފިއެވެ.\nއިސްކަންދަރު ކޮށީގައި މިއަދު މެންދުރުފަހު އޮތް ބައްދަލުވުމުގައި ކޮމިޝަނަރ އޮފް ޕޮލިސް ޙުސައިން ވަޙީދު ވިދާޅުވީ މޯލްޑިވްސް ޕޮލިސް ސަރވިސްއިން މިވަގުތު އެންމެ އިސްކަމެއްދީގެ ކުރަމުންދާ އެންމެ މުހިއްމު މަސައްކަތަކީ ރައީސުލް ޖުމުހޫރިއްޔާގެ ރިޔާސީ ލޯންޗް ކޮޅުގައި އެއްޗެއް ގޮވި ޙާދިސާގެ ފުރިހަމަ ތަޙުޤީޤެއްކޮށް އެކަމުގައި ޝާމިލްވާ ފަރާތްތައް ޝަރީޢަތުގެ ކުރިމައްޗަށް ގެނައުމަށް ކުރަންޖެހޭ ހުރިހާ މަސައްކަތްތަކެއް ކުރުން ކަމަށެވެ. އެހެންކަމުން މިމަސައްކަތުގައި ހުރިހާ އޮފިސަރުންގެ ފުރިހަމަ އެހީތެރިކަމާ އެއްބާރުލެއްވުން މިހާރެކޭ އެއްގޮތަށް ތަޙުޤީޤު ޓީމަށް ދެއްވަމުން ގެންދިއުމަށް ކޮމިޝަނަރ އޮފް ޕޮލިސް އެދިވަޑައިގަތެވެ.\nކޮމިޝަނަރ އޮފް ޕޮލިސް ޙުސައިން ވަޙީދު ވިދާޅުވީ ރިޔާސީ ލޯންޗްކޮޅުގެ ތަޙުޤީޤުގައި ހައްޔަރު ކުރަން ޖެހުނު ކޮންމެ މީހަކު ހައްޔަރު ކުރަން ފުލުހުން ފަސް ނުޖެހޭނެ ކަމަށާއި ބަލައި ފާސްކުރަންޖެހިއްޖެނަމަ ބަލައި ފާސް ނުކުރާނެ އެއްވެސް ތަނެއް ނުބާއްވާނެ ކަމުގެ ފުރިހަމަ ޔަޤީންކަން ރައްޔިތުންނަށް ދެއްވާކަމަށެވެ. ހަމައެއާއެކު މިކަމުގައި ޝާމިލްވާ ބަޔަކު ހޯދައިގަތުމަށް ފުލުހުންގެ ހުރިހާ ވަޞީލަތެއްގެ ބޭނުން ކުރުމުގެ އިޚްތިޔާރު ތަޙުޤީޤު ޓީމަށް ދެއްވާފައިވާނެ ކަމަށާއި މިނިވަންކަމާއެކު ތަޙުޤީޤުގެ މަސައްކަތް ކުރުމުގެ ފުރުޞަތު މި މަސައްކަތުގައި ޙަރަކާތްތެރިވާ ތަޙުޤީޤު ޓީމަށް ފުލުހުންގެ މުޅި މުއައްސަސާއިން ދީފައިވާކަމަށާ އެކަމާ ގުޅިގެން ކުރަންޖެހުނު ކޮންމެ މަސައްކަތަކަށް ކޮންމެ ފުލުހަކު އަދި ކޮންމެ އޮފިސަރެއްގެ ކިބައިން ފުރިހަމަ އެއްބާރުލެއްވުން ދެއްވުމަށް ކޮމިޝަނަރ އޮފް ޕޮލިސް އެދިވަޑައިގެންނެވިއެވެ.\nމިއަދުގެ ބައްދަލުވުމުގައި ވާހަކަފުޅު ދައްކަވަމުން ކޮމިޝަނަރ އޮފް ޕޮލިސް ވިދާޅުވީ ރިޔާސީ ލޯންޗްކޮޅުގެ ތަޙުޤީޤު ކުރިޔަށްދާއިރު މިކަމާ ގުޅިގެން ރަށުތެރެ ހަލަބޮލިކޮށް ރަށުތެރޭގެ ޞުލްޙަމަސަލަސްކަން ނަގާލަން މަސައްކަތް ކުރުމުގެ ފުރުޞަތު އެއްވެސް ފަރާތަކަށް ދެއްވައިގެން ނުވާނެ ކަމަށެވެ. އެފަދަ ކަންކަން ހުއްޓުވައި އަމާންކަމާ ރައްކާތެރިކަން ދެމެހެއްޓުމަށް ރޭވުންތެރިކަމާ ޙިކުމަތްތެރިކަމާއެކު މަސައްކަތް ކޮށްދެއްވުމަކީ މުހިއްމު ކަމެއްކަން ފާހަގަ ކުރައްވައި އެގޮތަށް މަސައްކަތްތައް ތަރުތީބުކޮށްގެން ކުރިޔަށް ގެންގޮސް ދެއްވުމަށް ކޮމިޝަންޑް އޮފިސަރުންގެ ކިބައިން ކޮމިޝަނަރ އޮފް ޕޮލިސް އެދިވަޑައިގަތެވެ. ހަމަ އެއާއެކު ރަށުތެރެ ބެލެހެއްޓުން މިހާރަށްވުރެވެސް އިތުރުކޮށް ރައްޔިތުންނާ މުދަލުގެ ރައްކާތެރިކަން ޤާއިމް ކުރުމަށް ކުރަންޖެހޭ މަސައްކަތްތައް ހުރިހާ އޮފިސަރުން ގުޅިގެން ކޮށްދެއްވުމަށްވެސް ކޮމިޝަނަރ އޮފް ޕޮލިސް އެދިވަޑައިގެންނެވިއެވެ.\nމީގެ އިތުރުން ފުލުހުންގެ ތެރޭގައި އޮތް ވަރުގަދަ ގުޅުން އެގޮތުގައި ދަމަހައްޓައި، ރައްޔިތުންގެ އިތުބާރާ ލޯތްބާއި ޔަޤީންކަން އިތުރުކުރުމަށް ރައްޔިތުންނާ އެކު ގުޅިގެން ކުރަމުންދާ މަސައްކަތްތައް މިހާރަށްވުރެވެސް އިތުރުކޮށްދެއްވުމަކީ މުހިއްމު ކަމެއްގެ ގޮތުގައި ފާހަގަ ކުރައްވައި އެކަމަށް މަސައްކަތް ކޮށްދެއްވުމަށް ހުރިހާ އޮފިސަރުންގެ ކިބައިން ކޮމިޝަނަރ އޮފް ޕޮލިސް އެދިވަޑައިގަތެވެ.


އދ.އަތޮޅު ހޮސްޕިޓަލްގެ މަސައްކަތު މަޤާމް\nއދ.އަތޮޅު ހޮސްޕިޓަލް، މަހިބަދޫ\nހޮސްޕިޓަލްގެ ގޯތިތެރެ ، މަގުމައްޗާއެކު ކުނިކަހާ ސާފުކޮށް ބެލެހެއްޓުން\nހޮސްޕިޓަލްގެ އެތެރެ ކުނިކަހާ ، މޮޕްއަޅާ ސާފުކުރުމާއި، އަދިދޮރުތަކާއި ދޮރުފަތްތައް ސާފުކުރުމާއި، އިމާރާތުގައި ހަރު ކުރެވިފައިވާ ފަންކާ، ހޮޅިބުރިފަދަ ތަކެތި ފޮހެ ސާފުކުރުން\nހޮސްޕިޓަލްގެ އެތެރޭގައި ހުންނަ ފަރުނީޗަރާއި، މެޝިނަރީސް ފަދަ ތަކެތި ފޮހެ ސާފުކުރުން\nހޮސްޕިޓަލްގައި ބަލިމީހުން ބެނުންކުރާ އެނދުތައް ޑިސްއިންފެކްޓް ކުރުމާއި، އެނދު ގެތަންމަތި ބަދަލު ކުރުން،ވޯޑު، ޑްރެސިންރޫމް ފަދަ ތަންތަނުން ނައްތާލަންޖެހޭ ކުނި ދުވަހުން ދުވަހަށް އިންސިނަރޭޓް ކުރުން\nހޮސްޕިޓަލްގެ ރަސްމީ ދިދަ ނަގާ ތިރިކުރުން\nހޮސްޕިޓަލުން އެއްތަނުން އަނެއްތަނަށް ގެންދަންޖެހޭ ތަކެތި ގެންދިއުމާއި، ހޮސްޕިޓަލަށް ގެންނަންޖެހޭ ތަކެތި ގެނައުން\nމީގެ އިތުރުން ހޮސްޕިޓަލުން އަންގާ ރަސްމީ މަސައްކަތްތައް ކުރުމާއި، އެންމެން ގުޅިގެން ކުރާ މަސައްކަތްތަކުގައި ބައިވެރިވެ އެމަސައްކަތްތައް ކުރުމާއި، އެހެން މީހުންގެ މަސައްކަތުގައި އެހީތެރިވުން\n1- ލިޔަންކިޔަން އެނގުން\nނޯޓް: ލިޔަންކިޔަން އެނގޭކަން ދެނެގަންނާނީ ދަށްވެގެން ގްރޭޑް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަންކިޔަން އެނގޭކަމަށް ބަޔާންކޮށް ސަރުކާރުގެ ކަމާބެހޭ އިދާރާއަކުން ދޫކުރާ ލިއުމަށް ބަލައިގެންނެވެ.\n1- ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އދ.އަތޮޅު ހޮސްޕިޓަލްގެ ކައުންޓަރުން ލިބެންހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 18 އޭޕްރީލް 2019 ވާ ބުރާސްފަތި ދުވަހުގެ 12:00 ގެ ކުރިން، އދ.އަތޮޅު ހޮސްޕިޓަލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް adhhospital@gmail.com ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޭޕްރީލް މަހުގެ 18 އާއި 30 އާ ދެމެދު، އދ.އަތޮޅު ހޮސްޕިޓަލް ގައެވެ.


އަންހެނުންގެ ކޮމިޓީތަކަށް ބަޖެޓު ދޭން ލާޒިމުކުރަނީ\nއަންހެނުންގެ ތަރައްގީ އަށް މަސައްކަތް ކުރާ ކޮމިޓީތަކަށް ބާރާއި ބަޖެޓު ލިބޭ ގޮތަށް، އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް އިސްލާހު ގެނައުމުގެ ބިލްގައި ހިމަނައިފި އެވެ.\nApril 12, 2017 14\nރައީސަށް އެލްޖީއޭގެ ބާރު ލިބޭ ގޮތަށް ފާސްކޮށްފި\nލޯކަލް ގަވަމަންޓް އޮތޯރިޓީ (އެލްޖީއޭ)ގެ ބޯޑު އެކުލަވާލުމުގެ ހުރިހާ ބާރެއް ރައީސުލްޖުމްހޫރިއްޔާ އަށް ލިބޭ ގޮތަށް ސަރުކާރުގެ ފަރާތުން ލާމަރުކަޒީ ގާނޫނަށް ހުށަހެޅި އިސްލާހު މަޖިލިހުން މިއަދު ފާސްކޮށްފި އެވެ.\nލޯކަލް ކައުންސިލް އިންތިހާބުގައި ވާދަކުރާ މީހުންނަށް މިހާރު ކަނޑައަޅާފައިވާ ޝަރުތުތައް ބަދަލުކޮށް، ބޮޑެތި ކުށްތައް ކޮށްފައިވާ މީހުންނަށް ވެސް އިންތިހާބުގައި ވާދަކުރެވޭ ގޮތަށް ކައުންސިލް އިންތިހާބުގެ ގާނޫނަށް އިސްލާހުގެ ގެނައުމުގެ ބިލު ރައްޔިތުން މަޖިލީހަށް މިއަދު ބަލައިގެންފި އެވެ.\nFebruary 07, 2017 42\nކުށްވެރިންނަށް ވާދަކުރުމުގެ ފުރުސަތާއެކު ކަންބޮޑުވުން!\nލޯކަލް އިންތިހާބުގައި ވާދަކުރާ މީހުންނަށް ގާނޫނުގައި މިހާރު ކަނޑައަޅާފައިވާ ޝަރުތުތައް ލުއިކޮށް، ބޮޑެތި ކުށްތައް ކޮށްފައިވާ މީހުންނަށް ވެސް އިންތިހާބުގައި ވާދަކުރެވޭ ގޮތަށް...


Noosveringe Award Haflaa Anna Mahu - Vaguthu\nނޫސްވެރިންގެ އެވޯޑް ހަފްލާ އަންނަ މަހު\nމޯލްޑިވްސް މީޑިއާ ކައުންސިލް (އެމްއެމްސީ) އިން ކޮންމެ އަހަރަކު ވެސް ދެމުން އަންނަ ނޫސްވެރިކަމުގެ އިނާމަށް މި އަހަރު 40 ހުށަހެޅުމެއް ލިބިފައިވާ ކަމަށާއި، މި އަހަރު އެވޯޑް އަންނަ މަހު ބާއްވަން ނިންމާފައިވާކަަމށް އެމްއެމްސީ އިން ބުނެފިއެވެ.\nމިއަދު އެމްއެމްސީގައި ބޭއްވި ނޫސްވެރިންގެ ބައްދަލުވުމުގައި މީޑިއާ ކައުންސިލްގެ ނައިބު ރައީސް އަހްމަދު އާޒިފް ވިދާޅުވީ، މިދިޔަ އަހަރުގެ އެވޯޑްތަކަށް މިއަހަރު 40 ފަރާތަކުން ނަން ހުށަހަޅާފައިވާ ކަމަށެވެ. އޭގެ އިތުރުން އުންމީދީ ނޫސްވެރިއާގެ އެވޯޑަށް ފަސް މީޑިއާއަކުން ފަސް ނޫސްވެރިޔަކު ކުރިމަތިލާފައިވާ ކަމަށެވެ.\nރާއްޖޭގެ ނޫސްވެރިކަމަށް 75 އަހަރު ފުރުމުގެ މުނާސަބަތުގައި މީޑިއާ ކައުންސިލުން ދޭން ފަށާފައިވާ ނޫސްވެރިކަމުގެ ހާއްސަ އިނާމަށް 29 ފަރާތަކުން ކުރިމަތިލާފައި އާޒިފް ވިދާޅުވިއެވެ.\nމިއަހަރު ހާއްސަ އިނާމުގެ ގޮތުގައި ރަން ގަލަން، އަލިމަސް ގަލަން، އަދި އަލިމަސް ޝަރަފުގެ ގަލަން ދޭނެއެވެ. މި އިނާމް ޝަރުތު ހަމަވާ ހުރިހާ ފަރާތްތަކަށް ދިނުމަށް ވަނީ ނިންމާފައެވެ.\nމީޑިއާ ކައުންސިލްގެ ނައިބް ރައީސް އަހުމަދު އާޒިފް-- ވަގުތު އިމޭޖެސް:މުހައްމަދު އަފްޒަލް\nއެންމެ އުންމީދީ ނޫސްވެރިޔާގެ އިތުރުން ދެން އެވޯޑު ދިނުމަށް ނިންމާފައިވާ އެހެން ދާއިރާތަކަކީ، އިޖުތިމާއީ ދާއިރާ، ސިޔާސީ ދާއިރާ، ޝަރުއީ އަދި ގާނޫނީ ދާއިރާ، ވިޔަފާރި އާއި އިގްތިސޯދުގެ ދާއިރާ، ކުޅިވަރުގެ ދާއިރާ، ފޮޓޯގްރަފީ ދާއިރާ، ވީޑިއޯގްރަފީ ދާއިރާ، އަދި ފީޗާ ދާއިރާއެވެ.\nޕްރިންޓް އަދި އޮންލައިން އާއި ބްރޯޑް ކާސްޓިންގ ކެޓަގަރީން ވަކި ވަކިން އެވޯޑް ދިނުމަށް ނިންމާފައިވާއިރު، ޕްރިންޓް އަދި އޮންލައިން ކެޓަގަރީން މި ފަހަރު 33 ހުށަހެޅުމެއް ލިބިފައި ވާއިރު، ބްރޯޑްކާސްޓިން ކެޓަގަރީން ލިބިފައި ވަނީ ހަތް ހުށަހެޅުކެވެ.\nމީޑިއާގެ ކައުންސިލް މެމްބަރ އަހުމަދު ޖަދުވާން ވިދާޅުވީ، މީޑިއާ ކައުންސިލުން މަސައްކަތް ކުރަމުން ދަނީ ނޫސްވެރިކަމުގެ އިނާމަކީ ދެފުށް ފެންނަ، މިނިވަން، އިންސާފުވެރި އެވޯޑަކަށް ހެދުމަށް ކަމަށެވެ.\nމީޑިއާ ކައުންސިލް މެމްބަރ އަހުމަދު ޖަދުއާން-- ވަގުތު އިމޭޖެސް: މުހައްމަދު އަފްޒަލް\nނޫސްވެރިކަމުގެ އެވޯޑު ހަފްލާ ބާއްވަން ހަމަޖެހިފައި ވަނީ އަންނަ މަހުގެ 15 ވަނަ ދުވަހު ދަރުބާރު ގޭގައެވެ.\nއެޑިޓާސް ގިލްޑްގެ ފުރަތަމަ ރައީސަކަށް ހިރިގާ ޒާހިރު އިންތިހާބު ކޮށްފި\n10 އަހަރަށް ފަހު ހިރިގާ “ސަން” އާ ދުރަށް!


ދޮލީވުޑުގެ ފިލްމުތައް-ދެވަނަވިސްނުމަކަށް — Ihavandhoo.com\n5 ޖުލައި 2014 1 މުހައްމަދު އިމްރާން\nދިވެހިންގެ ފިލްމު އިންޑަސްޓްރީ ބޮޑުނޫންކަމުގައި ވިޔަސް ދިވެހިންގެ ނިސްބަތުން ދޮލީވުޑުގައި ގިނައަދަދެއްގެ ފިލްމުތަކެއް އުފައްދައެވެ. މިފިލްމު އިންޑަސްޓްރީ ފެށިގެން އައިދުވަސްވަރުގެ ރީތި ދިވެހި ފިލްމުތައް އަދިވެސް ދިވެހިން ބަލައިހިތުން ބަލައެވެ. މިސާލަކަށް، ސިޓީ، ނަފުރަތު، ހަދިޔާ، ނުފޮޅޭމާ، ދެރިޔާ އަދި ދޮންހިޔަލަ އާއި އަލިފުޅު ފަދަ ފިލްމުތަކަކީ، ދިވެހިން އެފިލްމުތަކަކަށްޓަކައި އަދިވެސް ފަޚްރުވެރިވާނޭ ފިލްމުތަކެކެވެ.\nނަމަވެސް ޒަމާންތައް ބަދަލުވެ އަހަރަކު ދެތިން ފިލްމެއް އުފައްދަމުން އާއި އައުން ބަދަލުވެ ދިގު ފިލްމުތަކުން އެކަނިވެސް ވިއްސަކަށް ފިލްމު މިހާރުގެ ދޮލީވުޑު ފިލްމު އިންޑަސްޓުރީން އަހަރަކަށް ނެރެއެވެ. އަދި ކުރުފިލްމުތައް ބައިވަރެވެ. ނަމަވެސް ދިވެހި ފިލްމީ އިންޑަސްޓުރީން ކުރިއަށް މިދާ ދިޔުމުގައި ކަތިފިޔަވަޅެއް އަޅައިފިކަމަށް އަޅުގަނޑަށް ޤަބޫލުކުރެވެން ފަށައިފިއެވެ.\nމިހެން މިދެންނެވީ ސަބަބެއް ނެތިއެއް ނޫނެވެ. މިފިލްމުތަކާއި ދޭތެރޭ ތިޔަ ކިޔުން ތެރިޔާ ވިސްނާލަބަލާށެވެ. ހިތްރޮއްވާނުލާ، ހީލަތު، ނިއުމާ، އިރުއޮއްސުމުން، ވީރާނާ، ލޯތްބައްޓަކައި، އަދިވެސް މިފަދަ ގިނަފިލްމުތަކެކެވެ.\nއެއްމެ ފުރަތަމަ، ހީލަތު މިފިލްމުގައި ރީކޯމުސާ މަނިކަކީ، ބަދަލު ހިފުމުގެ ގޮތުން މީހުން މަރާ މީހެކެވެ. ހިތްރޮއްވާނުލާ މިފިލްމުގައި ޔޫއްޕެ، ޒިޔާ މަރާލައެވެ. ނިއުމާ މިފިލްގައި ފިލްމުގެ ބަޠަލާ ނިއުމާ، ނިމާލް މަރާލައެވެ. ދިވެހި ފިލްމު ވީރާނާގައި، ޔޫއްޕެ ފިލްމުގެ ދޮންބެގެ ބައިކުޅޭ ފިރިހެންމީހާ މަރާލައެވެ. ހައްތަހާވެސް މާރާމާރީއެވެ. މިއީ ދިވެހިންގެ މުޖުތަމަޢުއާ އެހާގުޅޭ މަންޒަރުތަކެއް ނޫނެވެ.\nޤަބޫލުކުރަމެވެ. ދިވެހިންގެ ތެރޭގައި މާރާމާރީ މަދެއް ނޫނެވެ. އެހެނަސް ޖެހިލުމެއްނެތި މިގޮތަށް ހަމައެއްނެތި ކިރިޔާ ކަމެއްވާއިރަށް މީހަކު މަރާލާ މަންޒަރު ފިލްމުގައި ހިމެނުން މިއީ، ދެވަނަވިސްނުމަކަށް ޑައިރެކްޓަރުން ދާންވެއްޖެކަމެކެވެ.\nއަސްލު ތި ލިޔުން އެހާ ރަނގަޅެއްނޫން...................\n– 22 ޖުލައި 2014 1 0


Kaashidhoo kandah vetti gehligen hoadhamun dhiya meehaku fathaafai kaashidhoo ah araifi - One Online\nކޯސްޓު ގާޑުގެ އުޅަނދެއް --- ފޮޓޯ އެމްއެންޑީއެފް\nކާށިދޫ ކަނޑަށް ވެއްޓި ގެއްލިގެން ހޯދަމުން ދިޔަ މީހަކު ފަތާފައި ކާށިދޫއަށް އަރައިފި\nހުޅުމާލެއިން ފުރައިގެން ބ. އަތޮޅަށް ދަތުރުކުރަމުން ދިޔަ ދޯންޏަކުން ކަނޑަށް ވެއްޓި ގެއްލުނު މީހަކު ފަތާފައި ގޮސް ކ. ކާށިދޫއަށް އަރާފައިވާކަމަށް ފުލުހުން ބުނެފި އެވެ.\nކަނޑަށް ވެއްޓި ގެއްލިގެން ހޯދަމުން ދިޔައީ 22 އަހަރުގެ ދިވެހި ފިރިހެނެކެވެ. އެކަމުގެ ރިޕޯޓު ފުލުހުންނަށް ލިބިފައި ވަނީ މިއަދު ހެނދުނު 11:00 ޖަހާކަންހާއިރު ކަމަށް ފުލުހުން ބުނެ އެވެ. އޭނާ ކަނޑަށް ވެއްޓިފައި ވަނީ ކާށިދޫއާ ހަ ނޯޓިކަލްމޭލު ބޭރުން ކަމަށް އެމްއެންޑީއެފުން ބުނެ އެވެ.\nފުލުހުން ދެންމެ ބުނީ، ގެއްލިގެން ހޯދަމުން ދިޔަ މީހާ މިހާރު ފަތާފައި ކާށިދޫއަށް އަރާފައިވާ ކަމަށެވެ. އެ މީހާގެ ހާލު ރަނގަޅު ކަމަށާއި މިހާރު އެ މީހާ ފުލުހުންގެ ބެލުމުގެ ދަށަށް ގެންގޮސްފައިވާ ކަމަށެވެ.\nރާއްޖެއަށް މިހާރު ކުރަމުންދާ ވިއްސާރައިގައި ހިތާމަވެރި ގިނަ ހާދިސަތައް ދަނީ ހިނގަމުންނެވެ. މިއަދު އިއްޒުއްދީން ފާލަމާ ދިމާލުން ވަޅޯމަސް މާރުކޭޓު ކައިރީގައި މަސް ބާނަން ހުރި މީހަކު ވަޔާއެކު މޫދަށް ވެއްޓި ވަނީ މަރުވެފަ އެވެ. އަދި މާލޭ ދެކުނު ފަރާތަށް ބޯވަ ނަގަން އެރި އުޅުނު މީހަކު އޮޔާގޮސް ވާދޫ ކަނޑުތެރޭގައި އޮއްވައި ވަނީ ސަލާމަތްކޮށްފަ އެވެ.\nމީގެ އިތުރުން މިދިޔަ ހޮނިހިރު ދުވަހު މާލެއިން ފުރައިގެން ވ. އަތޮޅަށް ދަތުރުކުރި ލޯންޗަކަށް ރާޅެއް އަރައި ކަނޑު ވި މީހަކު މަރުވެފައިވާއިރު ކުޑަ ކުއްޖަކު ވަނީ ކަނޑަށް ގެއްލިފަ އެވެ. އެ ކުއްޖާ ހޯދުމުގެ މަސައްކަތް މިއަދު ވެސް ކުރިއަށްދާ ކަމަށް ސިފައިން ވަނީ ބުނެފަ އެވެ.\nގުޅޭ ޓެގު ކޯސްޓްގާޑް އެމްއެންޑީއެފް ކަނޑުމަތީގެ ހާދިސާތައް ރެސްކިއު މޫސުމް


Zuvaan kulhuntrin ah hihvaru dhemun BML ceo TT tamren takah\nޒުވާން ކުޅުންތެރިންނަށް ހިތްވަރުދެމުން ބީއެމްއެލް ސީއީއޯ ޓީޓީ ތަމްރީންތަކަށް\nބީއެމްއެލްގެ ސީއީއޯ އެންޑްރޫ ހީލީ (ކ) ގައި މައިޒަރު ޓްރެއިން ކުރަނީ.--ފޮޓޯ: ބީއެމްއެލް\nރާއްޖޭގައި ޒުވާން ހުނަރުވެރި އެތައް ކުޅުންތެރިންނެއް އެބަތިއްބެވެ. މި ކުޅުންތެރިންނަށް ބޭނުންވަނީ ފުރުސަތެވެ. ތަމްރީނެވެ. ހިތްވަރެ އެވެ. އެކަން ކުރުމަށް މޯލްޑިވްސް އޮލިމްޕިކް ކޮމެޓީ (އެމްއޯސީ) އިން ދަނީ ހިތްވަރު ކުރަމުންނެވެ. މިކަމާ ގުޅުވާލައިގެން އޮލިމްޕިކް ކޮމެޓީގެ ޖެނެރަލް ސެކްރެޓަރީ އަހްމަދު މަރުޒޫގު (މަރޭ) ވަނީ ޗެލެންޖެއް ކުރިމަތިކޮށްފަ އެވެ. މަރޭގެ ޗެލެންޖު ގަބޫލުކޮށް ޓީޓީގެ ތަމްރީންތައް މި ފަހަރު ފުރިހަމަ ކޮށްފައިވަނީ ބީއެމްއެލްގެ ސީއީއޯ އެންޑްރޫ ހީލީ އެވެ.\nޒުވާން އެތުލީޓުންނަށް ހިތްވަރު ދިނުމުގެ ގޮތުން މަރޭ އާއްމުކުރި "ޓްރެއިނިން ވިތް އެމްވީޗޭމްޕްސް" ތަމްރީންތަކުގައި ބީއެމްއެލްގެ ސީއީއޯ އަދި މެނޭޖިން ޑިރެކްޓަރު އެންޑްރޫ ހީލީ ތަމްރީންވެފައިވަނީ ޒުވާން ޓީޓީ ކުޅުންތެރިޔާ މައިޒަރު އާދަމްއާ އެކު އެވެ. މަގުސަދަކީ ޒުވާން ކުޅުންތެރިންނަށް ހިތްވަރު ދިނުމެވެ. މި ތަމްރީންތައް ކުރިއަށް ގެންގޮސްފައިވަނީ ސޯޝަލް ސެންޓަރުގެ ޓީޓީ ހޯލްގައި އިއްޔެ ހަވީރެވެ.\nޓީޓީގައި އަރަމުން ޒުވާން ޓެނިސް ކުޅުންތެރިއެކެވެ. އަދި އުމުރުން 18 އަހަރުގެ މައިޒަރު ވަނީ 2014 ވަނަ އަހަރު ބޭއްވީ ސައުތު އޭޝިޔަން ޖޫނިޔަ ޓީޓީ ޗެމްޕިއަންޝިޕްގައި ރާއްޖެއަށް ރަންވަން ލޯ މެޑަލް ހޯދާފައިވެ އެވެ. އަދި މައިޒަރުއަކީ ރާއްޖޭގެ ތިންވަނަ ޓެނިސް ކުޅުންތެރިޔާ އެވެ.\nބީއެމްއެލްގެ ސީއީއޯގެ އިތުރުން، ދިރާގާއި އުރީދޫ އަަދި ލިންޓަލް ކުންފުނީގެ އެމްޑީ އަބްދުލް މާޖިދް ވެސް ވަނީ މި ކެމްޕޭންގައި މީގެ ކުރިން ބައިވެރިވެފަ އެވެ.\nބީއެމްއެލް އިން ގައުމީ ފުޓްބޯޅަ ޓީމުތަކުގެ ސްޕޮންސަޝިޕް އިތުރުކޮށްފި\nގައުމީ ޖޯޒީން ޝާޒިފްގެ ދިވެހިވަންތަ މުއްސަނދި ހިޔާލު


މ މިކޯޕަރޭޝަންގެ ފަރާތުން 22 ޖަނަވަރީ 2019 ގައި ކޮށްފައިވާ ނަންބަރު IUL)MHCL-HRM/1/2019/7) އިޢުލާނުގައިވާ މަޤާމަށް އެކަށީގެންވާ ޢަދަދެއްގެ ފަރާތްތަކުން ކުރިމަތިލާފައި ނުވާތީ އެމަޤާމަށް ކުރިމަތިލުމުގެ ފުރުޞަތު އަލުން ހުޅުވާލަމެވެ.\nޝަރީޢާ އިސްލާމިއްޔާ، ފިޤްހު ނުވަތަ ދީނީ ޢިލްމުގެ ދާއިރާއަކުން ފުރަތަމަ ޑިގްރީ ޙާޞިލްކޮށްފައިވުން.\nދީނީ ދަރުސް ދިނުމުގެ ހުއްދަ ލިބިފައިވުމާއެކު އެކަމުގެ ޢަމަލީ ތަޖުރިބާ ލިބިފައިވުން.\nގިނަ ވަގުތު މަސައްކަތުގައި އުޅެވޭނެ ޞިއްހަތު ރަނގަޅު މީހެއް ކަމުގައިވުން.\nކަނޑައެޅޭ ތާވަލާ އެއްގޮތަށް ޢުމްރާވެރިންނަށް ދީނީ ދަރުސް ދިނުން.\nދީނީ އެކި ކަންކަން އޮޅުން ފިލުވަން އަންނަ ފަރާތްތަކަށް މަޢުލޫމާތާއި އިރުޝާދު ދިނުން.\nޢުމްރާގެ އަޅުކަމާ ގުޅޭ އެންމެހާ ކަންކަމުގައި އިސްދައުރެއް އަދާކުރުން.\nޙައްޖު އަދި ޢުމްރާ ދަތުރުތަކުގައި ހިލޭސާބަހަށް މަސައްކަތް ކޮށްދިނުމަށް އެދި ހުށަހަޅާ ފޯމު (މިފޯމު ކޯޕަރޭޝަނުން އަދި ކޯޕަރޭޝަންގެ ވެބްސައިޓް www.mhcl.mv އިން ލިބިވަޑައިގަންނަވާނެއެވެ.)\n07 ފެބްރުއަރީ 2019 ވާ ބުރާސްފަތި ދުވަހުގެ 14:00ގެ ކުރިން މޯލްޑިވްސް ޙައްޖު ކޯޕަރޭޝަން ލިމިޓެޑަށް ހުށަހެޅުއްވުން އެދެމެވެ.\nސުންގަޑި: 07 ފެބުރުވަރީ 2019 1400


SME Forum kulhudhuffushee gai fashaifi | Mihaaru\nކުޅުދުއްފުށީގައި މިއަދު ކުރިއަށް ގެންދާ އެސްއެމްއީ ފައިނޭންޝަލް ފޯރަމްގައި މައުލޫމާތު ދެނީ.---ފޮޓޯ: އިކޮނޮމިކް މިނިސްޓްރީ\n25 ނޮވެމްބަރ 2017 - 11:55\n"އެސްއެމްއީ ފައިނޭންޝަލް ފޯރަމް" ގެ ނަމުގައި ކުރިއަށް ގެންދާ މި ފޯރަމަކީ، ރާއްޖޭގެ ހަ ސަރަހައްދެއްގައި އިނޮކޮމިކް މިނިސްޓްރީން ގާއިމްކޮށްފައިވާ ބިޒްނެސް ސެކްޓާތައް މެދުވެރިކޮށް، ކުދި އަދި މެދުފަންތީގެ ވިޔަފާރިތަކަށް އޮތް ފުރުސަތުތަކާއި ފައިސާ ހޯދޭނެ ގޮތްތައް ކިޔައި ދިނުމަށް ބާއްވާ ހަރަކާތެކެވެ.\nފުރަތަމަ ފޯރަމް ސ. ގަމުގައި ބާއްވާފައިވާއިރު ދެ ވަނަ ފޯރަމް އޮތީ މ. މުލަކުގަ އެވެ.\nއުތުރުގެ ތިން އަތޮޅަށް އަމާޒުކޮށް އެއް ދުވަހުގެ ނިޔަލަށް ކުޅުދުއްފުށީގައި ކުރިއަށް ގެންދާ އެސްއެމްއީ ފައިނޭޝަލް ފޯރަމާ ގުޅޭގޮތުން އިކޮނޮމިކް މިނިސްޓްރީގެ ޑެޕިއުޓީ މިނިސްޓަރު އާދަމް ތައުފީގް "މިހާރު" އަށް މިއަދު ވިދާޅުވީ ވިޔަފާރީގެ ތަފާސްހިސާބު ބެލެހެއްޓުމާއި ލޯންތައް ހޯދުމަށް މަސައްކަތް ކުރާނެ ގޮތް ބައިވެރިންނަށް ކިޔައިދޭނެ ކަމަށެވެ.\n"ރަނގަޅަށް ކުރާ ވިޔަފާރިތަކުގައި ވެސް ތަފާސްހިސާބު ނުބެލެހެއްޓި ހުންނަކަން ފާހަގަކުރެވޭ. މި ފޯރަމްގައި އެ ކަންކަމަށް ހޭލުންތެރި ކުރާނެ،" ތައުފީގް ވިދާޅުވި އެވެ.\nކުޅުދުއްފުށީގައި މިއަދު ކުރިއަށް ގެންދާ އެސްއެމްއީ ފައިނޭންޝަލް ފޯރަމްގެ ބައިވެރިން.---ފޮޓޯ: އިކޮނޮމިކް މިނިސްޓްރީ\nރާއްޖޭގެ އެކި ސަރަހައްދުތަކުގައި އެކި އަތޮޅުތަކަށް އަމާޒުކޮށްގެން އެސްއެމްއީ ފައިނޭޝަލް ފޯރަމް މިހާތަނަށް ބާއްވާފައިވާއިރު، ކުރިއަށް އޮތްތަނުގައި މުޅި ރާއްޖެ އަށް އަމާޒުކޮށް ފޯރަމެއް ބާއްވާނެ ކަމަށް ވެސް އޭނާ ވިދާޅުވި އެވެ.\nރާއްޖޭގެ ސެންޓްރަލް ބޭންކް އެމްއެމްއޭ އާއި ބީއެމްއެލްގެ އިތުރުން އިސްލާމިކް ބޭންކުން އެ ފޯރަމްގައި ބައިވެރިވެރިވެ، އެބެންކުތައް މެދުވެރިކޮށް އެފަދަ ވިޔަފާރިތަކަށް އޮތް ފުރުސަތުތައް ބުނެދިނުމަށް ނިންމާފައިވާ ކަމަށްވެސް އިކޮނޮމިކް މިނިސްޓްރީން ބުނެ އެވެ.\nއިތުރު ލިޔުންތައް އިގްތިސާދު ބީއެމްއެލް އިކޮނޮމިކް މިނިސްޓްރީ ކުދި ވިޔަފާރި ލޯނު ހދ. ކުޅުދުއްފުށި ރާއްޖޭގެ އިގްތިސާދު މޯލްޑިވްސް އިސްލާމިކް ބޭންކް


ގޭންގް ކުށްތައް މަނާކުރުމުގެ ބިލް” ރައީސުލްޖުމްހޫރިއްޔާ މުޙަންމަދު ނަޝީދު މިއަދު ތަޞްދީޤު ކުރައްވައިފި – Maldivian Democratic Party\n05 ސެޕްޓެމްބަރު 2010\nގޭންގް ކުށްތައް މަނާކުރުމުގެ ބިލް” ރައީސުލްޖުމްހޫރިއްޔާ މުޙަންމަދު ނަޝީދު މިއަދު ތަޞްދީޤު ކުރައްވައިފި\n5 ސެޕްޓެމްބަރ 2010\n“ގޭންގް ކުށްތައް މަނާކުރުމުގެ ބިލް” ރައީސުލްޖުމްހޫރިއްޔާ މުޙަންމަދު ނަޝީދު މިއަދު ތަޞްދީޤު ކުރައްވައިފިއެވެ. މިއީ، ދިވެހިރާއްޖޭގައި ގޭންގު އުފެއްދުމާއި، ހިންގުމާއި، ގޭންގު ހަދައިގެން އެކިއެކި ކުށްކުރުން މަނާކުރުމާއި، އެ ކުށްތަކަށް އަދަބު ކަނޑައެޅުމުގެ ޤާނޫނެވެ.\nމި ޤާނޫނުގައިވާ ގޮތުން، ޣައިރު ޤާނޫނީ ޢަމަލުތައް ހިންގުމަށްޓަކައި ގޭންގެއް އުފެއްދުމާއި ހިންގުމާއި ގޭންގެއްގެ މެންބަރަކަށްވުމަކީ ކުށެކެވެ. ޣައިރު ޤާނޫނީ ޢަމަލުތައް ހިންގުމަށްޓަކައި ގޭންގެއް އުފެއްދުމާއި ހިންގުމާއި ގޭންގެއްގެ މެންބަރަކަށްވުން ފަދަ ކުށެއް ކޮށްފި މީހެއްގެ އަދަބަކީ، 1 (އެކެއް) އަހަރުދުވަހާއި5(ފަހެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ. އެއްވެސް ގޭންގެއްގެ ލީޑަރުކަން ކުރުމަކީ ނުވަތަ ލީޑަރެއްގެ ދައުރު އަދާކުރުންފަދަ ކުށެއް ކޮށްފި މީހެއްގެ އަދަބަކީ2(ދޭއް) އަހަރުދުވަހާއި7(ހަތެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.\nއެއްވެސް ގޭންގަކާ ނުވަތަ ގޭންގެއްގެ މެންބަރަކާ ގުޅޭގޮތުން ކޯޓަކަށް ނުވަތަ ޤާނޫނު ތަންފީޛުކުރާ ފަރާތަކަށް މަޢުލޫމާތު ދިނުން ނުވަތަ ހެކި ދިނުން ހުއްޓުވުމަށްޓަކައި އެމީހާއަށް ނުވަތަ އެނޫންވެސް ފަރާތަކަށް އަނިޔާއެއް ނުވަތަ ގެއްލުމެއްދޭނެކަމުގެ ނުވަތަ މެދުވެރިކުރާނެކަމުގެ އިންޒާރުދިނުމަކީ ނުވަތަ އަނިޔާއެއް ނުވަތަ ގެއްލުމެއް ދިނުމަކީ ނުވަތަ މެދުވެރިކުރުމަކީ ކުށެއްކަމަށް މި ޤާނޫނުގައި ބުނެފައިވެއެވެ. އިންޒާރުދިނުމުގެ ކުށްކޮށްފި މީހެއްގެ އަދަބަކީ6(ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ. އަނިޔާއެއް ނުވަތަ ގެއްލުމެއް ދިނުމުގެ ނުވަތަ މެދުވެރިކުރުމުގެ ކުށްކޮށްފި މީހެއްގެ އަދަބަކީ3(ތިނެއް) އަހަރުދުވަހާއި7(ހަތެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.\nޤާނޫނުގެ ދަށުން ރަޖިސްޓަރީ ކޮށްފައިވާ ނަމެއް ނުވަތަ ޖަމާޢަތެއް ނުވަތަ ޖަމްޢިއްޔާއެއް ނުވަތަ ކުޅިވަރުކުޅޭ ކްލަބެއް ނިވާފަތްގަނޑެއްގެ ގޮތުގައި ބޭނުންކޮށްގެން، މި ޤާނޫނުގެ ދަށުން މަނާކޮށްފައިވާ ޢަމަލެއް ނުވަތަ ޙަރަކާތެއް ހިންގާކަމަށް ޝަރީޢަތަށް ސާބިތުވެއްޖެނަމަ، އެ ނަމެއް ނުވަތަ އެ ޖަމާޢަތެއް ނުވަތަ އެ ޖަމްޢިއްޔާއެއް ނުވަތަ ކުޅިވަރުކުޅޭ ކްލަބެއްގެ ރަޖިސްޓަރީ ބާޠިލުކުރުމުގެ ބާރު، ކަމާބެހޭ އިދާރާއަށް މި ޤާނޫނުން ލިބިދީފައިވެއެވެ.\nގޭންގުތައް މަނާކުރުމާބެހޭ ޤާނޫނުގައިވާ ގޮތުން، ގޭންގެއްގެ ބޭނުމަށް ހަތިޔާރެއް ނުވަތަ ހަތިޔާރެއްގެ ގޮތުގައި ބޭނުންކުރެވިދާނެފަދަ އެއްޗެއް އުފެއްދުމަކީ ނުވަތަ ވިއްކުމަކީ ނުވަތަ ދިނުމަކީ ނުވަތަ ގެންގުޅުމަކީ ނުވަތަ ދިވެހިރާއްޖެއަށް އެތެރެކުރުމަކީ ކުށެކެވެ. މިފަދަ ކުށެއް ކޮށްފި މީހެއްގެ އަދަބަކީ 1 (އެކެއް) އަހަރުދުވަހާއި5(ފަހެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.\nކުށެއް ކުރުމަށްޓަކައި މީހެއްގެ ބިމަކަށް ނުވަތަ ގެއަކަށް ނުވަތަ އިމާރާތަކަށް ނުވަތަ ފިހާރައަކަށް ނުވަތަ މިނޫންވެސް ތަނަކަށް ވަނުމަކީ އަދި އުޅަނދަކަށް އެރުމަކީ ކުށެކެވެ. މިފަދަކުށެއް ކޮށްފި މީހެއްގެ އަދަބަކީ6(ހައެއް) މަސްދުވަހާއި 18 (އަށާރަ) މަސްދުވަހާ ދެމެދުގެ މުއްދަތަކަށް ޖަލަށްލުމެވެ.\nގޭންގު ނުވަތަ ގްރޫޕް ހަދައިގެން މާރާމާރީ ހިންގުމަށް ރޭވުން؛ ގޭންގު ނުވަތަ ގްރޫޕް ހަދައިގެން މާރާމާރީ ހިންގުން؛ ގޭންގު ނުވަތަ ގްރޫޕް ހަދައިގެން މާރާމާރީ ހިންގުމުގައި ބައިވެރިވުމަކީ ކުށެކެވެ. ގޭންގު ނުވަތަ ގްރޫޕް ހަދައިގެން މާރާމާރީ ހިންގުމަށް ރޭވި މީހެއްގެ އަދަބަކީ3(ތިނެއް) އަހަރުދުވަހާއި5(ފަހެއް) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ. ގޭންގު ނުވަތަ ގްރޫޕް ހަދައިގެން މާރާމާރީ ހިންގުމާއި ގޭންގު ނުވަތަ ގްރޫޕް ހަދައިގެން މާރާމާރީ ހިންގުމުގައި ބައިވެރިވި މީހެއްގެ އަދަބަކީ6(ހައެއް) އަހަރުދުވަހާއި 12 (ބާރަ) އަހަރުދުވަހާ ދެމެދުގެ މުއްދަތަކަށް ޖަލަށްލުމެވެ.\nމި ޤާނޫނުގެ ދަށުން ޙުކުމް ތަންފީޛުކުރަމުން ގެންދާ އެއްވެސް މީހަކަށް ޕެރޯލްގެ ދަށުން ނުވަތަ އެހެން ގޮތަކުންވިޔަސް އަދަބު ލުއިކޮށްދެވޭނީ ޙުކުމުގެ ތިންބައިކުޅަދެބައި ތަންފީޛުކުރުމަށް ފަހުގައި ކަމަށް މި ޤާނޫނުގައި ބުނެފައިވެއެވެ. މި ޤާނޫނުގައި ބުނެފައިވާފަދަ ކުށެއްކުރީ ނުވަތަ އެފަދަ ކުށެއްގައި ބައިވެރިވީ ޢުމުރުން 18 އަހަރު ނުފުރޭ ކުއްޖެއްކަމުގައިވިޔަސް އެ ކުއްޖަކަށް 14 އަހަރު ފުރިފައިވާނަމަ ޤާނޫނު ނަންބަރު 9/91 (ކުޑަކުދިންގެ ޙައްޤުތައް ރައްކާތެރިކުރުމާބެހޭ ޤާނޫނު) އާއި ޤާނޫނުލްޢުޤޫބާތުގެ7ވަނަ މާއްދާއިން އިސްތިސްނާކޮށް މި ޤާނޫނުގެ ދަށުން ކުށްވެރިވާނޭ ކަމަށްވެސް މި ޤާނޫނުގައި ބަޔާންކޮށްފައިވެއެވެ. އަދި އެފަދަ ފަރާތްތަކަށް އިއްވޭ ޙުކުމް ތަންފީޛު ކުރަންޖެހޭނީ ޢުމުރުން 18 އަހަރު ނުފުރޭ ކުދިންނަށް ޚާއްޞަކޮށްފައި ހުންނަ މަރްކަޒެއްގައެވެ.\nމި ޤާނޫނުގެ ދަށުން ހަދަންޖެހޭ ގަވާއިދުތައް ހަދައި ހިންގާނީ މިނިސްޓްރީ އޮފް ހޯމް އެފެއާޒުންނެވެ. އަދި މި ޤާނޫނަށް ޢަމަލުކުރަންފަށާތާ4(ހަތަރެއް) މަސްދުވަހުގެ ތެރޭގައި، އެގަވާއިދުތައް ހަދައި ނިންމަންވާނެ ކަމަށާއި، އަދި މިފަދަ ގަވާއިދަކަށް ޢަމަލުކުރަން ފެށުމުގެ ކުރިން ރައްޔިތުންގެ މަޖިލީހުގެ ޤައުމީ ސަލާމަތުގެ ކޮމިޓީއަށް އެ ގަވާއިދެއް ހުށަހަޅަންވާނެ ކަމަށްވެސް މި ޤާނޫނުގައި ބުނެފައިވެއެވެ.


Noosveriyaage massala boduvefai vanikoh Saudi ge 100 million dollar America ah | Mihaaru\nއެމެރިކާގެ ޚާރިޖީ ވަޒީރު މައިކް ޕޮމްޕެއޯ (ވ) ސައުދީ ވަލީ އަހުދު މުހައްމަދު ބިން ސަލްމާންއާ ބައްދަލު ކުރައްވަނީ. --ފޮޓޯ:އޭއެފްޕީ\nނޫސްވެރިޔާގެ މައްސަލަ ބޮޑުވެފައި ވަނިކޮށް ސައުދީގެ 100 މިލިއަން ޑޮލަރު އެމެރިކާ އަށް\n19 އޮކްޓޯބަރ 2018 - 21:347comments\nރިޔާޒް (އޮކްޓޯބަރު 19) - ސައުދީ ސަރުކާރަށް ފާޑުކިޔަމުން ދިޔަ ނޫސްވެރިޔާ ގެއްލުމުން ސައުދީ އަށް އެތައް ތުހުމަތެއް ކުރަމުން ދަނިކޮށް ސައުދީ އަރަބިއާ އިން އެމެރިކާ އަށް 100 މިލިއަން ޑޮލަރު މިދިޔަ އަންގާރަ ދުވަހު ދީފި އެވެ.\nއެ ފައިސާ އެމެރިކާ އަށް ހަވާލުކޮށްފައި ވަނީ ނޫސްވެރިޔާ ގެއްލުނު މައްސަލާގައި މަޝްވަރާ ކުރުމަށް އެމެރިކާގެ ޚާރިޖީ ވަޒީރު މައިކް ޕޮމްޕެއޯ ސައުދީ އަށް ވަޑައިގެންނެވި ދުވަހު އެވެ.\nސައުދީން ބުނެފައި ވަނީ އެއީ ސީރިއާގައި ހަމަޖެހުން ގާއިމްކުރަން އެމެރިކާ އިން ކުރާ މަސައްކަތަށް އެހީތެރިވުމަށް ދިން ފައިސާގެ އެހީއެއް ކަމަށެވެ.\nނަމަވެސް މި ފައިސާ އެމެރިކާ އަށް ދިން ދަނޑިވަޅާ މެދު ބައެއް މީޑިއާތަކުން ދަނީ ސުވާލު އުފައްދަމުންނެވެ. ނޫސްވެރިޔާގެ މަރުގެ ތުހުމަތު ސައުދީ އަށް ކުރެވެމުންދާ ދުވަސްވަރެއްގައި އެމެރިކާ އަށް ފައިސާ ދީފައިވާތީ އެވެ. ސްޓޭޓް ޑިޕާޓްމަންޓުން ބުނެފައި ވަނީ ސައުދީން ދިން ފައިސާ އާއި ނޫސްވެރިޔާގެ މަރާ ގުޅުމެއް ނެތް ކަމަށެވެ. އަދި ސައުދީ އޮފިޝަލުންނާ އެކު ޕޮމްޕިއޯ ބޭއްވި ބައްދަލުވުމުގައި އެފަދަ މަޝްވަރާއެއް ކޮށްފައި ނުވާ ކަމަށް ވެސް ބުނެފައިވެ އެވެ.\nނޫސްވެރިޔާގެ މަރާ ގުޅިގެން އެމެރިކާގެ ރައީސް ޑޮނަލްޑް ޓްރަމްޕް ފުރަތަމަ ވިދާޅުވެފައި ވަނީ އެ ކަމުގެ ޒިންމާ ސައުދީން އުފުލަން ޖެހޭ ނަމަ ހަރުކަށި ފިޔަވަޅު އަޅާނެ ކަމަށެވެ. ނަމަވެސް ފަހުން ވަނީ ޓްރަމްޕުގެ ރާގު ބަދަލުވެ ސައުދީއާ މެދު ކަންތައް ކުރަމުން ދަނީ ކުށްވެރިވުމުގެ ކުރިން ކުށްވެރިއެއްގެ ގޮތުގައި ކަމަށް ވިދާޅުވެފަ އެވެ.


SunOnline: Halaaku kuranivi7faafaige thereygai ribaa himeney: Huthuba\nފާޠިމަތު ނަޒީފާ އަޙްމަދު 27 May 2022, 13:04\nކީރިތި ރަސޫލާ ސިފަކުރައްވާފައިވާ ގޮތުގައި، ހަލާކު ކުރަނިވި ހަތް ފާފައިގެ ތެރޭގައި ރިބާ ހިމެނޭކަން ހަނދާން ކޮށްދެމުން، މިއަދުގެ ހުކުރު ޚުޠުބާ "ރިބަވީ މުއާމަލާތުގެ ނުބައިކަމާއި ފާފަވެރިކަން" މި މައުޟޫއަށް ޚާއްޞަކޮށްފިއެވެ.\nޚުޠުބާގައި ބުނީ ގަނެވިއްކުން ހުއްދަ ކުރައްވައި، ރިބާ ހަރާމް ކުރެއްވީ ސަބަބުތަކާ އެކުގައި ކަމަށެވެ. އެގޮތުން ވިޔަފާރީގައި ދެ ފަރާތަށް ވެސް ފައިދާވާ ކަމަށާއި ނަމަވެސް ރިބާގައި ބަދަލަކާ ނުލައި އެއްޗެއް އިތުރުވަނީ ކަމަށެވެ.\nރިބަވީ މުއާމަލާތުން ލިބޭ ތަނަވަސްކަމުގައި މާތްﷲ ބަރަކާތް ނުލައްވާކަމަށް ޚުޠުބާގައި ބުންޏެވެ.\nމީގެ އިތުރުން ޚުޠުބާގައި ބުނީ، ތަރައްގީ ވެފައިވާ މި ޒަމާނުގައި ރިބާގެ ބާވަތްތައް ވަރަށް ގިނަ ކަމަށާއި މިއަދު އެކަމަށް ގަވާއިދުތަކާއި އުސޫލުތައްވެސް ހެދިފައިވާ ކަމަށެވެ.\nމީސްތަކުންނަށް މިއަދު ރިބާ ފެންނަނީ ވަރަށް ރީތި ދަޅައެއް ގޮތަށް ކަމަށާއި އެކަމުގެ ސަބަބުން ވަރަށް ގިނަ މީހުން އޭގެ ދަލުގައި ޖެހިފައިވާ ކަމަށް ޚުޠުބާގައި ބުންޏެވެ.\n"ރިބާކާ މީހާގެ އަމަލަކީ ހަޑިހުތުރު އަމަލެއް. ރިބާކާ މީހަކީ މީސްތަކުންގެ މައްޗަށް އެއްވެސް ރަހުމެއް، އޯގާތެރިކަމެއް ހުރި މީހެއް ނޫން. މާތް ﷲ އެފަދަ މީހުން ސިފަކުރައްވާފައި ވަނީ، ދެފައިމައްޗަށް ތެދުވެ ހުރުމުގެ ބާރު ލިބިފައި ނުވާ މީހެއްގެ ގޮތުގައި،" ޚުޠުބާގައި ބުންޏެވެ.\nއިސްލާމް ދީނުގައި ރިބާ ހަރާމް ކުރައްވާފައި ވަނީ، ރިބާއަކީ ފަރުދުންނާއި ޖަމާއަތަށާއި ދައުލަތަށް ވެސް ކުރިމަތިވާ ބޮޑު މުސީބާތަކަށް ވާތީ ކަމަށް ޚުޠުބާގައި ބުންޏެވެ.


29 ސެޕްޓެމްބަރ 2019 - 08:47\nރޭގެ ނަތީޖާތަކަށް ފަހު ރެއާލް އެއް ވަނައިގައި އޮތީ ހަތް މެޗުން 15 ޕޮއިންޓާ އެކު އެވެ. ދެ ވަަނައިގައި އޮތީ ރޭ ލެގަނޭސް އަތުން 1-0 އިން މޮޅުވެ، ހަތް މެޗުން 14 ޕޮއިންޓް ހަމަކުރި ގްރަނާޑާ އެވެ. އެތުލެޓިކޯ އަށް ވެސް ހަތް މެޗުން 14 ޕޮއިންޓް ލިބިފައިވާއިރު، އެ ޓީމު އޮތީ ތިން ވަނައިގަ އެވެ. ހަތަރު ވަނައިގައި ބާސެލޯނާ އޮތީ ހަތް މެޗުން 13 ޕޮއިންޓާ އެކު އެވެ.\nއެތުލެޓިކޯ މެޑްރިޑްގެ ވަންޑާ މެޓްރޮޕޮލިޓާނޯ ސްޓޭޑިއަމްގައި ކުޅުނު ރޭގެ މެޗުގައި ރެއާލާއި އެތުލެޓިކޯ އަށް ވެސް ލަނޑު ޖަހާނެ ފުރުސަތުތައް ލިބި ވަނީ ބޭކާރުވެފަ އެވެ. އެ ގޮތުން އެތުލެޓިކޯގެ ޑިއޭގޯ ކޮސްޓާ އަށް ލިބުނު ފުރުސަތުގެ ބޭނުން އޭނާ އަށް ނުހިފުނުއިރު، ރެއާލުގެ ގަރެތު ބޭލް މުޅިން ހުސްކޮށް ކަހަލަ ގޮތަކަށް ހުރެފައި ޖެހި ބޯޅަ ވެސް ގޯލާ ސީދާނުވި އެވެ. ރެއާލް މޮޅުކޮށްދޭން ކަރިމް ބެންޒެމާ ޖެހި ބޯޅަ އެތުލެޓިކޯގެ ކީޕަރު ޔެން އޮބްލަކް ވަނީ މަތަކޮށްފަ އެވެ.\nލަނޑު ޖެހުމަށް ފަހު ބާސެލޯނާގެ ސުއަރޭޒް އުފާފާޅުކުރަނީ. -- ފޮޓޯ: އޭއެފްޕީ\nއަނިޔާގެ ސަބަބުން ބާސެލޯނާގެ ކެޕްޓަން ލިއޮނަލް މެސީ ނުލައި އެ ޓީމުން ކުޅުނުއިރު މި މެޗުގައި ބާސެލޯނާގެ ލަނޑުތައް ކާމިޔާބުކުރީ ލުއިސް ސުއަރޭޒް އާއި ޖޫނިއާ ފާޕޯ އެވެ. ސުއަރޭޒް ޖެހި ގޯލުގައި އޭނާ އަށް އެ ފުރުސަތު ތަނަވަސްކޮށްދިނީ ބާސެލޯނާގެ ކީޕަރު މާކް އަންދްރޭ ޓާ ސްޓެގެން އެވެ.\nމިއީ މި އަހަރުގެ އޭޕްރީލް މަހަށް ފަހު ބާސެލޯނާ އިން ލީގުގައި ރަށުން ބޭރުގައި ފުރަތަމަ މޮޅު ހޯދިއިރު، މި މެޗުގައި ވެސް ރަނގަޅު ކުރަން ޖެހޭ ކަންތައްތައް ފާހަގަވި ކަމަށް ބާސެލޯނާގެ ކޯޗު އާނެސްޓޯ ވަލްވޭޑޭ ބުންޏެވެ.\n"ފުރަތަމަ ހާފް ދިޔައީ ރަނގަޅަކަށް ނޫން. ލަނޑެއް ޖެހުމުން އަހަރެމެންނަށް ހަމަޖެހިލެވުނީ. މިއީ ރަނގަޅު ކުރަން ޖެހޭ ކަމެއް،" ވަލްވޭޑޭ ބުންޏެވެ.\nމި ފަހަރުގެ ސީޒަނުގައި ރަނގަޅު ނަތީޖާތަކެއް ނެރެމުން އައި އެތުލެޓިކް ބިލްބާއޯ ވަނީ ރޭ އަމިއްލަ ދަނޑުގައި 1-0 އިން ވެލެންސިއާ އަތުން ބަލިވެފަ އެވެ.\nސްޕެނިޝް ލީގް ރިއަލް މެޑްރިޑް ބާސެލޯނާ އެތުލެޓިކޯ މެޑްރިޑް\nބާސާ ވަރެއްނެތް. މެސީ ކުޅުނުނަމަ ތަފާތު ދައްކާލީސް. މެސީއަށް އަވަސް ޝިފާއެއް ދެއްވާށި. އާމީން.\nއޭ! ބެޑްޝީޓާ ނުބެހެއްޗޭ އިނގޭ..\nކޮބާ ރެއާލްމެޑްރިޑްގެ ޕްލާސްޓިކް ފޭނުންތައް؟ ލަދުން މިތާންގަ ކޮމެންޓެއްވެސް ކޮށްލަން ނުކެރި ގެން ފިލީދޯ؟ ބާސާ ބަލިވާއިރަށް ހޮރުން ނިކުމެ އުޅޭގޮތުން ހީވަނީ ރެވިތެޔޮބޮވިގެން އުޅޭ ބަޔަކުހެން. މޮޅުވީމަ މަރުހަބާ ކިޔާލަންވެސް ނުކެރޭ. އަޅުނގަޑުގެ އަޚު ރަދީފުހެން އުޅެން ދަސްކޮށްބަލަ. ބެޑުސީޓް ދަށުގަ ފިލާނޯވެ ނިކުމެ ބާސާއަށް މަރުހަބާކިޔާލާފަ ރެއާލްއަށް ހިއްވަރުގެ ބަހެއްނަމަވެސް ބުނެލާ ކޮމެންޓެއް ކޮށްލަބަލަ.\nސާބަހޭ @ލެއްގިކޮމިޝަނަރު.ބާސާ ބަލިވިނަމަ ތިބުނިހެން ކޮމެންޓްސް ހުންނާނެ ، މޮޅުވީމަ ކޮމެންޓެއް ނެތް. #ވިސްކައެލްބާސާ #ޕުތަމެޑްރިޑް #ޕުތަމެޑްރިޑްޕްލާސްޓިކްސް\nވަރަށް ރަނގަޅު ވާހަކައެއް. އަސްލު މިތާގައި ގިނައިން ކޮމެންޓްކުރަނީ ހަގީގީ ފުޓްބޯޅަ ފޭނުންނެއްނޫން. އަސްލު ފޭނުން އެހެން ޓީމްތަކަށް މަލާމަތްކޮށެއް ނުހަދާނެ. ބަލިވީމަ ބަލި ޤަބޫލުކޮށް މޮޅުވާއިރު ހިތްތިރިކުރާނެ. އެހެން މީހުންނަށް ދިމާކުރުމުގެ އުސޫލެއް ނުގެންގުޅޭނެ.


SunOnline: Ziyadham maraali massalaigai thuhumathuvaa2meehun bandhun dhookollaifi\nޒިޔަދަމް މަރާލި މައްސަލައިގައި ތުހުމަތުވާ ދެ މީހުން ބަންދުން ދޫކޮށްލައިފި\nއޭޕްރިލް 10، 2017: ޒިޔަދަމް މަރާލި މައްސަލައިގައި ތުހުމަތުވާ މުހައްމަދު ޝަނޫން (ކ) އަދި އަލީ ސިފާމް (ވ) ކުރިމިނަލް ކޯޓަށް ހާޒިރު ކުރަނީ -- ސަން ފޮޓޯ\nލ. މުންޑޫ، ނޫވިލު އަލީ ޒިޔަދަމް މަރާލި ކަމަށް ތުހުމަތުކުރެވޭ ދެ މީހުން ކަމަށްވާ ލ. މުންޑޫ، ހީނާވިލާ މުހައްމަދު ޝަނޫން އާއި ލ. މުންޑޫ، ބީޗްވިލާ އަލީ ސިފާމް ބަންދުން ދޫކޮށްލަން މިއަދު ކްރިމިނަލް ކޯޓުން ނިންމައިފި އެވެ.\nޝަނޫން އާއި ސިފާމްގެ މައްޗަށް ދައުލަތުން ކުރާ ދައުވާގައި ބުނެފައި ވަނީ 2015 ވަނަ އަހަރުގެ މާޗް މަހުގެ 20 ވަނަ ދުވަހުގެ ރޭ 10:30 އެހާކަންހާއިރު މުންޑޫ ވަގުތީ ހިޔާގޭ ކައިރިން ޒިޔަދަމް ހިނގާފައި ދަނިކޮށް، ޝަނޫނާއި ސިފާމް ޒިޔަދަމްގެ ފަލަމަސްގަނޑަށް އަށް އިންޗި ހުންނަވަރުގެ ވަޅިއެއް ހަރާލާފައިވާ ކަމަށެވެ. އެ ހަމަލާއިން ސަލާމަތްވުމަށް ޒިޔަދަމް ދުވެފައި ދަނިކޮށް އެ ދެ މީހުން އޭނާގެ ފަހަތުން ގޮސް އަނެއްކާ ވެސް ވަޅިން ހަމަލާދީ އޭނާ މަރާލާފައިވާ ކަމަށް އެ ދައުވާގައި ބުނެފައިވެ އެވެ.\nޒިޔަދަމްގެ މަރާ ގުޅިގެން ޝަނޫނާއި ސިފާމްގެ މައްޗަށް އުފުލާފައި ވަނީ ތޫނު އެއްޗެއް ބޭނުންކޮށްގެން ގަސްތުގައި މީހަކު މެރުމުގެ ދައުވާ އެވެ. އެ މައްސަލަ މިހާރު ބައްލަވަނީ ގަޒީ މުހައްމަދު ސަމީރެވެ.\nމިއަދު 11:30އަށް ތާވަލުކޮށްގެން ކްރިމިނަލް ކޯޓުގައި ކުރިއަށް ގެންދިޔަ އެ މައްސަލައިގެ އަޑުއެހުމުގައި ޝަނޫން އާއި ސިފާމްގެ އެދުމުގެ މަތިން އެ ދެ މީހުން ބަންދުން ދޫކޮށްލަން ގާޒީ ސަމީރު ވަނީ ނިންމަވައިފައެވެ. އެ ނިންމެވުން ނިންމީ، އެ ދެމީހުންގެ ސިއްހީ ހާލަތާއި، މައްސަލަ ނުނިމި ބަންދުގައި ހޭދަ ކުރަން ޖެހިފައިވާ މުއްދަތަށް ރިއާޔަތްކޮށެވެ.\nއެ ދެ މީހުން ބަންދުން ދޫކުރަން ދައުލަތުގެ ފަރާތުން އިއުތިރާޒު ކުރިއެވެ. ޕީޖީ އޮފީހުގެ މީޑިއާ އޮފިސަރު އަހުމަދު ޝަފީއު "ސަން"އަށް ވިދާޅުވީ އެ ދެ މީހުން ދޫކޮށްލަން ނިންމި ނިންމުން ޕީޖީ އޮފީހުގެ ފަރާތުން ހައިކޯޓުގައި އިސްތިއުނާފު ކުރާނެ ކަމަށެވެ.\nޝަނޫން އާއި ސިފާމްގެ މައްޗަށް ދައުވާ ކުރީ 16 އޭޕްރިލް 2015ގައެވެ. މިއަދާ ހަމައަށް އެ ދެ މީހުން ތިބީ އެ މައްސަލައިގެ ޝަރީއަތް ނިމެންދެން ބަންދުކޮށްފައެވެ.


America Ah Tsunami Ge Inzaaru Dhey Nizaam Hutumakah - Ethah Bayehge Furaana Nurakalah - Vaguthu\nއެމެރިކާއަށް ސުނާމީގެ އިންޒާރުދޭ ނިޒާމު ހުއްޓުމަކަށް - އެތަށް ބައެއްގެ ފުރާނަ ނުރައްކަލަށް\nއެމެރިކާގެ ރައީސް ޑޮނަލްޑް ޓްރަމްޕް ބޭނުންވާ ގޮތައް މެކްސިކޯ ފާރު ރާނަން ބަޖެޓް ނުދިނުމުން އެމެރިކާ ސަރުކާރު ހުއްޓުމަކަށް އައިސްފައިވާއިރު މިކަމުގެ ސަބަބުން އެމެރިކާގެ ނޭޝަނަލް އޯޝަނިކު އެޓޮމޮސްފެރިކް ގެ ދަށުން ހިނގަމުން އަންނަ އެމެރިކާއަށް ސުނާމީގެ އިންޒާރު ދޭ ނިޒާމު ހުއްޓުމަކަށް އައިސްފިއެވެ.\nއެމެރިކާގެ ޕުންކެޓް ބޭރުން ކަނޑުގައި ހަރުކޮށްފައިވާ ސުނާމީގެ އިންޒާރުދޭ ބޮއިތަށް މަސައްކަތް ކުރުން ހުއްޓާލި އިރު, މިއީ އެމެރިކާގެ އައްސޭރިފަށުގައި ދިރިއުޅޭ އެތައް މިލިއަން މީހުންގެ ފުރާނަ ނުރައްކަލުގެ ތެރެއަށް ވައްޓާލުން ކަމަށް ބުނެ ބައެއް ފަރާތަކުން ދަނީ އެމެރިކާ ސަރުކާރަށް ފާޑުކިޔުން ރައްދު ކުރަމުންނެވެ.\nއެމެރިކާގެ ޕުންކެޓް ބޭރުން ކަނޑުގައި ހަރުކޮށްފައިވާ ބޮއިތަށް އާލީ ވާނިންގް ސެންޓަރާއި ގުޅުން ކެނޑިފައިވާއިރު އެމެރިކާގެ ސަރުކާރު ހުއްޓުމަކަށް އައުމާއި ގުޅިގެން މިދިޔަ އަހަރު ޑިސެމްބަރ 22 ވަނަ ދުވަހުން ފެށިގެން ސަރުކާރުގެ އަށްލައްކަ އަށް ވުރެ ގިނަ މުވައްޒަފުން މަސައްކަތް ކުރަމުން އަންނަނީ މުސާރައެއް ނުލިބިއެވެ.\nޓްރަމްޕް ބޭނުންވާ ގޮތައް މެކްސިކޯ ފާރަށް ހައުސް އިން ބަޖެޓް ނުދިނުމުން އޭނާ ބުނީ ހައުސްގެ މެންބަރުން ބޭނުންވާ ހުރަސްތައް ކުރިމަތި ކުރުވިދާނެ ކަމަށާއި ނަމަވެސް ގައުމުގެ ރައްކާތެރިކަން ހިމާޔަތް ކުރާނެ ކަމަށެވެ.


Cancer baleege faruvaa fulhaa kuran STO in conference eh fashaifi - vNews.mv\nކެންސަރު ބަލީގެ ފަރުވާ ފުޅާކުރަން އެސްޓީއޯއިން ކޮންފަރެންސެއް ފަށައިފި\nމުހައްމަދު ޝާން އަބްދުﷲ 04 August 2019, 13:38\nރާއްޖޭގައި ލިބެންހުރި ކެންސަރު ބަލީގެ ފަރުވާ އިތުރަށް ފުޅާކުރުމުގެ ގޮތުން އެސްޓީއޯއިން 'އޮންކޯސްޕެކްޓްރާ'ގެ ނަމުގައި ދެ ދުވަހުގެ ކޮންފަރެންސެއް މިއަދު ފަށައިފި އެވެ.\nސަތޭކައަށް ވުރެ ގިނަ ބައިވެރިންނާއެކު ހުޅުލޭ އައިލެންޑް ހޮޓެލްގައި ފެށި މިކޮންފަރެސްގައި އައިޖީއެމްއެޗް، އޭޑީކޭ ހޮސްޕިޓަލް، ހުޅުމާލެ ހޮސްޕިޓަލް އަދި ޓްރީޓޮޕް ހޮސްޕިޓަލްގެ ޑަކުޓަރުންނާއި، ނަރުހުންނާއި ލެބޯރެޓަރީ ޓެކްނީޝަނުން ވަނީ ބައިވެރިވެފަ އެވެ.\nއެސްޓީއޯއިން ބުނީ މިކޮންފެރެންސްގެ މައިގަނޑު މަގުސަދަކީ ކެންސަރުގެ ބަލިތަކާ އަދި އެބަލިތަކަށް މިހާރު ލިބެން ހުރި ބޭސްފަރުވާގެ މައުލޫމާތާއި، ކުރިން ރާއްޖެއިން ލިބެން ނެތް ފަރުވާތަކާއި ބޭސްތައް އަލަށް ތައާރަފްކޮށްދިނުން ކަަމަށެވެ. އަދި މީގެސަބަބުން ރާއްޖޭގައި ކެންސަރު ބަލިތަކަށް ފަރުވާ ބޭނުންވާ ފަރާތްތަކަށް ރާއްޖެއިން ބޭރަށް ނުގޮސް ފަރުވާ ހޯދުމުގެ ފުރުސަތު ފަހިވެގެންދާނެ ކަމަށްވެސް އެސްޓީއޯއިން މައުލުމަތުދެ އެވެ.\nއެސްޓީއޯއިން ބުނީ މިއަދުގެ ކޮންފަރެންސްގައި ޑޮކްޓަރުންނަށް ހާއްސަ ޕްރޮގްރާމްތަކެއް ގެންދާއިރު މާދަމާ ކުރިއަށް ގެންދިއުމަށް ހަމަޖެހިފައިވަނީ ނަރުހުންނަށް ހާއްސަ ތަމްރީން ޕްރޮގްރާމެއް ކަމަށެވެ.\nޑރ. ރެޑީސްގެ ފަރާތުން އިސްނަގައިގެން ބާއްވާ މިކޮންފަރެންސް އިންތިޒާމު ކޮށްފައިވަނީ ކެންސާ ސޮސައިޓީ އޮފް މޯލްޑިވްސްއާއި އާސަންދަ ކޮމްޕެނީ ޕްރައިވެޓް ލިމިޓެޑްގެ އިތުރުން ވިލިމާލެ ހޮސްޕިޓަލުގެ ބޮޑު އެހީތެރިކަމެއް ލިބިގެން ކަމަށް އެސްޓީއޯއިން މައުލޫމާތުދެ އެވެ.\nރާއްޖޭގައި ލިބެންހުރި ކެންސަރު ބަލީގެ ފަރުވާ އިތުރަށް ފުޅާކުރުމުގެ ގޮތުން އެސްޓީއޯއިން މިއަދު ފެށި ދެ ދުވަހުގެ ކޮންފަރެސްގެ އިތުރުން، އެކުންފުނިން މީގެ ކުރިންވެސް ވަނީ ސިއްހީ ދާއިރާ ކުރިއެރުވުމަށް ވަރަށް ގިނަ ވޯކްޝޮޕްތަކާއި ކޮންފަރެންސްތައް ބާއްވާފަ އެވެ.


Masakyitheringe inayathuge garaaru beyrukollaifi\nމަޖިލީހުގެ ޖަލްސާއެއްގެ ތެރެއިން: މަސައްކަތްތެރިންނަށް އިނާޔަތް ދޭން ގޮވާލާ ކުއްލި މައްސަލައެއް ބޭރުކޮށްލި -- ފޮޓޯ: މަޖިލީސް\nކޮވިޑް-19 ގެ ބަލިމަޑުކަމުގެ ހާލަތުގައި އެއިން ރައްކާތެރިވުމުގެ ގޮތުން ސަރުކާރުން އެޅި ބައެއް ފިޔަވަޅުތަކުގެ ސަބަބުން ސިނާއަތްތައް ހުއްޓި ގިނަ މަސައްކަތްތެރިންގެ ހާލުގައި ޖެހިފައިވާތީ އެ ފަރާތްތަކަށް ވަޒީފާއެއް ހަމަޖެއްސުމަށް ގޮވާލައި ރައްޔިތުންގެ މަޖިލީހަށް ކުއްލި މައްސަލައެއް ހުށަހެޅުމުން އެ މައްސަލަ ބޭރުކޮށްލައިފި އެވެ.\nޑީއާރުޕީގެ ލީޑަރު، ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި އެ ކުއްލި މައްސަލާގައި ބުނަނީ، އެތައް ހާއްސަ އާއިލާއެއްގެ އާމްދަނީ ހުއްްޓި އެތައް އާއިލާއެއް ނިކަމެތި ވެގެން ދިޔައީ، ކޮވިޑްގެ ހާލަތް މެދުވެރިވެގެން ސަރުކާރުން އެޅި ފިޔަވަޅުތަކުގެ ދޯހަޅި ކަމުން ކަމަށެވެ.\nއެހެންކަމުން އެ އާއިލާތަކަށް ލިބުނު ގެއްލުންތަކުން ސަލާމަތް ކޮށްދިނުމުގައި ވެސް ސަރުކާރުން ފިޔަވަޅުތަކެއް އަޅަން ޖެހޭ ކަމަށެވެ. މި ގޮތުން ގެއްލުންތަކެއް ލިބުނު ހުރިހާ މަސައްކަތްތެރިންނަށް ހާލަތުން އަރައިގަނެވެންދެން ސަރުކާރުން އިނާޔަތެއް ދޭން ޖެހޭ ކަމަށް އެ ކުއްލި މައްސަލާގައިވެ އެވެ.\nނަމަވެސް މަޖިލީހުގެ ތަޅުމަށް އެ ކުއްލި މައްސަލަ ބަލައިގަނެ ބަހުސަށް ހުޅުވާލަން ފާހެއް ނުވި އެވެ. އެ ކަމަށް ނެގި ވޯޓުގައި ބައިވެރިވެވަޑައިގެންނެވި 27 މެންބަރަކު ވޯޓު ދެއްވީ ކުއްލި މައްސަލަ ބަލައިނުގަތުމަށެވެ. ބަލައިގަނެ ބަހުސަށް ހުޅުވާލަން ފެންނަ ކަމަށް ވޯޓު ދެއްވީ އެންމެ މެންބަރެކެވެ.\nހުރިހާ މަސައްކަތްތެރިންނަށް އިނާޔަތް ދިނުމަށް ގޮވާލާ ޖާބިރު މައްސަލައެއް ހުށަހެޅުއްވިއިރު، ކޮވިޑްގެ ސަބަބުން އިގްތިސާދު ދަށްވެފައިވާތީ ސަރުކާރުން ވަނީ އިކޮނޮމިކް ރިލީފް ޕެކޭޖެއް ތައާރަފުކޮށްފަ އެވެ. އެ ޕެކޭޖްގެ ދަށުން ވަޒީފާއަށް އަސަރުކުރި މީހުނަށް ތިން މަސް ދުވަސް ވަން ދެން އިނާޔަތެއް ދޭން ހަމަޖައްސާފައިވެ އެވެ.\nސަރުކާރުން ބުނެފައިވާ ގޮތުގައި ވަޒީފާއަށާއި އާމްދަނީއަށް އަސަރުކޮށްފައިވާ ފަރާތްތަކަށް ދޫކުރަން ހަމަޖެހިފައިވާ އިންކަމް ސަޕޯޓް އެލަވަންސް މިހާތަނަށް ދޫކޮށްފައި ވަނީ 488 މީހުނަށް ކަމަށެވެ. މި ގޮތުން ޖުމުލަ 1.9 މިލިއަނަށްވުރެ ގިނަ ރުފިޔާ ދީފައިވާ ކަމަށެވެ.\nނަމަވެސް ވަޒީފާގެ ލިޔެކިއުންތައް ނެތް އަދި އަމިއްލަ މަސައްކަތް ކުރާ ގިނަ މީހުނަށް މި ހާލަތުގައި އާމްދަނީ ލިބޭނެ ގޮތެއް ވެފައި ނެތްއިރު، އެއިން ގިނަ ބަޔަކަށް މި އިނާޔަތް ނުލިބޭ ކަމަށް ބުނެ ބައެއް މީހުން ކަންބޮޑުވުން ފާޅުކުރަމުންދެ އެވެ. އެކަމާ ގުޅިގެން އިއްޔެ ސިޔާސީ ހަރަކާތަކުން މަޖިލިސް ކައިރީގައި މުޒާހަރާ ވެސް ކުރި އެވެ.\nއެމްޑީޕީ ރައްޔިތުންގެ މަޖިލިސް އަބްދުﷲ ޖާބިރު + ޑީއާރްޕީ ޕޮލިޓިކްސް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު އެކޮންމިކް ރިލީފް ޕެކެޖް\nމައިމޫނާ ހާޒިރުކޮށް ފިޔަވަޅު އަޅަން ގޮވާލައިފި


Ebbasvumakah aumaa eku Gaza ge hamalaa thah huttumakah | Mihaaru\nއެއްބަސްވުމަކަށް އައުމާ އެކު ގާޒާގެ ހަމަލާތައް ހުއްޓުމަކަށް\nގާޒާގައިވާ އިމާރާތަކަށް އިޒްރޭލުން ވައިގެ ހަމަލާ ދިނުމުން ދުން އަރަނީ. --ފޮޓޯ:އޭއެފްޕީ\n06 މެއި 2019 - 12:06\nހަމަލާތައް ހުއްޓުމަކަށް އައިސްފައި ވަނީ މި ހަފުތާގެ ބަންދުގައި ދެ ފަރާތުން ވެސް ވަރުގަދަ ރޮކެޓް ހަމަލާތަކެއް ދިނުމަށް ފަހު އެވެ. ވައިގެ ހަމަލާތަކުގައި އިޒްރޭލުގެ ހަތަރު މީހުން މަރުވިއިރު ފަލަސްތީނުން ވަނީ 23 މީހުން ޝަހީދުވެފަ އެވެ.\nހަމަލާތައް ހުއްޓާލުމުގެ އެއްބަސްވުމަކަށް އާދެވުނު ކަމަށް ފަލަސްތީނުން ބުނި ނަމަވެސް އިޒްރޭލުން އެކަން ޔަގީންކޮށްދީފައެއް ނުވެ އެވެ. ގާޒާ ކޮންޓްރޯލް ކުރާ ހަމާސް އިން ހިންގާ ޓީވީ ސްޓޭޝަނަކުން ބުނެފައި ވަނީ ރޭ ފަތިހު ފަލަސްތީނު ގަޑިން 4:30 ފެށިގެން ހަމަލާތައް ހުއްޓާލާފައިވާ ކަމަށެވެ. ހަމަލާތައް ހުއްޓާލުމަށް މެދުވެރިއެއްގެ ރޯލު އަދާކޮށްފައި ވަނީ މިސްރުންނެވެ. އެ މަސައްކަތުގައި ވަނީ އދ. އާއި ގަތަރުން ވެސް އެހީތެރިވެދީފަ އެވެ.\nހަމާސްގެ ބާރުގެ ދަށުގައިވާ ސަރަހައްދަކުން ރޮކެޓް ހަމަލާތައް އިއްޔެ ފޮނުވާލަނީ. --ފޮޓޯ:އޭއެފްޕީ\nއިޒްރޭލުން މިއަދު ބުނެފައި ވަނީ ވޭތުވެދިޔަ 24 ގަޑިއިރު ތެރޭ ފަލަސްތީނުގެ އެކި ޖާމައަތްތަކުން އިޒްރޭލުގެ ދެކުނަށް 690 މިސައިލް ފޮނުވާލާފައިވާ ކަމަށެވެ. މީގެ ތެރޭން 240 މިސައިލް ވަނީ އެ ގައުމުގެ އަޔަން ޑޯން މިސައިލް ސިސްޓަމް މެދުވެރިކޮށް ވައްޓާލާފައި ކަމަށް ވެސް ބުނެފައިވެ އެވެ. ރައްދުގައި އިޒްރޭލުން ވަނީ ހަމާސް އާއި އިސްލާމިކް ޖިހާދުގެ 350 އަމާޒަކަށް ހަމަލާ ދީފަ އެވެ.\nހަމަލާތައް ހުއްޓާލުމުގެ އެއްބަސްވުމަކަށް އައިއިރު ފަލަސްތީން މީހުން މިއަދު ވަނީ ރޯދަ މަސް ފަށައިފަ އެވެ. އިޒްރޭލުން ދަނީ އެ ގައުމުގެ މިނިވަން ދުވަހަށް ތައްޔާރުވަމުންނެވެ.\nހަމަލާ ބަދަލު ކުރުން ހުއްޓާލުމަކަށް އައި އިރު އިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ ވަނީ ގާޒާ ސްޓްރިޕްގައިވާ "ހަނގުރާމަވެރި އިލެމެންޓްތަކަށް" ދޭ ހަމަލާތައް ވަރުގަދަ ކުރުމަށް އަސްކަރިއްޔާ އަށް އަންގައިފަ އެވެ.\nފަލަސްތީނުން ފޮނުވާލި މިސައިލަކަށް ހުރަސް އަޅަން އިޒްރޭލުގެ އަޔަން ޑޯމް އެއާ ޑިފެންސް ސިސްޓަމުން މިސައިލެއް ފޮނުވާލަނީ. --ފޮޓޯ:އޭއެފްޕީ\nވަޒަންވަެރިވަނީ ހަޤީގީ ޔަހޫދީންނެއް ނޫން. ޔޫރަޕުން މިކްސް ވެގެން އައި ދަރިކޮޮޅުތަކެއް. ހަޤީގީ ޔަހޫދީން އެތަނުގައި އައީ އުފަލާއެކީ ފަލަސްތީނުގެ ރައްޔިތުންނާއިއެކީ ދިރިއުޅެމުން. އެހެން ނޫނަސް އެއީ ޔަހޫދީންގެ ބިމެއް ނޫން. ޔަހޫދީން އެހެން ހީކުރި ކަމުގައިވިޔަސް.\nޠަހޫދީން ނައް ތިބިން ދީފަ މުސްލިމުންނައް ބަދަލުދީފަ ތިކަން ނިންމާލަން ވީނު. ކޮން ހަގުރާމައެއް ކުރާކައް.\nތިބާގެ ގެދޮރު ކޮންމެވެސް އެހެންމީހަކަށް ދީފައި ތިބާޔަށް ކެރޭނެތަ ޖިފުޑިގަނޑެއް ޖައިގެން ދިރިއުޅުން ފަށަން.... ؟؟\nޔަހޫދީން ނަކީވެސް ހަމަ އަރަބި މިޑުލް އީސްޓު މީހުން، އެމީހުން ގެ ގަދީމީ ބިމަކީ ތީ، ކިތަންމެ ނުރުހުނަސް ތިބިމުގެ ބައެއް އެމީހުނައްވެސް ހައްގުވޭ. ޙަމަ.މިވަރުވެސް ނުވިސް ނެނީބާ\nބޭނުން ވީމަ ހަގުރާމަ ހުއްޓާލެވޭ.. އޭގެމާނަޔަކީ ދެކޮޅުންވެސް ހަގުރާމަ ކުރަނީޔޭ... ދެން މިވާގޮތަކީ އަބަދުވެސް މޮޅުވަނީ އިޒްރޭލް، އެހެންވީމަ ބަލިވާމީހުން ގޮތްދޫކޮއްލާފަ ރައްޔިތުން ސަލާމަތް ކުރަން ޖެހޭ ދޯ\nބަލިވަނީ ޔަހޫދީން. އެބައިގަޑު މޮޅުވާ ނަމަ2ވަނަފަހަރަށް ހަނގުރާމަ ނުކުރާނެ.\nހަބަރުގެ މުހިންމު ޕޮއިންޓެއް ވައްޓާލާފަ ހަބަރުގެނައިމަ ކަންހިގިގޮތް ނޭގޭ މީހަކު ހީކުރާނީ ގާޒާ މީހުންނޭ ފުރަތަމަ ހަމަލަދިނީ. ހަގީގަތަކީ އިޒްރޭލުން ކޮންމެ ރޯދަމަހަކާދިމާކޮއް ގާޒާ ރައީތުންނަށް ދަތިކުރަމުން ދާކަން. އެކަމާ ދެކޮޅަށް ކުރި މުޒާހަރާޔަކަށް ބަަޑިޖަހާ4މީހުން ޝަހީދުކޮއްލީމަ އޭގެފަހުން ޔަހޫދީ އަނިޔާވެރި ސިފައިންނަށް ހަމަލަދިނީ


Roe roe ovvaa Saud gengos anekkaaves jalah! | Mihaaru\nމަންމަގެ ޖަނާޒާގެ ކަންތައްތަކަށް ފަހު ސައުދު އަނބުރާ ޖަލަށް ގެންދާއިރު، އޭނަގެ ބޮޑުދައިތައެއްގެ ގައިގައި ބައްދާލައިގެން.-- ފޮޓޯ: ރާއްޖެޓީވީ/ މުހައްމަދު ޝަރުހާން\nރޮއެރޮއެ އޮއްވާ ސައުދު ގެންގޮސް އަނެއްކާ ވެސް ޖަލަށް!\n07 އޯގަސްޓް 2017 - 00:18 97 comments\nހާލު ސީރިއަސް ވެގެން ހޮސްޕިޓަލްގައި އެޑްމިޓްކޮށްގެން ފަރުވާ ދެމުން އަންނަނިކޮށް ނާސިރާ އަވަހާރަވީ މިއަދު ހެނދުނު 9:30ހާއިރެވެ. މިދިޔަ އޭޕްރީލް މަހު ވެސް އިންޑިއާގެ ބެންގަލޫރުގެ ހޮސްޕިޓަލެއްގައި ބާއްވައިގެން ނާސިރާ އަށް ފަރުވާދީފައިވެ އެވެ.\nއޭނާ އަވަހާރި ވަގުތުން ފެށިގެން ސައުދު މާލެ ގެނައުމަށް އާއިލާއިންނާއި ވަކީލުން ވެސް ވަރަށް މަސައްކަތްކުރެއްވި އެވެ. ނަމަވެސް މެންދުރު 2:30 ހާއިރު މާލެ ގެނެސް ޖަނާޒާގެ ކަންތައްތައް ނިންމައި ގަޑިއިރެއްހާ ފަހުން އޭނާ ވަނީ އަނެއްކާ ވެސް ގެންގޮސްފަ އެވެ.\nއާއިލާ އިން ވާހަކަ ދެއްކެވި ބޭފުޅަކު ވިދާޅުވީ ގޮތުގައި ސައުދުގެ މަންމަ އަވަހާރަވީ، ލިވަ ޓްރާންސްޕްލާންޓް ހެދުމަށްޓަކައި އިންޑިއާ އަށް ވަޑައިގަތުމަށް ހުރިހާ ތައްޔާރީތަކެއް ވެފައި ވަނިކޮންނެވެ. ނަމަވެސް ސައުދު ހައްޔަރުކުރުމުން ފުރޭ ގޮތް ނުވީ ކަމަށް ވިދާޅުވި އެވެ.\nއޭނާ ވިދާޅުވީ އާސަހަރާ ސައުދު ވަޑައިގެންނެވި އިރު ވެސް ސައުދު ހުރީ ވަރަށް ގަދައަށް ރޮއިފަ އެވެ. އަދި ސަހަރާގައި ވެސް ސައުދަށް ރޮވެމުން ދިޔަ އެވެ. ނަމަވެސް އާއިލާގެ މެމްބަރުންނަށް ވެސް ވަރަށް ހިތްވަރު ދީ ހެއްދެވި އެވެ.\n"މަންމަ ފެނުމާއެކު ސައުދު ފަޅައިގެން ދިޔައީ. ވަރަށް ހިތްދަތި ވަގުތުކޮޅެއް. ޖަނާޒާގެ ކަންތައްތަކަށް ފަހު އަނެއްކާ ވެސް ޖަލަށް ގެންގޮސްފައި މިވަނީ. މިއީ މުޅި އާއިލާ އަށް ވެސް ވަރަށް ހިތްދަތި ވަގުތުކޮޅެއް،" އާއިލާއިން ވާހަކަދެއްކެވި ބޭފުޅާ ވިދާޅުވި އެވެ.\nމީގެ ކުރިން ސައުދުގެ ބައްޕަ އަވަހާރަވުމުން، ދަރިންގެ ކަންތައްތައް ބަލަހައްޓަވަމުން ގެންދެވީ މަންމަ އެވެ. ތިން ފިރިހެން ބޭފުޅުންނާއި އަންހެން ކޮއްކޮއެއް ހުންނަ އެ އާއިލާގައި ސައުދަކީ ދެ ވަނަ އަށް ދޮށީ ބޭފުޅާ އެވެ.\nޖަނާޒާގެ ކަންތައްތަކަށް ފަހު އަނބުރާ ޖަލަށް ގެންދަނިކޮށް، އޭނާގެ ބޮޑުދައިތައެއްގެ ގައިގައި ބައްދާލައިގެން ހުރި އަސަރު ގަދަ ފޮޓޯއެއް ވެސް ދަނީ ދައުރުވަމުންނެވެ. އަދި މިފަދަ ވަގުތެއްގައި އާއިލާ ކައިރީގައި ނުބަހައްޓައި ސައުދު ވަގުތުން ޖަލަށް ގެންދިއުމުން އާންމުން ދަނީ "އެއީ ހަމަ އެހާ ބޮޑު ކުށްވެރިއަކީތޯ" އަހައި ފާޑު ކިޔަމުންނެވެ.\n"މިއީ ސައުދަށް ވެސް އަދި އޭނާގެ އާއިލާ އަށް ވެސް އެންމެ މުހިންމު ވަގުތުކޮޅު. ހެޔޮ ނުވާނެ އެހެން ހަދާކަށް." އާންމު މީހަކު ސޯޝަލް މީޑިއާގައި ބުނެފައި ވެ އެވެ.\nސައުދުގެ ދެބެންގެ ދެދަރި އަދި އޭނާގެ ވަކީލު އަލީ ޝާހު ވިދާޅުވީ ކުރާ ތުހުމަތާއި ހާލަތަށް ބެލުމަށްފަހު އަނބުރާ ޖަލަށް ގެންދިއުމަށް މިއީ އެންމެ މުނާސަބު ވަގުތު ނޫން ކަމަށެވެ. ނަމަވެސް އޭނާގެ ބަންދުގެ މުއްދަތު އިސްތިއުނާފަށް ހުށަހަޅާފައިވާތީ، ގޭ ބަންދަށް ބަދަލުކޮށްދިނުމަށް ކޯޓުގައި އެދެވެން ނެތް ކަމަށް ވެސް ވިދާޅުވި އެވެ.\nސައުދުގެ ރައްޔިތުންގެ މަޖިލިހުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ނިންމާފައި ވަނިކޮށް، މިދިޔަ މަހުގެ 24 ގައި މަޖިލިހުގެ އިދާރާ އަށް ވަދެވަޑައިގަތް މައްސަލާގައި އޭނާ މިދިޔަ މަހުގެ 28 ގައި ހައްޔަރުކޮށް ވަނީ ބަންދަށް 15 ދުވަސް ޖަހައިފަ އެވެ.\nއިތުރު ލިޔުންތައް ޕޮލިސް ކްރިމިނަލް ކޯޓް މެމްބަރު ސައުދު ހުސެއިން


SunOnline: M Maduvvaree futsal dhanduge masaikkaih ninmaalaifi\ndate_range އަންގާރަ 27 ޖުލައި 2021\nމ. މަޑުއްވަރީ ފުޓްސަލް ދަނޑުގެ މަސައްކަތް ނިންމާލައިފި\nޢަބްދުﷲ އައިމަން 27 Jun 2020, 14:09\nމަޑުއްވަރީ ފުޓްސަލް ދަނޑު\nކުރީގެ ސަރުކާރުގައި ހަދަން ފަށައި ނުނިމި އޮތް މ. މަޑުއްވަރީގެ ފުޓްސަލް ދަނޑުގެ މަސައްކަތް ބޮޑު ބަދަލުތަކާއެކު ނިންމާލައިފި އެވެ.\nއާ ސަރުކާރާއެކު ޔޫތު މިނިސްޓަރު އަހްމަދު މަހްލޫފް މަގާމާއި ހަވާލުވުމަށްފަހު މ. އަތޮޅަށް ކުރެއްވި ދަތުރުފުޅުގައި މ. މަޑުއްވަރީގައި ފުޓްސަލް ދަނޑު ނިންމުމަށް ހަމަޖައްސާފައިވާއިރު، އައުޓްޑޯ ޖިމެއްވެސް ތަރައްގީކުރަން ވަނީ އޭރު ވައުދުވެވަޑައިގެންފައެވެ.\nއަދި އެ ރަށުގައި ޕާކެއްގެ އިތުރުން ކައުންސިލްގެ މަޝްވަރާއާއެކު އައުޓްޑޯ ވޮލީ ކޯޓެއް އެޅުމަށްވެސް އޭރު ވަނީ މަޝްވަރާ ކޮށްފަ އެވެ.\nއެގޮތުގެ މަތިން އެ ރަށުގައި ކުރީ ސަރުކާރުން އެމްއާރުޑީސީއާއި ހަވާލުކޮށްގެން ހަދަން ފަށައި، ނުނިމި އޮތް ފުޓްސަލް ދަނޑުގެ މަސައްކަތް ބޮޑެތި މަރާމާތުތަކާ އެކު މިހާރު ވަނީ ނިންމާލައިފަ އެވެ. އެ ދަނޑުގެ މަސައްކަތް ނިމުނުކަން އިއުލާން ކުރައްވަމުން މިނިސްޓަރު މަހްލޫފް ކުރެއްވި ޓްވީޓެއްގައި ވިދާޅުވީ، އެ ރަށުގެ ޒުވާނުންގެ އެދުމާ އެއްގޮތަށް ފުޓްސަލް ދަނޑުގެ މަސައްކަތް ނިމިފައިވާ ކަމަށެވެ.\nމަހްލޫފް ވިދާޅުވީ ދަނޑުގެ މަސައްކަތް ނިމުނު ނަމަވެސް އެ ދަނޑުގެ ބޭނުން ހަމައެކަނި ފިރިހެނުންނަށް ކުޅެވޭ ފަދަ ގޮތަކަށް ހެދިފައިވާކަމުގެ ޝަކުވާ ލިބެމުންދާ ކަމަށެވެ. އަދި މި ދަނޑުތަކަކީ ދެ ޖިންސުގެ ހުރިހާ އުމުރުފުރާއަކަށް ފުޓްސަލް، ހޭންޑްބޯޅަ ފަދަ ކުޅިވަރުތަކަށް ހާއްސަ ކުރެވިފައިވާ ދަނޑުތަކެއް ކަމަށާއި ސަރުކާރުގެ ސިޔާސަތެއް ކަމަށްވާ "ދުޅަހެޔޮ، ހަށިހެޔޮ" ޕްރޮގުރާމަށް ވެސް މި ދަނޑުތައް ބޭނުން ކުރެވޭނެކަން މިނިސްޓަރު ވަނީ ފާހަގަ ކުރައްވާފަ އެވެ.\nމަޑުއްވަރީގެ ދަނޑާއި ބެހޭ ގޮތުން މައުލޫމާތު ދެއްވަމުން ޔޫތު މިނިސްޓްރީގެ އޮފިޝަލަކު "ސަން"އަށް ވިދާޅުވީ، ކުރީ ސަރުކާރުން އަޅަން ފެށި ދަނޑުގެ މަސައްކަތްކޮށްފައި އޮތީ އެގޮތް މިގޮތަށް ކަމަށާއި، އަދި ވަކި ވަރަކަށް ހެދުމަށްފަހު މަސައްކަތް އޮތީ ހުއްޓިފައި ކަމަށެވެ.\n"ކުރިން ދަނޑު އޮތީ ވަރަށް ކުޑަކޮށް. މިހާރު ކައުންސިލްއާއި ޒުވާނުން އެދޭ ގޮތަށް ދަނޑު ބޮޑުކޮށް އަލުން ޓާރފް އަޅާ، ލައިޓް ޖަހާފައި އެހުރީ." ޔޫތު މިނިސްޓްރީގެ އޮފިޝަލް ވިދާޅުވި އެވެ.\n"ބޭނުންވަނީ ކޮން ފެސިލިޓީއެއްކަން ނިންމާނީ އެ ރަށަކުން"\nފުޓްސަލް ދަނޑުތައް އިތުރުވެ މަޖިލީހުގައި ބަހުސަކަށް